text:
或者在打呢篇文章之前,我都會覺得我仲後生,補鈣應該唔關我事吧?
或者睇緊文章既你,會唔會都有同我一樣既諗法呢?
其實有冇人知道我地平時要吸收幾多鈣先夠呢?
咁我地既骨膠原會係25歲開始流失,咁骨質問題又幾時開始流失呀?
咁係唔係飲多d 奶就會改善到鈣既流失問題呢?
原來我地既身體同我地既肌膚一樣,愈早保養愈有用
今次小妹就出席左(鈣思健)既Blogger Event
去了解一下究竟點解我地要咁早去補鈣
究竟點樣補鈣係最好呢?狂飲奶就係唔係一定得先?
如果你真係咁做,我擔保你好快就驚左奶呢個飲品:p
不如就由靚仔註冊營養師陳國賓先生為我地講解一下啦
其實我地既飲食裡面可能會注重左食左幾多卡路尼
反而唔會諗我地食左幾多鈉落肚呢?
其實我地平時或多或少都會以為飲奶就有鈣
但係其實有冇人知道原來你不斷加鈣既同時
都會因為你食既野令鈣流失架!!!
唔講唔知原來食得太多鹽同吸收太多動物蛋白質
都會係小便中流失架
最重要就係唔好飲咁酒啦~除左傷身仲會流失鈣tim
睇完d 資料性既野不如又睇下究竟平時我們女生們一日三餐吃的食物?
其實我地一路食緊既野究竟係係吸收到鈣定流失緊鈣呢?
好似今次呢個Blogger 咁樣單單一日入面佢吸收左770mg 既鈣
但係因為鈉既問題就令到鈣既流失左85mg啦
另外食菜係好事,但係如果想運用菜黎吸收鈣原來亦有學問的!!!
原來你以為日日食菜都可以吸收下鈣?
其實你需要食深綠色既葉菜如菜心呀,西蘭花等等
唔係樣樣菜都可以吸收到鈣架
好似生菜而言咁就唔係屬於架啦
同埋起碼要食17.9碗先夠一日既份量
講左咁耐,係時候餓餓地
不如就睇下大會為我地準備既食物啦
原來今次既食物都係由品牌為我們設計架
全部都可以吸收鈣架,好似前菜咁就有沙律菜+車里茄
有豐富既綠葉蔬菜比我地吸收鈣
而主食就揀選了海鮮菠菜闊條麵
都含有豐富既綠葉菜
食完野都係時候玩個小遊戲啦
今次呢個熱身遊戲就係Bingo 啦
大家都應該知道應該怎玩吧?
不過小妹就冇咁Luck 只係中左兩個名咋
係時候又玩第二個緊張一點,刺激一點的活動
就係我地要運用一些指定材料去做一杯好味既奶昔
咁今次既士多啤梨,藍莓,杏仁,果仁,菠蘿及曲奇餅同咖啡粉
究竟我地會唔會攪左一杯飲唔到既奶昔?
定係會係一杯好飲既奶昔呢?
等我食左個牛乳布丁再話比大家知啦
想吸收多啲鈣就記得飲高鈣架啦
一
今次我地就揀左士多啤梨,藍莓,杏仁,果仁做今次奶昔既主要材料
味道就比較淡一點,好香杏仁味
就是好像差了一點東西,所以我們組就沒有贏到了
雖然今個活動入面我冇機會贏到任何禮品,不過我就得到無限既知識啦
可以了解女生廋身同時要補鈣先可以叫Keep到完美身段仲可以有健康既骨tim
而品牌方面亦設吸我地所需,送了兩款鈣片比我地試食
咁有了它們就唔怕吸收得唔夠鈣啦
另外鈣片入口後很快溶解,咁就岩哂一班又怕吞藥既朋友仔
亦有其他附屬既產品,適合各位需要
記得盡早補鈣,健康人生你都有份:P
希望你也喜歡我的介紹!!!
想隨時留意小妹既Blog 既動態及生活點滴
記得要Like 我既專頁啦
◕‿◕如有任何問題歡迎聯絡小妹
電郵: man_man811@yahoo.com.hK


c: text/html

text:
除左國立傳統藝術中心外,另一個想推介既宜蘭景點就係幾米廣場公園.我諗好多人都有睇過幾米既繪本,我細個都好鍾意睇,鍾意佢七彩繽紛的畫風同埋簡潔溫柔的文字.宜蘭火車站外就係一個幾米的世界,好多繪本裡面既場景都變成實景出現,好似走左入繪本裡面!
我去個時係夜晚,但我絕對建議大家都係日頭黎,因為呢個景點係影相為主,夜晚的確失色不少,好難影到靚相.大家睇落去就會明白.
宜蘭火車站的入口係一個森林風的設計,那長頸鹿是 裡的角色.大家準備好走入童話世界了嗎?
之後一路向前行會有個獨立場景,就係 裡的兩個小朋友一齊在車站等車的情景,好可愛.
過返對面就係一個大型少少既公園,將 , 等繪本場景一次過呈現大家眼前,好多影相位.另外又有幾米繪本故事介紹同耳熟能詳的經典金句.公園好繽紛,好童話,不願長大的少男少女們應該都會好鍾意呢度.(係咪都係覺得日頭黎會好d呢?)
呢度原本係廢棄左既鐵路局宿舍,最後重新設計改建成幾米公園.點解人地台灣既重建同香港既重建爭甘遠架呢?人地係將d真係荒廢左既建築物重新設計成有意思有吸引力既地方,香港呢就係夾硬拆人地原本好地地既野唔知整d咩垃圾出黎......
雖然總括黎講幾米廣場公園唔係好大,不過慢慢睇下影下相,都可以消磨到一個鐘既.最重要係七彩繪本世界的氣氛好歡欣啊.
去完幾米廣場公園之後,仲去左宜蘭一個比較出名既夜市-羅東夜市.呢個夜市既格局同台灣大部份夜市都一樣甘濟,食野為主,周圍有d小店小攤檔賣d唔太吸引既東西......同埋好多人.而羅東夜市最特別係佢賣既野食同一般台北夜市賣既唔同,因為呢度係宜蘭麻,宜蘭最出名既係三星蔥,所以整個夜市都充斥三星蔥食物,有三星蔥肉串,三星蔥烤餅,三星蔥大阪燒......但問題係少女唔鍾意食蔥......所以對住一埋綠色的蔥蔥蔥真係冇咩胃口.至於其他野食都......總之整體感覺同台北唔同,唔會有大腸包小腸,鹽酥雞個d,想試特別既就好岩黎羅東夜市!我最後亂買左一堆野返民宿食,都OK既.
如果大家想一日去曬國立傳統藝術中心,幾米廣場公園同羅東夜市,最好的路線係幾米廣場公園>國立傳統藝術中心>羅東夜市.因為後面兩個地方都屬於羅東鎮,所以應該放埋一齊去.宜蘭的介紹就到這裡,下次再去的話應該會以溫泉同住靚民宿為重點!
幾米廣場公園
地址:宜蘭縣宜蘭市光復路1號(宜蘭火車站)
開放時間:24小時
入場費:免費
羅東夜市
地址:宜蘭縣羅東鎮民生路,民權路,公園路,興東路(羅東火車站)
開放時間:18:00-00:00

robotstxt: allowed

filter: keep


text:
今日,對我來講係一日好值得我起百忙之中寫起這篇blog 去見證著神的恩典!病足一星期加上要應付考試及超嚴重的OT,真係抽唔到時間出來寫blog,今日好開心可以起工作上榮耀神的恩典!
好耐都無試過病得咁長時間,足足病了一個星期,到今日都仲未好返,真係唔明,明明病只係想準時放工睇醫生,但起這間公司工作好似係一個奢望,究竟我係返工定係坐監呢?
星期一 (3/1/11) 病住返工ar 姐見我好辛苦,叫我下午放假返屋企休息,相反坐我隔離個男仔,佢又係同我一齊病,但佢就無得放工.
返左個多月工,令我最深深感受到有一個好的上司及一個好的工作環境係好重要!我星期二已經見到我隔離個男仔比ar 姐鬧到喊,堂堂一個男仔我真係覺得佢好慘,我見佢同我一齊病緊,佢仲同呻話我病就可以放假,而佢病只係反抗唔OT,ar 姐就係又鬧唔係又鬧,當佢係發洩工具.其實我成日見到ar 姐鬧佢我都覺得佢好慘,但係我又做唔到d 乜野幫佢....
我每日返工除了覺得自己係坐監之外,仲有另外一個感覺就係好似入左戲院睇戲咁,起公司的任何時間都係上演著唔同的戲,而我就只係好似台下的觀眾,望住唔同dept 的同事行入我地個範圍上演著一幕幕唔同的畫面!
雖然我暫時仲係覺得自己起這個舞台上只係一個觀眾,但係隨著時間的過去,好快亦會曲終人散....
星期三(5/1/11),係我返咁多日工第一日比ar 姐鬧,其實成個故事我覺得自己無問題,只係其他dept d 人個個都好憎我ar 姐,所以個個都想盡辦法想插佢,而起ar 姐個角度佢覺得我比其他人利用左,而直接插到佢!事源有一個showroom 個租約完左我又收到一張租單,我去問ar 姐係咪續左租,佢走去問admin 拎左份未簽的新租約比我叫我照交租,因為有個rent free perid,我公司的做法係要做amortisation,咁我咪拎左份租約去問G/L d 同事,點知就係咁就嘈到去FC 到,話新租約又未有人簽,點解會比錢,又話點解我地會拎到份租約,ar 姐叫我去鬧ge 時間,成個日係震晒,話我間接影響到佢地其他dept 的關係,佢鬧我時叫睇下佢收到個個mail,問我知唔知道搞到好大件事,佢仲同我講,e+嘈到去老細度,你話咁我點同人地去建立一個良好的relationship,佢仲好似癲左咁好大力捉住我隻手,係咁問我點解唔明自己做錯乜!(其實到這刻我都唔覺得有問題,咁公司個做法有rent free period 係要問G/L,咁我都係跟公司做法.我同佢解釋返我個角度,AR 姐係明白我做法係對,只係我累到佢比人插,所以佢好嬲,好在食完lucnh 之後佢好似已經忘記左呢件事,對我的態度又變回原來咁,如果唔係我唸我實好似我隔離個男仔咁日日捱鬧!)
星期四 (6/1/11),仍然在病裏工作,只係想準時放工去睇醫生,ar 姐係都要我地放工之後留起公司開票,因為我唔識得開,我仲累到另外一個同事教我開票,搞到佢無得放工,原來開一lot 票都幾煩,一搞就搞左3個鐘,唔怪得知呢間公司d人無得放工啦...
星期五 (7/1/11),今日返到公司好平淡咁工作,我隔離個男仔又受靶,比ar 姐鬧到佢體無完膚,因為月頭趕埋數,我隔離個男仔都唔知搞乜,走去問佢條voucher 點入,ar 姐叫佢入去邊d account,佢又駁咀話唔係咁入 (其實都唔係第一次係咁),ar 姐係鬧到個人好忟,叫個男仔返埋位仲話唔想同佢講野,叫佢跟住張紙照入就得!(而事實係G/L個面嘈話我地入錯),到lucnh time 個男仔又走去問ar 姐點入,我就坐起自己個位睇戲!ar 姐鬧佢鬧到拍晒枱,話教佢又唔聽淨係識得駁咀,好大聲叫佢坐返埋位唔想同佢講野,但係個男仔好堅持佢個原則,繼續捱住鬧都要問,最後ar 姐好差無端端轉左用英文鬧佢,但係內容都係話佢駁咀個d,但就再加多句話e+係lunch time 佢病緊想休息叫佢唔好再講,佢唔想再講,點知個男仔好堅持咁同佢講話,你唔想講咁佢send mail 問,真係好似未被鬧夠,係都要最瞭ar 姐鬧多佢兩句!
今日同新上任FC meeting,FC 話我地條team 同上年對比人數係多左一倍,而工作量係無增加過,上年我地條team係完全唔駛OT,所以唔明點解我地要ot 到咁嚴重,最後個結論係會將大家的工作重新分配,而我ar 姐起未來幾個月都唔會再做我地ar 姐,佢會處理其他事務,換入左G/L 個同事帶我地條TEAM (佢係我ar 姐個死對頭,但係佢個人好似簡單好多) FC話會協助我地過返一D 正常的放工時間!
今日開完這個會好感恩,本來我係想31/12/2010 resign,但我祈完禱神的旨意係要我留低,雖然個刻我唔明,但係我再無固執地選擇離開,亦無埋怨為何神會為我揀選這個如地獄般的工作地方.原來神係有佢的安排,今日聽到這個好消息,我真係有一份莫名奇妙的喜悅,神的恩典真的夠我用,感謝神的奇妙作為,感謝神讓我起人生的不同階段去學習!


text:
成日搭車都會經過九龍維景酒店,但係從來都無唸過會入去食野.可能一直都覺得這間酒店係國內同胞入住的酒店罷,加上好多年前這間酒店又有人感染沙士.所以我每次經過都只係遠觀!
到近這幾個月,不斷去食不同的餐廳開始留意到都有人介紹棕櫚閣,見佢咁平,又近屋企,所以去試下啦!
我地好準時去到,一開始見到放左好多食物出嚟!但係入到去先至發現完來係無生蠔,一個可以回本的食物都無,真係令我大打折扣!
可能係我地早到,一開始係又好多長腳蟹,非常之新鮮,我見放左咁多出嚟初時只係拎左5隻,唸住試晒其他野先至再慢慢食返我至愛的長腳蟹,點知到我試晒所有的食物長腳蟹係再係出現過,我個fd 先至慘啦!一開始食魚生先,一食完魚生想去拎長腳蟹等左兩個鐘都無出過,到我地食完佢一條長腳蟹都無食過!
最好味就係個辣酒煮花螺,好入味,又好大隻!
估唔到咁平的自助餐竟然有紅燒雞絲翅食,翅的份量都唔少,雖然無蠔食,但有個翅食都叫做底返d.
仲有即場煎的牛扒,羊架&大蝦,味道都好正!
沙律都有8款,但係我唔記得影底去,沙律好新鮮,仲幾特別添!
雪糕只係牛奶公司的雪糕,所以都唔係咁吸引;至於飲品方面就有橙汁,蘋果汁,咖啡,檸茶,檸水.蘋果汁&咖啡都好正!
我起openrice download 左張coupon 再早兩日book 位,咁就可以有75折,折合$253.30.可能係因為太平,所以d 貴價食物好少再出現,就連甜品都係每次出半個,初時我見到都覺得幾搞笑!真係估佢唔到囉,一個cake 有幾貴姐,駛唔駛半個半個出呢?
紅燒雞絲翅
薑蔥焗蟹,又唔熱,d蟹又唔知點解要用炸粉炸過,搞到佢一d 都唔好味
準備走的時候,見到又出左d生果撻,所以又撲出去拎左兩個,個芒果撻超酸,但係個曲奇餅撻底係我至愛!
餐飲當然係我至愛的咖啡,估唔到佢杯咖啡又幾濃滑,仲好味過九龍酒店個杯咖啡


text:
2013年10月10日 星期四
我都得左啦!
我終於都搬好屋啦!
係呢度,除左要多謝各位寫咗咁多篇教學俾我參考,我要特別鳴謝信毅媽媽,唔係得佢扶我一把,我呢個電腦白痴一定過唔到呢關.
初初聽到阿虎要摺埋,真係唔開心左一大輪.一方面驚自己搞唔掂,另一方面見到咁多唔同版本既方法,真係亂上加亂.
好彩依家叫做一天都光晒啦,雖然間屋仲有啲甩甩漏漏,起碼叫做真真正正入左伙啦.有咩小問題(例如加返D標籤,D相因為事先唔係咁標準, 一氣過縮圖搞到佢變長或者拉闊咗, 就當自己時運高, 睇唔到算啦),留返第日慢慢先執啦.
各位仲未搬既難友,其實要搬,真係唔太難既,最踢腳都係將啲相搬上雲端果度晒時間唧,其餘既野,只要唔好行差踏錯,好幾個步驟都只係頂多花你半個鐘既唧.需然最後佢吞咗我一大截網友既留言,都算數啦,我唔會再同佢計較,就當原本就搬唔到留言既,但我依家都保住咗一忽,算好好彩啦!
大家不妨分階段咁去處理,日日做一兩個步驟,總有一日可以好似我咁,可以鬆一口氣.
搬blog既夢魘終於都落幕啦,等我飲返碗湯慶祝下先.
Cheers!
20 則留言:
你好叻架喇! 自己完成到個大project,證明有毅力,有恆心,實掂既! ^^回覆刪除
恭喜晒~~~ ^0^
恭喜晒恭喜晒^-^回覆刪除回覆
跟住就要慢慢執行李啦.刪除
- 回覆
hehe....刪除
恭喜恭喜!新廈落成千載業! 我已經將所有網誌順利搬到隨意窩,但再進一步由隨意窩搬去Blogspot就唔識搬,睇嚟要請教高人先至得!回覆刪除回覆
個個都搵唔同既中轉站, 所以先搞到我睇教學睇到一頭煙.刪除
恭喜晒~可以放下心頭大石啦^^回覆刪除
- 回覆
你仲叻啦,咁快就整左咁多野.刪除
恭喜晒呀~XD回覆刪除
我仲努力中~~回覆
只要縮左圖同上載左去雲端,其既野就易搞架啦.刪除
- 回覆
真係一額汗,爭啲想放棄.刪除
- 回覆
家陣飲得杯落啦!刪除
我都搬家了回覆刪除
sun2sun2square@blogspot.ch


text:
終於都明白點解d人成日都話"呢個世界係無醜的女人,只有懶的女人".今日我終於深深咁體會到...希望仲未係最遲啦!
只係懶左一日無敷一晚mask,我塊面就變成咁......
眼肚下面爆拆......爆拆的後果咪係損左囉,依加個個位"鞋十十"唔知想點,仲要深色左一撻,由眉下面開始全部乾到勁,勁甩皮,唉!
之前日日敷mask 個額頭又潤得濟生左好多暗瘡出嚟,但係額頭的缺水紋又繼續存在,其實都唔知個額頭仲係缺水定係潤得濟....
如果額頭潤得濟,水份mask 咪可以只敷起塊面,而唔敷額頭,但我現在已經唔知自己依加係咩狀況
今朝早化妝前為了要個妝貼D,所以化妝時用左Elemis~Cellular Recovery Skin Bliss Capsules打底
,如果無佢我甩出嚟的死皮實嚇親人
我甩皮甩到咁,用左佢打抵再搽埋佢個Pro-Collagen Collagen Marine Cream 今日全日個妝都好貼,到臨放工前鼻翅先至再次甩皮,都算係咁啦捱到成十個鐘
返到屋企甩皮情況係最嚴重,落埋妝仲嚇親自己添,本來我係影左成個樣的相,不過望住張相,我唔相信相入面個個係我囉
所以我都係放半邊爆拆面出嚟做個比較算啦!
唸左好耐入咩嚟急救下我塊咁GE缺水皮好呢
最後係用左上次用完成塊面都賬卜卜的Barrier Repair 面膜精華液打底,上次係用離子機做導入,今次唔洗用離子機,因為一搽上塊面都已經差唔多比皮膚吸收晒,之後再敷埋佢個三重補濕彈力面膜,個盒話敷5-10分鐘,我就敷足30分鐘
敷完之後面部的甩皮情況即時解決,但係爆拆個位唔知幾時至可以好返呢
好在戴左眼鏡岩岩遮住左,如果唔係深色左一撻,分分鐘比人地以為我比人打完添呀
做完呢個保濕mask,臉上餘下的精華液,都唔駛一陣又比皮膚吸收晒,見乾到咁都無野好講....上次同樣用Barrier Repair呢兩樣野,個精華碌完仲有好多剩起塊面度,今次一邊搽,即搽即吸,我從來都未試過咁囉!最後,我再on top 搽埋個娥羅納英膏,爆拆位厚敷....又係咁一陣間又吸晒


text:
netkid 寫:
阿公好o野, 感謝阿公
但我就好奇怪, 我就試過好簡單咁, 先 flash 大陸 rom 落部機度, 嚮大陸 rom 度, 抄個 framework.jar file 出黎,
然後再 flash 番韓國 rom, 再寫番 framework.jar file 落去機, 改埋 permission,
之後試過都得, 可以 send 到 中文 sms, 但部機好唔穏定, 間中 reboot, 最後部機開番機仲會入埋 safe mode 添,
再開番機, 正常番, 但又 send 唔到中文 sms, 即係就咁抄個 framework.jar 可能係唔得,
可能唔同 rom version, 個 framework.jar 都有 d 唔同,
要用番阿公呢個方法, 改番自己個 rom 的 framework.jar
你果個方法又真係慳水慳力, 但你睇漏左一句: "因為每個 framework.jar 都有個 signature, 唔改得, 所以要用原本果個做種!"
即是你要用原本果個 framework.jar 做種, 抄大陸 ROM 果個 framework.jar 改過既內容過去. 咁先夾番個 signature.
PS: 如果大陸 ROM 靠得住, 我使鬼咁辛苦自已改咩


text:
日日係公司對住個 Mon 鬼咁悶,想擺下植物又唔夠位,今日我依莉詩就去咗參加 SIEMENS x Ke-nap 的空氣草工作坊,打算畫幅靚畫,為工作枱添下生氣!
落手畫空氣草版畫
今次呢個工作坊大約要 2個鐘,話耐唔耐,不過對好耐無畫過畫的我嚟講諗到頭都爆.好彩導師 Joyce 比咗唔少提議,於是我決定畫兔仔,之後放棵草係佢個 pat pat 度,呵呵!
▲ 版畫主要用平時比較少接觸的塑膠彩,技巧方面同水彩差唔多,不過就可以一層一層將顏色蓋上面,有更多層次.
▲ 我畫的漸變色背景係咪好靚呢?
點解空氣草唔駛泥?
空氣草係一種附生植物,唔需要從泥土吸收養份,所以完成油畫就可以用 AA膠將空氣草貼係畫上面,成為畫的一部份.亦因為空氣草來自南美只靠少量陽光,空氣同水就能生存,所以每隔一兩日噴水落絨毛就得,好適合方係 office 就裝飾,令工作枱更有生氣!
▲ 空氣草每棵都唔同樣,好似話大大下會有花開架!
▲ 完成油畫就可以用 AA膠將空氣草貼係畫上面.
一切由油畫遇上空氣草開始
見呢個概念咁得意,所以係畫畫的時候同導師 Joyce 傾咗幾句.原來 Joyce 決定將空氣草放係油畫上面係因為 2014年 11月左右,有個朋友想同佢夾份擺市集,朋友賣空氣草,而佢賣油畫,不過後來覺得唔太有趣,所以就將兩者結合.後來在市集,有家長問佢會否搞 workshop,所以就決定由 freelancer 轉做全職創業. Joyce 希望將植物融入日常生活,並透過作品帶人到另一個意境,帶給人快樂,發放正能量.
依莉詩:「美化辦公室好物!」
春天係花的季節,就算無得去郊外,係辦公室都想放下 D 植物仔,有番 D 生氣,做野都醒晨 D.奈何土地問題,就係連迷你盆景都放唔落,呢款空氣草版畫就啱晒.空氣草又唔洗點打理,畫畫的時候又可以放鬆自己,係唔錯的體驗啊!
▲ 我的傑作啊!有無讀者想要呢?(真心請 PM,哈哈)
The post 製作過程超開心 ! 依莉詩親手作「空氣草版畫」工作坊 appeared first on UNWIRE.HK 流動科技生活.


text:
2008年12月26日 星期五
Burger King@灣仔
灣仔軒尼斯道314-324號地庫 ,25750031
其實我一向都唔太喜歡食呢d類似麥當勞既物體.其一,不健康.其二,冇特別,只不過係麵包加牛肉.其三,唔好食.其四,價錢同正常餐廳冇分別.
但今日破例去左食一次唯一一間想食既麥當勞式快餐.點解想食呢間?因為我覺得都幾多人話好食,就係咁簡單.
一落到去,第一個感覺係幾乾淨,同幾靚.
之後叫左個3號餐,感覺上係幾熱囉.其他就覺得冇人地講得咁好食,有時講野就唔使咁誇張既.
總括來說,我討厭junkfood,心底裡由頭到尾都冇變過,呢間已經比我用左有色眼鏡睇上了,以為可以令我轉變,點知加深我討厭了它.
呢個唔用幾好食來評分,只可以用飽肚量來評分,我諗都唔夠一半分,因為我諗2個先等如麥記既一個.價錢黎講,三十幾蚊食呢d野,我真係覺得廿蚊已經比多佢.
洋蔥圈
一黎到就真係幾好食,令我忍唔住食左幾粒先影番張相.不過真係幾熱,氣!
細 Whopper
一黎梗係食最傳統的啦
食完可以用4個字形容
不外如是 !
是日消費 : 35/位
4 則留言:
建議要食好既burger, 就唔好去呢d連鎖式既鋪頭,回覆刪除
跟本唔會做得好食!
港式漢堡推介:紅磡既時新, 對比連鎖o個d win成條街, 價錢仲好抵!
外國漢堡推介:銅鑼灣加路連山道既burgeroom,
呢間burgeroom, 自問暫時未預到有一間及得上佢,
價錢雖然貴d, 但質素同份量無得比!特別推介double decker!
溫馨提示:呢間d burger, 我估你細食既,半個都夠!
係丫,你講得好岩,回覆刪除
其實我好唔鐘意同唔想食burger+薯條類既食物
我有試過時新丫,一共食左3次
第一次食:雙層芝士漢堡
第二次食:漢堡+雞比
第三次食:(返食)雙層芝士漢堡
佢除左呢個雙層芝士之外, 真係冇其他比較好食d
可能因為我對呢種食物真係有偏見吧
至於burgeroom我就未去過,但我知道係邊既
原因同上面一樣啦,我係極少食呢種,通常食晚餐都band了呢一類.
thz 你意見 =0=
lok兄, 食MONSTER BURGER 啦~ HAHA回覆刪除
都唔太聽書既,你呢位人兄, 明明我唔太食burger既回覆刪除


text:
今日都係大阪活動, 時間充裕
所以十一點幾先出去
去左難波搵食
係好多野食, 不過都係覺得無咩特別又貴
最後買左個包食就算
之後就去大阪今昔館, 入場費600羊
入面有一條仿古代街道
仲有一個地方可以租和服等服裝
大部份屋都可以入去, 只不過要除鞋先
今昔館會有景色變化
非常有趣
轉眼間又變番早上
睇完仿古街, 落一層仲有野睇
一落樓梯就見到課室
每張桌子都放左唔同科目既書
之後去既展覽廳就有好多街道模型
隨住講解進行, 模型會由右至左移動, 好得意
睇完依個模型就離開今昔館了
大概逗留左一個半小時
要落地下一層後買票, 之後搭升降機黎到上面地方
係一個模仿火車廂既走廊
入面真係商業味濃郁, 老實講真係OVER左
其實個搭週圍都無咩特色, 都唔知影乜好
又一堆商品
個模型同今昔館果個差不多
最後離開時一影, 留左大概一個小時左右
之後去左搵食
飯團+餃子+拉麵, 賣880羊, 抵到爛
上年係京都食過醬油拉麵我唔鍾意, 仲諗住自己唔鍾意食醬油拉麵
原來唔係咁, 神座醬油拉麵我就覺得好正
餃子大大隻, 絕對唔係交行貨, 非常香脆多肉汁
飯團大大件亦非常好食
神座拉麵真係非常抵食夾大件之選
返酒店又忍唔住買甜品
朱古力雪條(1XX羊)+巨鋒提子(4XX羊)
第一次食巨鋒提子, 真係好鬼甜


text:
小芊芊‧19Months
2014年5月12日-6月11日
Week 83 - Week 87
584days - 614days
Weight : 9.2kg (20.2lbs)
Foot length : 12.5cm
No. of teeth : 9 (1 more growing up)
出牙仔
上下4邊一次過同一時間出4隻大牙
上個月4邊牙肉仔突起準備出世
出足1個月 有3隻小臼齒出來了
仲有下排右邊未肯出來
發牙痕
出牙仔牙肉痕
小芊芊多數咬公仔咬枕頭咬被被
仲有...咬媽咪同爸爸.......
同佢玩玩下 佢會叫你攬住佢
呢個時候通常就會一個唔覺意咬你一啖
膊頭 手臂 手指 大脾 小腿 無一倖免!
仲試過咬我塊面 >_<"""
- 奶奶 : 早5安 晚5安
想減至4安 but比婆婆同爸爸阻止
(咁留返20個月戒囉!)
- 早餐 : 在婆婆家時 通常skip奶奶 煮雞蛋麥皮佢食
我有時比佢食鈣思寶+粟米片
- 午餐 : 11am 3餸軟飯 / 通粉 (1星期3日)
- 茶點 : 時間冇定 訓左就唔洗食
蕉蕉 面包 芝士 餅餅
- 晚餐 : 630pm 3餸軟飯 / 通粉 (1星期3日)
- 水果 : 蕉蕉每日 / 隔日吃 (1隻), 其他水果唔多肯食
- 零食 : 呢排比佢食紫菜 (少鹽的) 每次食兩小片
最愛食芝芝 (芝士) 尤其美心的芝士糙米包
仲有烚粟米 烚蛋都愛吃
係咁多 ~
- 外食 : 外出食飯, 只要她想吃的, 都給她試試
出街會繼續帶飯仔 再大點才讓她全餐吃外食
- 飲品 : 水肯飲好多 (可能近來天氣熱出汗多)
湯水都少飲 (兩邊都唔多滾湯…)
湯水奶奶以外就鈣思寶 / 無甜豆漿
跟我地出街食野時就飲酸酸水 (檸水)
- 只愛吃有口感 (有咬口) 的食物
- 最愛吃魚吃菜 芥蘭菜心波菜莧菜 喜愛吃厚切既莖部
- lur魚骨好叻 又細又幼的都lur到出黎
- 正餐平均食1小時 快的話8個字
有時候食得太慢 出街趕時間 會暫時放棄比佢自己食
- 自己食都唔係咁食得出樣 食10啖左右佢就覺悶
- 雖然食得慢 但會食清所煮的 份量為標準飯碗滿碗
小芊芊都愛吃雜糧
通粉 字母粉 意粉 河粉 烏冬 麥皮 胚芽
全部都愛吃
覺覺豬
- 上床 : 10pm > 1030pm-11pm入睡
晚上依然最愛媽媽陪住訓 初時會不停講野
同佢傾左一陣 我就話 "唔傾計喇 媽咪眼訓喇 一齊訓啦"
佢就會靜靜地慢慢訓著
同時連我都訓埋 (甚至早過佢訓著...)
- 起床 : (平日) 7am左右扭醒食奶 食完再訓 > 9am起身
(假日) 同我地一齊訓到 8am左右醒
- 午睡 : (平日) 3pm-5pm (假日) 不定
媽咪湊 - 自己訓 不過冇婆婆湊咁勁可以一上床就訓著
婆婆湊 - 自己自動自覺上床訓
嫲嫲湊 - 嫲嫲抱到訓著
試過叫嫲嫲比佢自己訓 但唔成功 可能習慣左......
媽咪話我細個訓覺個樣
係半開眼同埋打開口 (諗到都覺樣衰…)
我覺得小芊芊睡覺樣子好靚
有時趁佢訓到好lum時
想打開佢個口望下d牙仔
係一件好難既事 XD
weewee & poopoo
- weewee : 未肯自己去weewee 叫親佢去potty / 換片都擰頭走佬
朝早訓醒, 婆婆會同佢除片擺佢係potty, 未賴片的話會shu到
放假我得閒就次次同佢除片去potty, 都shu到
- poopoo : 今個月情況良好 次次都自己去到
不定時候不定日期 有時連住幾日有 有時隔日有
最長3日 總之見昨日冇就提佢去 多數佢都聽的
次次poopoo完都唔出聲
仲可以好奔放咁yap住塊屎片又坐又跳
我地發現臭臭要換片佢就走佬
媽咪一去toilet
佢又唔蝕底跟埋黎
我坐係個塔度佢就褲都唔除就坐係potty度
叫佢除褲仔坐
跟住佢就si si si咁自己發聲
si完見我未起身
佢就繼續坐係度搞搞震
認知能力 - 明白大人說話 + 反應快
基本上我地同佢講乜佢都明
差在佢肯唔肯 / 識唔識做
- 同佢講訓醒教見到人要叫人講早晨
講過1次 以後見到婆婆嫲嫲姨姨都主動叫佢地+早 / 晨
但硬係唔會主動叫爸爸媽媽早晨 -_-"
- 有次我同公公對話 講佢唔夠高坐飯桌
公公話墊張櫈仔係sofa比佢坐
轉個頭就見佢擔左櫈仔上sofa試坐
好amazing佢聽得明我地講野之餘仲反應超快!!!
- 而家一見到小朋友就會話我知 然後同佢地say hi
我讚佢叻叻 佢就會好開心
- 餵佢食野時我地多數都會吹兩下 同佢講因為熱熱
而家自己食野時佢都會吹兩下先放入口 XD
保護自己
最近我見過兩次
1. 行街街 有個男仔差DD撞到佢
佢好惡咁大叫
仲即時舉起隻手講 " 打! "
2. 我係地下執左兩塊大葉子比佢玩
去到會所有個姐姐走埋去搶左佢一塊葉
佢又係好惡咁大叫
我行埋去佢身邊 佢望住個姐姐舉起手講 "打!"
實在好懷疑佢之前真係比小朋友撞到 / 打過
所以有個咁惡既反應 (佢講 " 打! " 講得好恨架...)
btw 平時見到小朋友唔會咁樣的 會say hi~
似係protect自己既行為
要慢慢耐心咁教佢唔好咁惡先得喇~
說話能力
- 大部分字都識講喇 一教佢就跟住講
- 已經教佢講詞語 佢自己就暫時仲係講單字或者疊字
- 未講到兩個字 分開就講到 夾埋一齊就未識
但間唔時會快速彈一兩個詞語出來 不過叫佢再講就講唔到喇\
- 最叻叫哥哥 姐姐 弟弟 妹妹 姨姨 por por
見到成年女性就叫姨姨 年紀大既就叫por por
見到小朋友男仔就叫哥哥 女仔就叫姐姐 手抱就叫BB
- 仲未識 叔, 粟, 龜, 瓜, 呢幾個發音
- 識讀ABCDEOTUVY, 都認得呢幾個字母
- 1-10識數1, 2, 3, 5, 8, 10, 其他要我講一次佢先發到音
(我數1佢話2, 3,我數4佢講5, 我數6,7佢講8, 我數9佢講10)
活動能力
- 跳 : 識跳喇 每次跳都好開心 (不過唔係次次跳得起)
每次係床聽 Five little monkeys jumping on the bed
佢就會好興奮咁企係床度同d monkeys一齊跳
有時仲會摸下個頭 話比我知monkeys跌親個頭 XD
- 畫 : 渣筆好有力 不過鍾意渣住筆尾畫 正宗右yau妹
經常塗鴉 趁嫲嫲唔覺意 用原子筆畫檯 仲畫到件衫花晒
趁婆婆唔覺意 用蠟筆油果塊白雪雪既地板 XD
- 跳舞 : 成日跳舞 聽到音樂即刻全身左右扭 仲好有節奏感
去到大空地既地方 就唔會比人抱 手舞足蹈走唔停
唔洗去遊樂場玩 陣係係空地都可以玩足成個鐘
- 游水 : 我地多數帶芊芊去舅父舅母屋苑個會所玩水
佢知道要去游水就會話 : 虎虎 母母 游游
佢唔怕水 而家唔會帶水泡 爸爸就咁扶住佢落水
佢而家會fing手fing腳好似游狗仔式咁架
自己拎d筆出黎畫
畫完婆婆塊地之後
帶我出廳指比我睇然後走都走唔切
知自己唔岩又要做 好搞笑
畫到件衫花晒但嫲嫲完全唔知道
放工返黎見到問佢做咩件衫花晒
佢話 : 畫畫畫... -_-"
之前一直懶冇買到桌椅
見佢成日係大檯油書書油得咁辛苦
終於的起心肝捧左呢套野返黎
小芊芊 : 我終於有私家檯櫈啦!
去到大空地 / 球場就會好hyper
仲手舞足蹈咁走黎走去
玩水浸親都唔驚繼續要玩
爸爸抱佢去深水區時
佢仲會fing手fing腳扮游水
- 對形狀拼圖 : 19個月初 所有形狀對得到 但未識放好位置
19個月底 已經好熟練地放好所有位置
- 對數字拼圖 : 一直覺得數字板板本身design唔好
因為數字塊與板塊位置的顏色與圖案不一
咁細個未必識拼 但原來我諗多左
小芊芊玩兩日已經熟晒點玩
唔係靠記憶唔係靠認color 而真係識得對形狀呢!
- 用水樽倒水 : 兩個月前已經識 而家已經玩到唔玩
由一隻杯倒水去另一隻杯
到而家由一個小樽仔倒水去另一個小樽仔
唔會倒瀉 手眼協調能力幾好
- 搯細件小物: 上playgroup用食飯spoon搯水果形擦膠仔
老師讚佢左手右手都搯得好好
呢塊板唔覺唔覺都幾多野學
對形狀 對位拼圖 認顏色 認形狀
學中文 學英文 認動物
圖塊上的白色釘釘仲可以拮痛你腳板
所以一定要教好佢
玩完就要將d塊塊收埋入盒度~
小芊芊好鍾意我咁同佢玩
腳板貼腳板 然後佢就好大力yang你
佢都真係好大力架
搯細細粒既野係佢至愛
佢一向做乜都用右手多
老師唔講我都唔覺
佢用左手搯野都搯得好順啊!
話咁快又上完10堂playgroup喇 拎左人生第2張証書
由bb級第1次上playgroup 事隔半年已經變左個小朋友喇
時間真係過得好好好好好好快~~~~~
觀察力強 + 想像力豐富
- 煮飯仔 :
1. 炒餸 : 媽咪廿幾年前玩既煮飯仔終於可以傳宗接代喇
一開封小芊芊已經識晒點玩咁滯
竟然識拎個煲放d魚入去擺上個爐度用鑊鏟炒 !!!
炒完仲用隻碟載起比我食
2. 檸茶 : 放個檸檬落隻杯度 用隻匙羮篤兩篤再比我飲
冇教過佢都識 平時見到d野記晒入腦 完全知d野點樣用喎
- 吹泡泡 : 拎起個空樽仔 掉轉隻瓷羮放支柄入樽仔度
再拎返出來係咁吹比我睇 好好笑 !!! (超好想像力啊!)
- 斟水 : 食buffet見過次我地去水機斟果汁之後
而家一見到類似水龍頭既物體 (例如 : 雪櫃個開門手柄)
就搵隻類似杯既物體隊埋去扮斟水 之後 " 咕 " 一聲扮飲~
一邊森林一邊海洋
比小芊芊認識下腳腳同尾尾既分別先
不過初初貼出黎果時
小芊芊最大興趣係森林果兩塊葉
同埋海洋果兩粒珍珠囉!!!
拎住個長條形膠盒同煮飯仔隻spoon
用spoon放入膠盒度拎返出黎
就可以吹泡泡架啦~~~
基本動作
1. 上樓梯 - 好自如 平衡得好好
多級樓梯如果佢唔行咁急的話
可以放下手比佢慢慢上
2. 落樓梯 - 要自己落唔比我地扶
一級半級比佢自己來
佢自己都驚跌 每級都諗過先落
不過佢落樓梯落到好似飛咁
睇少眼都唔得
3. 擒 - 佢手腳一向都靈活
有得擒最開心 唯媽媽成日覺得佢咁樣唔斯文
女仔唔需要擒囉!!!
我有同佢講架
擒唔係唔得 但一定要問過媽咪先
即係我在場先可以擒
當然我不在場時佢睬我都傻啦!!!
4. 凌空掌上壓 - 呢個係新招式
佢知擒檯係唔做得既行為
所以佢做出呢個動作
仲不斷望住我 (請示我睇下可唔可以做)
XDXDXD
欠耐性 懂知錯 明事理 會撒嬌 的小朋友
欠耐性 : 小芊芊的脾氣一般 但總算話得聽
玩玩具時有做不到既時候 就會憫憎掉玩具
零耐性既媽媽變身發揮無限耐性教佢慢慢做
so far都ok 會跟住做唔再憫憎
懂知錯 : 呢個好好笑 一知自己做錯事會話我知
然後9秒9狂奔到老遠 驚我罵佢 XDXDXD
有次佢整爛婆婆d野
跟住佢拎返去比婆婆然後話 "曳曳" (話自己曳!)
婆婆覺得奇怪咁話 " 咦? 爛左既? "
跟住佢即刻走都走唔切 XD (驚婆婆罵佢)
明事理 : 如果佢做左D不當既行為 我會同佢講nono
再同佢講道理 佢聽得明會肯做的
以往朝早扭醒食奶奶 佢會發惡亂叫
我曾經好惡咁罵過佢 話發脾氣冇得食 要乖先有得食
同埋話朝早起身要叫人同埋笑笑先得人錫
會撒嬌 : 最最最可愛既一刻
有時見到我會撲埋黎話 " 攬攬 "
有時無啦啦話 " 媽媽靚靚 "
問佢錫唔錫媽咪 佢話 " 錫 " 然要我錫佢 XD
有時雙手捉住我塊面 然後望實我笑得勁燦爛
係屋企玩玩下 行行下街 佢會無啦啦隊佢塊面過黎要你錫佢
你唔比反應時佢會一路隊一路叫 叫到你錫為止
好感性 - (重溫 : 感性小人兒
)
各方面都發展神速
很多方面只提到冰山一角的事情
還有很多很多得意舉動真係記唔晒
更開始覺得自己唔夠時間去教佢
教兒女既事情 除左靠自己
我明白唔可以靠任何人
小芊芊呢個階段
日日都係唔同人/事中吸收好多野
有好既方面又有唔好既方面
學到唔好既野好難避免
我都只好調整下自己心理
再諗方法教好阿女
其實我都好enjoy教女既過程
我自己會有得著
見到阿女聽話又會有成功感
今日做左媽媽既我
係事業上冇左成功感
能夠係阿女身上搵得返
都總算有返d人生意義啦
XDXDXD
19M4D - 跟婆婆買面包
而家知道媽咪比左錢錢D野就拎得返
所以佢幾鐘意呢個包都好
最後我叫佢拎比婆婆比錢佢都肯比
19M8D - 小芊芊一向唔鍾意有野係個頭度
上個月拎隻夾仔出黎同佢講靚靚
佢都未有興趣
今個月拎出黎問佢要唔要戴
佢自己擺隻夾係頭度話靚靚
我幫佢夾上去之後比塊鏡佢照
佢照左好耐仲好鐘意
(不過都係戴唔耐 好快又比佢抓甩 :p)
19M7D - 呢日去左黃金海岸high tea
地方闊落 小芊芊玩得好開心~
daddy話佢自己個女好有taste喎!
19M10D - 地方太舒服喇
見小芊芊玩得咁開心
事隔3日 我又同我既姊妹去呢度再嘆tea
今次佢隔住個3層架同姨姨玩到不亦樂乎~
19M16D - 係床玩玩下 拿起件衫話我知佢有臍臍 -_-"
不過sexy芊好夏日feel呢~~~
19M20D - 見到阿姨見衫話靚靚
要我幫佢著
19M22D - 夾夾仔look
扭計仔 比我用腳夾住左佢個黎影曳曳相 XD
小小姑娘是日濕平
19M24D - 最愛同daddy mami玩窗帘
每次玩都笑到卡卡聲
19M25D - BB樣還在
19M27D - 叫佢訓低換片片唔肯
想反轉起身走佬 所以媽媽要用絕招震壓
你睇開心到佢 XDXDXD
19M28D - 幾有少女味道~~~
19M+ - 呢個月同小芊芊影左好多合照 攬住佢影相寧舍開心的~~~


text:
今次上廣州, 之前都無 plan 過, 其實係因為 Raymond 要同佢既廣州同學仔上廣州買 equipments, 所以我就跟上去行下~ 我地似住有個廣州朋友仔, 無地圖, 無book hotel, 只係online睇過廣州有條婚紗街, 連 exact location 係邊都唔知, 咁就上左去~ 今次希望可以找d外影既婚紗~ 要o岩feel, 平, 輕~
果日行完 equipments 果 d shopping mall, 就打的去左條婚紗街~ 原來有兩個 location 都有大型既wedding shopping mall. 一個係江南大道北, 另一個係康王中路. 兩間 shopping mall 都叫"百利". 係江南大道北係有免費van去康王中路既 mall. 果晚因為無 book 到 hotel, 所以最後去左近廣州朋友仔屋企附近既 hotel 住左晚~ 第二早, 因為要去中山大學同佢地既老師食早餐, 所以一早就要起身... Prof. Ni 仲對我有d印象, 知我係佢個 department 做過~ 哈哈~
食完早餐就去左江南大道北, 果度係 d 中低價既婚紗, 多數店都可以講價gei~ 果度除左個 shopping mall, 仲有好多地鋪, 街頭巷尾都好多細店, 有平有貴, 都幾多野睇~ 有 d quality 都 ok~ 我都睇中左條婚紗, 不過好多野都未 confirm, 所以今次係唔會買走, 純資料搜集.
之後去左另一個新d既 shopping mall, 係康王中路~ 果度d quality 係靚好多, 不過幾貴, 成三千至五千, 都幾貴... 個 sales 都話, 佢地 d 婚紗唔o岩外影, 釘工重, 貴, 唔適合外影... 最後我地都 window shop晒成個 mall 先走~ 不過其實個mall係有好多未租得出... 唔洗行好耐就 loop 左一次~
今次廣州之行, 收集到既 info 都幾好~ 好彩有個廣州朋友仔既接待~ Thanks Kwinson!
^.^Link
^.^


text:
2013年7月7日
愛上 Oswald幸運兔子... 三位新的家族成員!
尋日《幸福‧童話》故事就提及新朋友 Oswald幸運兔子 加入咗我地嘅幸福童話之旅!但其實除咗嗰隻 Oswald 毛公仔之外,響其後嘅旅程我都買咗另一啲 Oswald 相關商品!既然講開呢隻兔仔,就等我分享埋呢幾樣戰利品啦!
故事中嘅 Oswald,大小係同 大Duffy 差唔多;不過 迪士尼商店 同時都有發售另一款細啲嘅!
大Oswald 同埋 小Oswald 同樣都著住一條藍色短褲,亦有毛茸茸嘅尾巴,好可愛!
除咗傳統版之外,佢地仲推出咗特別版 軟綿綿Oswald!又係有大有細,而我就買咗一隻細嘅.
軟綿綿Oswald 嘅尾巴更加毛茸茸!不論 Duffy 抑或 Oswald,我都好鍾意搞佢地條尾,哈哈!
響 迪士尼商店 買咗三隻 Oswald,之後行下百貨公司,又俾我搵到一個 Oswald 手機保護殼!
包裝上印有 Oswald 嘅名字,樣貌;Oswald 呢個樣係同先前嘅樂園時間表封面一樣架!
呢個包裝真係整得好靚!背景係 Oswald 動畫作品嘅畫面,可以睇返佢做主角嗰陣嘅情境!
我本身以為呢個保護殻係硬身嘅,但原來係軟身;都好嘅,軟身應該冇咁易爛,唔會斷開.
呢個保護殼係iPhone 5專用嘅,好彩我啱啱換咗新機咋!如果唔係就冇得用呢個咁得意嘅保護殼!
我終於可以組織屬於自己嘅 Oswald 家族!仲要話咁快就已經有三位成員!好開心啊!Oswald 已經成為我嘅新寵兒啦!不過 Duffy 依然響我心目中排第一!佢冇咁易被取代嘅,嘿嘿!
於 15:22
訂閱: 張貼留言 (Atom)


text:
「樂園事物仔細尋」今次黎到一個大家都非常熟悉嘅標誌性景點:睡公主城堡!過往所分享嘅事物,通常都係固定響到,幾時去睇都得,不過呢個就要響指定時間先有得睇!吓?指定時間?莫非係講緊煙花表演?當然唔係,「仔細尋」唔會講啲所有人都知道嘅野啦!睇煙花就要等到去樂園開放時間結束先有得睇,而呢一個情景,就需要更有恆心先睇得到!唔知大家平時睇完煙花會做啲咩呢?即刻走入商店掃貨?即刻衝去搭車唔想同咁多人逼?但假如你留響城堡前面,佢就會俾一個特別驚喜你!好!而家去片啦!
放完煙花之後,去到樂園開放時間結束後嘅半個鐘,睡公主城堡 就會呈獻一場小型燈光表演!例如:響暑假期間,樂園會開放至21:00,煙花表演會響21:00開始,呢個就要等到21:30!
城堡配合背景音樂不斷轉色,再加上一點點星光閃過,感覺都幾奇妙!
原來,全球各個 迪士尼樂園 響開放時間結束後,城堡都會有同類型表演,象徵著與賓客道別!我就係上個月響 東京迪士尼樂園 首次發現呢個表演嘅!之後返到黎香港先知道有差唔多嘅野!各位樂園Fans經常有機會入去玩,都可以試下搵一晚留耐啲,睇下呢個咁有意義嘅特別表演!
整個小型表演歷時大約2-3分鐘,呢兩條片只係模擬返一小部份出黎,與實際情況會有所出入... 因為我當時冇拍片,所以只係好似製作動畫咁,將一張張相片合併成短片,整得唔好請見諒...咁 Tho's Dreams 響未來日子又會唔會有一條真係拍返黎嘅短片同大家分享呢?總有機會嘅,哈!


text:
怕麻煩既我又要再諗過個場. 上網睇左好多係tst既酒樓, , 煌府系列, 無論Catwalk天橋, 飛天車, golf車都真係太浮誇, 完全唔係我杯茶, 更加唔配合駱先生一如以往既低調作風. 利寶閣我媽媽飲過又話麻麻, d升降機冇板隔開, 唔洗送客d人自己各散東西走曬, 北京樓, 映月樓果d普遍樓底都冇The one咁高, 礜宴其實都靚, 但圍數又唔夠. 慢慢覺得tst真係選唔落, 駱先生又叫我唔好咁辛苦局限自己係尖沙咀區, 我開始延伸下諗下其他地區, 九龍灣其實有幾個靚埸, 不過太遠交通又唔方便, 搵自己黎攪, 旺角,荃灣? 都似都唔係太岩心水, 咁不如近近地搵返元朗就自己?
訓唔著幾晚, 心情好不安之制, 突然”叮”一聲上網睇下元朗間 >, 咁岩係前一日有WOW友睇過場, POST出黎D相都幾吸引, 仲用好靚好新同平黎形容, 最唔好就係洗手間係酒樓外面(呢個我覺得完全唔係D咩問題), 雖然我從來冇諗過自己會係元朗擺酒, 但可能先入為主左, 始終覺得 >既裝修最精簡, 最岩我地兩個, 冇水晶燈, 冇城堡, 冇紫紫紅紅, 好舒服. 咁岩自己又住得近, 等駱先生一放工, 我就捉佢同我一齊去睇場.
Max席數: 28-30
包全埸價: 18000 (有88折, 唔知做到幾時)
15席包半場, 16席包全埸
當晚大約8點去到, 人唔多, 酒樓新開左3-4個月, 其實前身都係稻香集團, 不過而家大變身做專做婚宴酒樓, 所以配套都好齊全. 淨係睇個門口其實都比一般商場酒樓有氣派得多, 酒樓係地舖win左The one迎, 唔洗等3,4個字排隊等lift先啦. 左右兩邊各一條白色羅馬柱, 招牌得一個迎字, 仲要係有光係後面打出黎, 超有型!
入到去已經見們佢間酒樓既賣點, 超大LED電視, 樓底適中, 光猛, 好新淨, 一入到去感覺真係好WEDDING, 佢既基本佈置, 証婚Table, Candy Bar Table, 接待位都已經好靚, 對我黎講已經好夠用, 唔洗再花錢係佈置身上, 駱先生話呢D野其實冇咩人睇, 佢又考我, 問我D FD結婚時D枱花係點既樣, 我都啞左... 所以夠用就ok, 唔好over做埋d浪費錢又冇意思同效果既事. 個Backdrop雖然唔好似尖沙咀咁全個都係白色通花, 但佢LED電視左右兩邊仍然都係白色通花一樣咁靚架, Remote拉返埋塊紗就可以影相, 只係唔包backdrop名牌, 不過出面做都好平, 所以唔大影響. 同埋個stage就大過尖沙咀好多.
Service方面, 唔知係咪新店, 派左個十分Friendly既經理落黎, 比倒反應我地既, 上次係尖沙咀果個真係唔憂做, 呢個主動性強好多, 一入到去問婚宴, 楊小姐(即經理) 行出黎話先帶得睇下新娘房先, 沿路係正中行入去就係match in既路線, 中間有條星光大道, 有小小特別, 但就唔係浮誇囉. 之後介紹backdrop, 燈光, 音響效果, control room.,枱布花款., 喜帖,新娘房其實算細, 但迫迫地都夠用既, 最緊要佢有獨立洗手間. 基本上佢講野清楚, 你都唔需要再點問野, 真係加左分.
總括黎講, 除左地點, 海景同露台, 我覺得其他野元朗都係高分d, 但當然佢都有缺點, 就係交通其實唔太方便, 但係佢靜又係我其中鐘意佢既原因之一. 問埋長輩, 如果冇問題, 我應該好大機會都會落訂喇. 睇中 >個人終於定返d.


text:
“成世流流長,總會愛上幾個人渣既.”
早兩日有朋友同我講過同一句野,
當時反應係其實somehow我都係一個人渣.
而好耐之前朋友問我撞返某個人渣會講咩,
好本能反應地話爆粗鬧爆佢,
最後真係唔好彩見返佢,
當時都只係好似楊千嬅咁say左聲hi.
原來高登個粗口filter非常人性化,
hi,
的確係粗口代名詞,
係好多人心目中hi就已經算係爆左粗.
睇黎我身為余春嬌萬事俱備,
但就係個人渣唔係余文樂囉.
如果人渣個個都好似余文樂咁靚仔,
成世流流長,
我唔介意愛多幾個人渣.
-
原來小妹同唐生住咁近,
大家隔離鄰舍差7分鐘車程,
你就避暑山莊連肉蒲團地下行宮,
我呢,
唉,
真係唔好提,
貧富懸殊.
老豆日日開車經過當睇戲咁睇,
佢做左咁多年construction都未見過咁多架高架車對準同一間屋,
我都好想返香港見證歷史時刻,
可惜,
人在英國,
隔岸觀火.
且看下回,
鷸蚌相爭,
漁人得利,
葉劉VS范太.
-
五窮六絕七翻身今次仲唔輪到我!!!!!!!!
朋友話齋,
衰到盡頭物極必反,
電話跌落馬桶都整得返.
[認真]成件事好amazing,
apple store連問都唔洗問,
去chinatown一個鐘整好完全無事,
等我仲捨命陪君子食左兩餐勁既,
幾時都話唐人街卧虎藏龍地底有好多秘密.
利物浦6-1brighton,
嚇呆左之後望望原來連carroll都入波你抵死有突啦,
睇返highlight蘇亞雷斯十二碼唔入,
brighton條友頭頂腳兩球OG跟住傷出,
再整多球自己踢入去,
最後有裸男狂奔,
咁富娛樂性既快樂足球得利物浦先有,
不愧為我最愛.
-
wish me luck,
我仲相信自己命不該絕.


text:
光合作用
光合作用(英文:Photosynthesis)係指植物以光作為能源,將二氧化碳同水,轉化成為葡萄糖(Glucose)同氧氣嘅過程.植物會利用大氣中嘅二氧化碳,泥土中吸返嚟嘅水,加埋自己本身有嘅葉綠素,利用太陽光供給嘅能量,製造成糖分.好多粒糖聚埋一齊就會變成澱粉,植物會以澱粉嘅形式嚟儲存過多嘅萄葡糖.除咗糖粉之外,氧氣係光合作用嘅副產品(亦有佢係新陳代謝廢物嘅講法),呢啲氧氣會被釋放出大氣,維持大氣中氧氣嘅含量.光合作用除咗係自養生物嘅食物來源,重係呢個世界上其中一個非常重要嘅生物化學作用,因為全地球嘅生物都依賴佢所製造出嚟嘅氧氣同糖份嚟生存.好多綠色嘅生物,好似藻類,高級植物,某啲細菌,都會做光合作用.
總結[編輯]
成個光合作用好複雜,最簡單而又最多人知嘅講法,就係用水加二氧化碳變成糖加氧氣:
6CO2 + 6H2O + 光 → C6H12O6 + 6O2
6個二氧化碳分子 + 6個水分子 + 光 → 葡萄糖 + 6個氧分子
詳細啲嚟講,光合作用係分兩個階段,第一個叫光反應或者光化反應,呢個反應係指葉綠素或者其他葉片中嘅色素收集太陽光入面嘅能量,將呢啲能量暫時存放係一啲粒子令佢變成為高能量粒子.呢啲高能量粒子(即係NADPH 同埋ATP)會用喺第二個階段度,呢個階段叫暗反應或者固碳作用,並涉及卡爾文循環.呢個循環會用二氧化碳同埋先前嗰啲高能量粒子嚟造3-碳化合物,氧氣同埋將還原咗嘅NADPH2氧化返做NADP.
由卡爾文循環造出嚟嘅三碳化合物(3-磷酸甘油醛,Glyceraldehyde 3-phosphate),就會離開卡爾文循環,用嚟造糖.
植物[編輯]
大部份嘅植物都係光能自養生物,即係話佢哋都可以依賴光能嚟將無機物變成有機食物.光能除咗嚟自太陽光之外,重可以係其他光源.佢哋唔使食其他生物嚟攝取佢哋嘅養份都可以維持生命,所以佢哋又叫做生產者.而自養生物重有另一種,稱為化能自養生物,佢哋用化學能嚟代替光能做「光合作用」,稱為化合作用,用同樣原理製造到食物,呢啲化學能嚟自氧化還原反應.
光合作用所需要嘅能源,完全嚟自光中嘅光子.呢啲光子打中咗葉入面嘅還原劑,即係水,然後將水打散(稱為光解),得出高能量電子同埋氧.呢啲高能量嘅電子會經過一連串嘅電子鏈,釋放出能量,製造ATP同埋NADPH,提供能量進行化合反應.呢啲化合反應簡單啲嚟講就係將二氧化碳入面個碳還原返做碳水化合物(其中一種係糖),所以又叫固碳作用.
n CO2 + 2n H2O + ATP + NADPH → (CH2O)n + n H2O + n O2,
n 係根據最終合成出嚟嘅碳水化合物嘅構造嚟定義
暗反應造出嚟嘅三碳,除咗可以用嚟做糖之外,重可以用嚟做其他有機化合物,好似纖維素,其他脂類同胺基酸嘅生物合成中嘅基礎化合物,或者用嚟做細胞呼吸作用嘅燃料.其實除咗做纖維素呢個用途之外,當其他動物食咗植物之後,呢啲三碳俾動物吸收咗之後,喺動物身體入面都會用做到呢啲用途,呢啲靠食自養生物嚟維生嘅動物稱為異養生物.就結果嚟講,細胞呼吸作用可以作為光合作用嘅相反,呼吸作用就將食物同氧氧化為二氧化碳同埋能量,而光合作用就將二氧化碳同埋能量還原為食物同氧氣.不過,佢哋係用完全唔同嘅過程同機制做呢個轉化,所以絕對唔可以混為一談.
植物利用葉綠素嚟吸光做光合作用,所以大部份嘅植物睇起上嚟都好似綠色咁.不過,好多時葉綠素重會有其他輔助色素幫手吸光,好似胡蘿蔔素同埋葉黃素咁.佢哋同葉綠素一樣存在係葉綠體入面.雖然植物綠色嘅部份都有葉綠素,但主要都係樹葉負責吸光.而葉肉細胞每平方微米中,就擁有大約五十萬個葉綠體.
藻類以及細菌[編輯]
藻類雖然比起陸上植物嚟講,構造比較簡單,但佢哋做光合作用嘅過程同陸上植物毫無分別,而且佢哋重比陸上植物擁有更多嘅輔助色素,所以佢哋又紅又綠,有好多種顏色.佢哋全部都會製造氧氣,而且大部份都係自養生物.佢哋有部份嘅異養生物,因為佢哋靠吸收由其他生物製造嘅物料.
而能夠進行光合作用嘅細菌,由於佢哋無細胞膜包住嘅細胞器,故此佢哋唔會有葉綠體.所以佢哋嘅光合作用會喺細胞入面進行.好似藍藻咁,佢哋有同葉綠體非常相似嘅細胞膜,並且係唯一可以進行有氧氣製造到出嚟嘅光合作用嘅原核生物.所以葉綠體除咗被認為係由細菌同另一啲生物演化而成,重被認為係藍藻嘅祖先.其他可以進行光合作用嘅細菌,佢哋會好多唔同種類嘅色素,稱為菌綠素,但係就唔會製造氧氣.咁有某部份嘅細菌,喺光解中,會用硫化氫代替水作為還原劑,並製造硫而唔係氧作為廢物.
過程[編輯]
光合作用分為兩大步,第一步係將光能轉為化學能嘅光化作用,第二步就係利用轉化咗嘅化學能嚟做固碳嘅固碳作用,其中包括卡爾文循環.
光化作用[編輯]
光化作用(英文:photochemical reactions,light-dependent stage),又稱光作用,發生喺擁有葉綠素同埋葉綠體(或者擁有類葉綠體細胞膜)嘅細胞度.呢個作用並唔涉及任何酶.步驟:
電子激發[編輯]
喺光合作用,可見光中嘅光子係一個能量供給者.當光子打中葉綠素,其中一啲電子就會被激發.一般嚟講,當電子被激發,會被視為唔穩定,咁就會發生幾個情況,放返啲能量出嚟穩定返自己,第一個係變螢光,第二個就係發熱,第三個就係將啲多咗嘅能量畀隔離嗰啲粒子做反應,呢個情況又叫做共震轉送或者電能傳送,而第四個情況就會將嗰粒好高能量嘅電子掉畀隔離嗰粒粒子,但呢個情況會令粒電子所帶住嘅能量變少,呢個情況叫做電子傳遞.第三個同第四個情況就會引致光合作用.
一般嚟講,大部份嘅植物都有幾種唔同嘅葉綠素,而佢哋絕大部份都有葉綠素a 同埋b,再加多幾種唔同嘅色素,嚟將可吸收嘅光系增多,作為一個互補機制,令佢哋可以吸收多啲嘅能量做反應.呢啲都可以算係某啲自養生物嘅適應性,好似一啲生得比較矮嘅植物,或者生於較深海域嘅生物咁,佢哋未必夠人搶光,或者啲光根本入唔到去咁深嘅海域,所以佢哋就要有好多種唔同嘅色素去幫佢哋收集足夠嘅能量.咁成個負責吸光嘅系統就叫做光化系統.
一塊葉入面可以有好多個光化系統,不過喺入面就只得幾粒葉綠素會連到去光化反應中心,而幾粒葉綠素先會專係用嚟將啲光能轉做化學能.加埋先前提到嘅色素,佢哋會將吸收到返嚟嘅光能傳到去光化反應中心進行作用.
當塊葉俾光打中,其中有啲收光粒子嘅電子被激發,就會將激發能量過畀隔離嘅收光粒子,一路直到過到畀光化反應中心嘅葉綠素.呢粒葉綠素會被激發,然後會由電子捐獻者度升級一粒激發咗嘅電子去電子接受者,令到原本嘅電子捐獻者少咁粒電子,而電子接收者就多咗粒電子,於是就形成「+」同「-」二極.呢個光激發最後引致電子極差並誘發後嚟嘅氧化還原反應鏈.


text:
日本拉麵近兩三個月有如雨後春筍,開完一間又一間,繼進駐中環嘅過江龍秀拉麵,太興集團新品牌築地拉麵後,仲有澳洲回流嘅亮亭,同埋灣仔風味拉麵店幸亭,整個拉麵界真係風起雲湧,熱鬧非常.而在尖沙咀河內道亦有東洋過江龍鳥華在香港設店,而且非常有特色,因為佢地就係全港第一間以雞做主題嘅拉麵店.
其實東京一早有以雞白湯做拉麵湯底,但香港黎講我記憶所及真係第一間.食慣豬骨,麵豉等湯底嘅我一知道香港有雞湯拉麵就即刻黎捧場.鳥華位置正係河內道香之香舊址,尖東港鐵站N1出口一出就係,非常就腳.
拉麵店地方非常寬敞,裝修都幾舒適,最吸引大家嘅應該係牆上果隻大隻雞水墨畫,莫非呢度「手瓜起展,食野唔駛俾錢?」錯喇~只係新開張期內唔駛收加一咋!
餐牌上面只有三款雞白湯拉麵(原味$65 / 辣味$69 / 味噌$75)供應,另外亦有一款有鴨胸冷麵($75).一場黎到當然要試下雞白湯掂唔掂,所以今次叫左原味,另外加多$9要左一隻糖心蛋.如果中意咩都加嘅朋友,可以另加$35整個加料全餐,全餐有一隻糖心蛋,額外多三塊豚肉叉燒,三塊雞肉叉燒,仲有辣蔥同貢菜,食量大嘅朋友絕對值得考慮.
幾分鐘後原味雞白湯拉麵送上,金黃色湯頭散發陣陣雞湯香味,湯含大量天然骨膠原同蛋白質,所以女士們不妨飲多兩啖.老習慣先飲一啖湯,雞味非常濃郁,感覺好似自家落重料煲嘅雞湯一樣好飲,據知呢個湯頭係用上大量雞肉,雞骨同雞腳熬左六小時先至做成,怪不得咁濃味,而且仲有少少油膩…
唔單止湯頭以雞代豚,叉燒亦一樣以雞肉叉燒代替.所謂雞肉叉燒其實只係切片燒雞,雞肉經秘汁醃過後味道中規中距,無咩驚喜.由於我見另加雞肉叉燒跟傳統豚肉叉燒同價,所以多口問侍應可唔可以將雞白湯拉麵內三塊雞肉改成豚肉,答案當然係無得改,原因係佢地希望客人可以真正試到雞肉拉麵的精髓,但「堅持」同「彈性」兩樣野,我諗大部人都中意後者…
麵條方面絕對係最弱嘅一環,雖然用上日本麵粉同配方,但一樣由本地麵廠代工做成,麵質食落偏硬而唔算彈牙,好彩鹼水味唔算嚴重,但嚼勁一般,感覺麻麻地,相比MIST更加係差距甚遠… 反而溏心蛋做得唔錯,半生熟蛋黃呈流心狀態,食落除感覺到蛋黃甘腴之外,亦帶有醬油甜味,比起秀,達磨等做得更好!
毫無疑問以雞肉代替一般豚肉做出黎嘅日本拉麵,的確可以在鬥得你死我活嘅拉麵市場做出一點Noise,但食物質素能否一直保持水準先至係最重要.雞肉叉燒係唔係比傳統豚肉叉燒優勝就見仁見智,但麵條方面可唔可以改其他麵廠代工呢?至於雞白湯品質,我對佢有十足信心,單係睇我成碗飲晒就知啦!
鳥華拉麵
尖沙咀河內道5號普基商業中心地下3號鋪


text:
經歷左生不如死的1.5個星期,是時候作個了斷.
如果你的一星期係平常地渡過,你會覺得佢過得好快;不過如果你的一星期係充滿負面情緒,你會覺得渡日如年.
剛剛16號至返o既新工,我足足好似返左成個月咁,兼且花費左半年份量o既眼淚黎陪襯,消瘦速度比我做2次穴位埋線更好.遇到唔適合o既工作,真係令人非常辛苦.會有人同你講叫你比d時間適應下先,亦有人會同你講見好收手,覺得唔啱唔好勉強.不過永遠都係mind racing一大輪,然後都係做唔出決定.
返工第二日我就同大老細request要去返原本個post,因為而家呢個崗位的setting,人事,領導同我都格格不入之餘仲好似有d衝突.不過老細反問我一句,又係你話想學多d野,我至有咁o既安排.真後悔,早知佢叫我轉post果時我唔答應佢,今日就唔洗攪到咁.
今日放工果時遇見我前老細,傾幾句之餘仲想叫佢做我諮詢人.呀舊老細好好人咁話有時呢d野體驗有結果就算,佢仲叫我返去做.佢咁熱情,我真係唔知信唔信好.不過我心裡頭真係好想要返以前o既工作環境同埋性質.
已經成個幾禮拜冇正正經經咁作息,一返工就處於一個接近panic o既狀態,我仲撐得好耐?﹗我仲有幾多眼淚幾多能量可耗?


text:
2016年3月10日星期四
St Pölten
Domkirche
我嚟咗奧地利咁多年,原來嚟親St Pölten都只係去博物館區,從未喺centre行過.
下面呢間係學校.
咪睇下面呢棟咁簡約,個style應該過百年.
Franziskanerkirche
Rathaus (town hall)
呢度啲長椅都油到好colorful, 呢張仲有個櫃仔,放咗啲書喺度任你睇㗎.
29 則留言:
你得閒就做宅男做煮婦, 我相信仲有好多地方你都未去過囉.回覆刪除回覆
喺呢啲古老大宅度住,覺得自己變咗做王子添!回覆刪除
有靚櫈坐,仲有書睇咁正,真係好心人做的好事回覆刪除
喜歡長椅這設施!回覆刪除
最特別係張長椅回覆刪除
如果擺係HK, D書會唔會俾人偷哂呢回覆
HK多多紙都畀人攞晒去賣啦.刪除
咁啲書係乜嘢內容呢?有無咸書咁呢?回覆刪除回覆
我嗰日個櫃度只有雜誌咋,但唔鹹囉.刪除
屋企有咩書唔要,可以捐啲書去長椅個櫃仔度 :p回覆刪除回覆
可以㗎.其實維也納有呢類圖書櫃,唔要嘅書可以拎去嗰度,咁啲舊書就會搵到戶好人家收留㗎喇.刪除
都幾冷清清喎!回覆刪除
長椅仲有書任睇, 邊個出個咁好idea呢? 但俾着亞洲國家, 啲書早就爛晒或者唔見晒.回覆刪除回覆
btw你度有冇人執紙去賣㗎?刪除
仲以為係畀小朋友坐係度睇公仔書,阿媽走去shopping回覆刪除回覆
咁colourful真係幾似係for小朋友刪除
櫃仔放咗啲書喺度任你睇咁好,真係外國先有這些好主意回覆刪除回覆
仲可以捐啲書去長椅個櫃仔度tim刪除
如果香港長椅加櫃仔加書, 最開心的是執紙皮的人.回覆刪除
見到有tchibo, 佢D野幾好架.可惜英國全線執左.回覆刪除回覆
我唔知英國執晒添.刪除


text:
一落車就係八坂神社既入口了
不過我地去食小小野先,見到有餃子王將入去醫下肚,因為妹妮好鐘意食餃子架.
睇佢食得幾專心!
入去八坂神社前,我地去左另一度先
就係花見小路,聽聞係藝伎出沒既地方,不過呢日咁早,都預左唔會見到藝伎了
原來兩旁都有好多食市就真!
當中都有D小巷好古色古香架
呢個妹妮見人影相就跑來跑去阻住晒
呢日好好陽光,直情有D熱呀!買雪糕涼下先...今日行程只係吃下觀光下,無前幾日咁日日有特備節目,又去環球片場,又摸下鹿仔又著下和服浸下溫泉.妹妮行左一陣就話:今日咁悶架!
買杯雪糕塞住佢把口先!
返到八坂神社
一入去已經有好多攤位了,大部份都係賣野食
仲有日式雞蛋仔!
再行就到神社了
妹妮當然又要𠱼下鐘啦!
順便又許下願啦,不過佢真係唔識許願,只係合埋眼扮下野咁咋!
跟住行去円山公園,呢度係賞櫻熱點呀
週圍都好有節日氣紛架,因為兩旁都擺晒檔攤有野賣,草地有鋪滿蓆比人坐
其中呢D更有晒枱櫈比人一邊坐下睇花一邊叫野食野飲
我地見咁靚即刻坐埋去影下相,點知好快就有待應問我地叫咩食了
其實都可以自己行去D檔口度買既
呢度個景真係好靚,影相更靚!
後來我地行到另一邊,呢邊唔駛幫襯都坐得,只係坐地下一早已鋪好既草蓆,去售賣機買幾罐野飲就坐下relax下睇下櫻花.呢日真係好熱,媽me都要換返件短袖衫,妹妮就除左件打底.睇下妹妮玩下草都玩得幾開心!
但係因為個人成日粗心大意,打翻左罐橙汁,仲整濕晒爸B對鞋同襪,當然比爸B媽me閙啦!無耐望下佢,影到佢無晒心機咁玩手指.問佢做咩呀,好唔開心咩?
佢即時另轉面僕低係蓆上喊... 伸手抱下佢,原來佢都唔想整濕爸B,不過唔小心但係就比人閙...懶委屈咁.
錫番兩啖又開心番晒,仲揸機幫媽me影相潻,真係要讚佢又影得幾靚噃!
幾快又雨過天青,開心返晒!
嘩見到肥鴨潻呀
見到有個好似幾pro既攝影師物體經過,好多遊人都叫他幫手揸機,我地都叫埋一份,點知張相有點out-fo
呢,就係呢D蓆喇,我地求先果邊係淺黃色草蓆.好多人都係度野餐,瞓覺架
離開円山準備返京都站了
沿途D櫻花真係開得好靚好燦爛呀
等巴士返京都JR, 一提起佢心儀既男同學即刻想笑又唔想笑咁,好難頂呀!!
等左好耐巴士又塞左好耐車先返到京都JR,爸B仲係巴士讓坐比老人家,企左成半個鐘.一到JR站即時搵地方坐低竭一竭.又係Mister Donuts
係京都站行左一陣就返大阪酒店,上去攤一陣落街食飯.酒店後面就係美國鎮,我地無時間行街但又唔想行百貨所以去美國鎮逛下
原來都唔係好大,只係幾條街買好多二手衫咁
雖然無咩睇,但係逛下逛下其實又行左好多路.以前有B車妹妮可以坐上去唔駛行,今次開始要自己行,佢都幾攰架.我地求其搵間餐廳食飯算了,就咁就結朿今次大阪之旅.因為明天一早就返香港了
最無癮就係早機走囉!晨早7點就check out 去搭車...真係行多一陣都無時間!我地8點半就到機場了,原來機場D商店咁早就開!不過呢次関西行,一向愛shopping 既媽me居然一樣野都無買到呀!連爸B都話估唔到,鬼咩,都無時間行過街!
早機另一好處就係好早返到屋企,返到去yaya準備左朿花迎接妹妮呀!
妹妮掛住yaya, 一見到居然忍唔住眼濕濕!!真係好難頂呀,之後就一輪咀話比yaya知見到咩,睇左咩,玩左咩!希望好快再有旅行去啦!!


text:
時光倒流返生日前的一個星期, 我地一星期內去了兩次迪士尼, 可以話最後衝刺. 因為過往兩年我地都係生日日入去迪士尼買酒店連樂園package,再續annual pass,所以生日就係annual pass既到期日喇.
星期一(10.11日)
爸b當日去迪士尼開會, 我同妹妮就黃昏先入去樂園諗住趁仲用得個annual pass就去埋最後今次啦. 順便接埋爸b放工.
入到樂園都差不多5點了. 今次第一次單挑湊妹妮, 真係有d驚自己一個唔掂架. 因為以往妹妮成日扭爸b抱抱, 你知佢成36磅幾, 要我抱3分鐘都唔掂啦. 今日話明無得抱抱, 唔行就要坐車.
一去到即刻搵halloween mickey同minnie影相先, 今日算人少, 排一陣隊就有得影相, 不過妹妮見到米奇同米尼就好心急!
到我地喇, 咁啱今日著左紫色tee, 襯晒mickey同minnie呀
之後見無咩人排隊又排埋高飛同pluto
妹妮未食飯噃, 我去買個包先, 原來哈佬喂都有特別版麵包. 近排鐘意食奶皇, 呢隻蜘蛛就係奶皇喇, 成$24一隻!
諗住last一次, 去下d未去過既地方, 今次去睇golden mickey show.
原來有好多人物架.
妹妮睇到丫晒口, 拍晒手架. 見人拍手就拍埋一份. 不過有d情節好大聲同好黑, 妹妮就驚到要我攬住.
個show就幾耐, 成廿分鐘都有呀.
有齊晒迪士尼人物, 我諗d細路一定睇得好開心, 因為妹妮都猛話好睇呀.
跟住去玩下小小世界, 上次玩都成年前喇, 仲驚到喊咁滯, 今次問佢去small small world好唔好, 即時話yes! 點知一坐低見d燈光暗暗地又驚到要爬上黎.
不過聽落首歌都好輕鬆吖
唔駛驚啦, 於是咪開雙眼裝下
da da, 唔驚喇, 仲好proud咁話 i open my eyes潻!
玩完小小世界出黎, 咦! 見到爸b既
妹妮見到嗲d 好開心呀
就係咁我地只係玩左兩樣野就去樂園間美心食晚飯後就返屋企了.
*********
10.15 星期五
last call 之再 encore
今日本來約左公公high tea預祝我地生日, 不過我醒起今日係個annual pass最後一日限期了, 如果今日唔入去, 就唔知幾時先會再去了, 因為今年開始妹妮都要買飛了!
於是臨時甩公公底轉軚去多一次迪士尼, 都等唔到爸b了, 就我單挑帶妹妮去啦! 妹妮成日都話想睇parade, 但係次次入親樂園都成4-5點, 都過晒parade時間. 今日趁早, 我地趕3點半入到黎
仲有十分鐘就到, 又係得我同妹妮, 大人同小人兒, 大腳同小腳一邊等一邊影下相, 妹妮應承我唔駛抱架.
因為係星期五, 又有黑色迪士尼, 所以又有女巫mask, 妹妮成日要我同佢一齊'呢係個mask後面
是日天氣不錯, 又唔熱, 等多一陣都唔辛苦
終於等到了.
妹妮睇得好開心呀, 見到隻 flamingo仲指住話 : look!!! we have this at home!! (我地真係有隻咁既公仔擺係屋企電視機頂架, 妹妮真係好觀察力!)
去玩佢既飛佛木馬
影左幾張相就開始驚自己一個坐, 猛話 i don want big horse. 不過坐埋上去先知大馬真係坐得我個pat pat舒服好多呀.
跟住小飛象, 仲比我地霸到想要的黃色!!
d姐姐好好人,主動幫我地揸機影相! "V"
妹妮自己識亂咁控制潻
最近呢兩次經過winny the pooh都話唔坐, 上次坐完小小世界, 回程聽我同爸b唱世界真細小聽上癮, 而家自己都識唱埋一份!! 聽見有小小世界即刻要坐.
入到去都有d驚, 想爬上我度, 不過叫佢自己坐好, 再攬住就好似無咁驚. 又有人主動幫我地揸機影相呀, 唔該晒!
出到黎妹妮又話 have so much fun today, 我問佢今日玩左咩, 佢好認真咁recall番晒出黎! 仲記得上次爸b伙係門口等我地, 今日經過上次張長槣唔見爸b, 仲問爸b去邊?
好耐無見巴斯喇! 有成年咁滯了, 今次見到硬係影相啦. 妹妮離遠都叫住巴斯架, 不過一到我地行埋去就開始驚了, 連握手都唔敢. 要我抱住隔個身位先唔驚咋. 估唔到愈大愈細膽呀.
影完相我地去就近food court食了碗牛腩麵. 雖然成四十幾蚊碗, 不過幾好味, 妹妮食左一大碗麵, 唔駛好似上次咁捱麵包. 仲有一段小插曲, 食食下妹妮突然話要wee wee, 但係碗麵食左幾啖咋, 於是我叫妹妮坐係度等我, 我去攞個外賣盒打包先. 點知d阿姐又慢, 離遠見到有幾個姐姐圍住妹妮, 原來佢大喊! -_- 後來有個專人姐姐搵個蓋幫我地粒住碗麵, 仲企係隔離看實等我地返黎潻.
食飽飽我地去揸車, 呢樣都係好耐無玩過了. 個姐姐又好好人幫我地影相.
妹妮揸車揸得好過癮!! 真係成個男仔頭咁!
之後再玩咖啡杯
一路轉一路集中精神影相真係好暈呀.
再睇多次3d mickey show
今日都算盡興了, 要玩的都玩晒, 本來都想走了, 妹妮話要睇埋阿jack (佢居然記得阿jack!!) 仲記得阿jack坐係南瓜度
佢記得骷髏頭叫 skull, 但係唔記得排骨係skeleton, 記錯左叫 scale.
我地都等左成十五分鐘架, 街上開始有鬼怪出現, 行都埋黎妹妮好驚呀.
今次玩左成大半日, 妹妮好乖呀, 無扭抱抱, 又肯自己行, 又肯坐車仔.
單挑湊佢都好輕鬆, 我地睇埋巡遊就返屋企
臨走前, 諗起想買條白雪公主裙比妹妮, 因為睇過呢度d質素靚過反斗城個d好多! 問妹妮想唔想再去shopping, 佢話 yes, but i'm yawning...咁攰唯有返歸啦, bye bye 迪士尼, 希望好快會有機會再黎過啦!


text:
仲有兩個月就到Big Day,暫時都冇興奮或者緊張感覺,反而好擔心......由上年年尾決定結婚開始,已經諗定結完婚就會轉工,因為而家份工又冇發展又搵唔到錢,啲同事仔又中意講是非攪小圈子,做得唔開心!呢間公司唯一好處就係冇壓力唔洗OT,可以比我有足夠時間攪結婚同埋新屋,所以呢一年都係hea住做,對得住份人工就算數!
但係最近壓力開始嚟喇,我都唔明啲人點解咁中意明爭暗鬥,為咗博上位去篤人背脊﹑拉攏同事﹑奉承高層...我唔想玩呢啲呀,我都係想hea多兩個月啫,唔好煩我啦!而家仲要追target,我卒人數又要比人卒數,真係越做越冇心機!
好想hea盡啲等公司炒我,賠一個月錢比我走仲好,但係我又做唔出!或者自己resign,坐多一個月走人,但係牛牛又唔想我結婚前resign,因為計埋大假婚假,到時結婚可以放半個月有薪假,如果而家走咗又唔會搵工,咁呢兩個月就冇收入!就算真係搵到工,到時都唔可以請咁多日假啦!所以我唯有忍耐埋呢兩個月!
另一個問題係兩個月後我搵咩工呢?唔想再做呢行,但係唔做呢行可以做咩呢?我都唔知自己想做咩!轉行即係由零開始,要接受低收入低職位,要重新累積經驗...其實我都預咗,我只不過想搵一份安定﹑唔係太大壓力﹑做得開心嘅工,真係咁難?


text:
去得 香港迪士尼樂園 玩,就知道去樂園一定要帶一樣野,就係水啦!今次去 東京迪士尼樂園,我亦特別拎定一枝水入去,因為驚入面嗰啲會好貴.普遍黎講,主題公園啲消費係特別高,為咗慳返啲錢,我響入面都只係食午餐同晚餐.好彩我近期細食咗咋!雖然只係食咗少少野,但都唔覺太肚餓.
當日真係太興奮啦!玩到唔知時間,轉眼間就去到下午3:00,之後先去食飯.午餐我黎到響 西部樂園 入面嘅 頑熊餐廳 Hungry Bear Restaurant.呢到主要係食咖哩飯嘅,我叫咗個細嘅牛肉咖哩飯.
餐盤上都有特別標記,印有呢間餐廳嘅名稱.
餐廳入面都幾暗,牆上亦掛有不同嘅裝飾,都幾有格調.
咁遲先食午餐,所以晚餐都一併延遲.最後我睇完煙花先食,係晚上嘅8:15.睇完燈花響 明日樂園 附近,咁就廢時行咁遠,去咗 明日樂園 嘅 廣場餐館 Plaza Restaurant.叫咗肉碎蛋飯,附上蝦沙律同埋兩件炸雞粒.飯嘅上面仲有半隻蛋,個蛋黃仲係 米奇 頭型添!
東京迪士尼樂園 啲食物嘅味道都唔錯,不過價錢就... 兩碟飯都係比較細,但係就要大約700日元,亦即港幣$70,唔係太抵... 呢日簡單食少少野就算,但之後嗰日響 東京迪士尼海洋 有爸媽響到,就叫咗好多野食,嘿嘿!


text:
香港迪士尼樂園 今年嘅農曆新年活動經已響前日正式開始,以「樂園無界 福氣無限」為主題,象徵農曆新年福氣傳遍整個樂園嘅各個園區.但事實上,園方都只係將原有嘅園區遊樂設施配上新年主題重新包裝,除咗 美國小鎮大街,其他園區實際都冇任何新年佈置.
農曆新年活動再次只係局限響 美國小鎮大街,同時間,活動內容亦相對較少;同上年一樣,活動期間並冇任何特別嘅節日表演,只係街上放咗一啲中式裝飾;不過值得慶幸嘅係,今年 迪士尼朋友 所穿著嘅新年新裝都設計得幾靚!米奇 已經急不及待要向所有人展示佢套新衫啦,就等我地一齊去睇下啦!
米奇,米妮 兩位老鼠明星繼續響 小鎮廣場 同大家見面.米奇 農曆新年新裝以紫色為主,配以金色長褲;米妮 條裙就分有粉紅色,橙色上下兩種主色.
仔細啲睇的話,可以見到整套服飾都特別加入咗唔少中式元素,相信花咗唔少心思去設計.
而前日係活動開始日,米奇,米妮 首次穿著呢套新衫登場,吸引咗好多人跟實佢地!
之後就到 唐老鴨,黛絲,個人覺得今次呢個系列嘅新裝之中,唐老鴨 嗰件係最搶眼嘅,因為用咗湖水藍色,好特別!至於 黛絲 條裙就大致上同 米妮 差唔多.
唐老鴨 一如以往都係咁調皮,仲響到搶鏡頭添啊!就連 黛絲 都冇佢辦法!
接著落黎嘅係 高飛,布魯托!高飛 嘅新衫用咗橙色做底色,再加一件紫色背心;布魯托 就戴咗一頂紫色中國帽過新年,其實佢仲有一個充滿中國特式嘅狗牌,不過佢成日遮住咗,我影唔到...
兩隻狗仔響呢一日都好興奮,跳跳扎扎!
鋼牙奇奇,大鼻帝帝 新裝係用綠色做主色,佢地嘅頭上亦都戴咗中國帽;原本覺得佢地戴帽剩係戴一隻耳仔好似怪怪地,不過睇睇下又覺得咁樣幾可愛!
唔知大家留唔留意到,米奇家族 每位男性角色嘅衫上面有不同顏色嘅方塊花紋,佢地頂中國帽嘅正中間亦有一個 米奇「福」字標誌.
我最愛嘅 Duffy迪士尼小熊 都有新衫著啊!呢套係 香港迪士尼樂園 首次為佢自家設計嘅服裝,以黃色,淺藍色為主色,上面亦有唔少 隱形米奇.
Duffy 行返去後台入口嘅時候仲特別俾咗個近鏡我影,好開心!
同 迪士尼朋友 玩往往都係最愉快最奇妙嘅時刻,大家都快啲趁住響活動期間,入去樂園搵佢地,同佢地過一個喜氣洋洋,福氣無限嘅農曆新年啦!


text:
31 號晚,唔知點解忽然間有唔想去的念頭,之後成晚都瞓得唔係幾好,仲好早起左身.出到尖沙咀,可能因為瞓得唔好嘅關係,(加上 Vincent 又遲到)所以成朝都黑口黑面,無出過聲…
上到船,唔夠 5 分鐘我已經覺得唔舒服同埋好暈,跟住成個船程入面我嘔左 2 次!
一到埗,首先去左官也街醫肚先,我地去左公雞葡國餐廳
食 lunch,嘩!真係好難食!我地叫左燒牛肋骨,非洲雞,炸馬介休球 & 茄汁燴牛尾意粉,除左個牛尾意粉比較正常之外(注意:係正常,唔係好食)其他都係超級唔掂!炸馬介休球 = 炸薯球,完全感覺唔到有馬介休,牛肋骨又乾身又有怪味,非洲雞就更加係超級怪味同超級咸!服務又差,價錢又唔平,完全係貼錢買難受的一餐!
之後我地去左龍環葡韻,記得對上一次同表姐黎,唔記得係無時間行,定係裝修緊,總之就無入到去參觀.今次黎到,因為裝修的關係,又係入唔到去參觀.只係入到其中一個展館睇銀器 / 飾物,不過啲展品好流,不值一提.
然後周圍行下,去左一個不知名的博物館,然後去左達榮魚翅湯麵
食魚翅湯麵.
又係賣弄名人效應但實質不外如是的一間食店.魚翅多就係好多,但由翅本身到湯底都係淡而無味,咁樣就收 $38 一碗 ?! 我同 Vincent 一路食一路呻笨.早知去食豬扒包好過.
然後搭的士去石排灣小型賽車場玩賽車,呢個係 Eric 的指定項目.其實我興趣不大,而且覺得收費太貴 ($180/15mins),但係一開始玩嘅時候,又覺得風馳電制個 feel 幾正喎!哈哈!
因為我怕瘀怕撞車的關係,我選擇左同 Terri 一架車.
夜晚返官也街食晚飯,本來去想誠昌飯店食水蟹粥,但因為太多人,最後去左對面嘅福臨居海鮮菜館
食.呢度都有水蟹粥,雖然無誠昌咁好味,但係都唔錯.仲叫左幾個小菜,魚湯浸白菜仔,蠔仔煎蛋,三杯雞,瑤柱蛋白炒飯,全部不過不失,都算幾好味.加上侍應生好醒目,酒家又坐得舒服,呢餐係我地全日最滿意同食得最舒服的一餐.
之後去行威尼斯
雖然係好假的威尼斯,但都覺得好靚.今晚喺度影左好多張相.
好鍾意呢張相,好影樓 feel.
之後本來想去埋酒吧街,但因為實在太熱同埋太攰,所以都係返左酒店休息.臨瞓前電視做緊"死亡筆記",睇左一陣(不過到我瞓嘅時候 L 都未出現).
可能今晚太攰,加上有兩個人夾住我瞓好有安全感,所以我一瞓落床已經即刻瞓得著.加上冷氣又啱啱好,張被又夠厚,所以我成晚都瞓得好舒服.不過 Eric 就被迫到跌落床咁滯.
瞓醒覺,Vincent 笑我尋晚凌空吊起隻手黎瞓 & 瞓瞓下覺向空中"出拳",乜我真係咁嘅咩?真係醜死怪啦 :p
(續)


text:
係時候又要報告一吓
媽咪的最新情況
話說等咗好耐都未見醫院通知
係6月中開始
媽咪親自打電話問過
又親自去醫院問過
幾時先有得做呢????
答案都係: 叫你等電話.
最後...蕭C奶忍唔住, 就親自打咗個電話去問個清楚.
個姑娘好好, 解釋咗好詳細比我知,
咁佢仲話差唔多了, 下個星期應該會收到電話通知,
仲叫我哋放心, 唔駛驚.
咁我即管等埋下星期啦...
到最後, 醫院真係有打比媽咪
叫佢6月30日及7月2日
呢兩日都要返去醫院檢查
無問題的話
7月6日就可以正式做電療
聽媽咪講30號及2號的檢查
係好辛苦的
原來今次係要check清楚及劃位
劃位呢方面醫護人員都要好仔細,
好清楚, 好準備, 好專業
咁劃得好準好準,好正確先得
稍有少少移位, 都唔可以
又要再劃過
當中最辛苦的係媽咪
因為媽咪話要保持一啲姿勢
係講緊要好長時間
媽咪好叻好勁....因為佢心知
佢一定要忍, 因為佢知一郁咗少少
又要再重頭做過
佢知道除咗會浪費大家的時間之外
最重要媽咪唔想再做同一個姿勢
因為佢話真係好辛苦
所以媽咪話係做的過程
一定要忍
媽咪你真係好叻, 好堅強
我哋做後生的, 真係要向你學習
真係唔好遇到少少挫折就係到怨
要學識堅強
總算幸運, 無驚無險又過咗呢兩日checking
下個星期一就開始第一次電療
願上天保佑一切平安, 順利!


text:
晨早起黎,竟然發現我部notebook死左,完全郁唔到,應該係Hard Disk 0既hard ware 死,超級極傷心難過.實不相瞞囉,我係即喊,因為電腦呢樣野對我黎講太重要喇!!
呢部腦陪左我一段好長時間,入面有好多關於我0既0野,相啦,歌啦,文章啦,履歷啦,唔同類型實用非實用0既software,仲有我果個已經絕左版0既九方輸入(新果d好多website support 唔到,又無咁好用),總之就係數之不盡o既0野.相係有backup ,但上次backup 好似已經好耐之前,剛諗住呢兩日再黎多次backup,點知等唔到佢就死囉!我真係勁灰!
我記得上次壞腦係好耐之前,果時我係喊到收唔到聲,因為果陣無諗backup 0既0野,而果陣部腦係滿載左我同當時(定已經散左?)0既男友0既回憶,記得果時佢去左澳洲,無哂同佢d 0既,果一刻我真係無誇張,係心如刀割咁痛.最終我不斷搵人去整,但結果當然係無得拎返d 料啦,不過慢慢慢慢我就無左呢件事,可能係因為我開始放低果個人.
今次壞腦如果整唔返,又一次無左好多重要回憶,我諗我會比上一次更傷心,電腦,其實真係信唔過.
p.s. 其實好多相我都有upload 上黎yahoo或唔同0既網站,但點都係唔同囉,一定唔會有返原size,感覺都已經差好遠,而且總會有d 相係無upoad 架嘛!
又p.s.呢篇日記已經係4月12日補架囉,因為部腦死左,用另一部腦無得好順暢打中文,所以我變到極少留言,勁耐無打blog,其實我勁多野想打,激死我!可惜到今日部腦都係未整好(詳情下次再寫),真係無乜心機寫囉!


text:
厡本阿肶昨天打咗五合一,諗住佢今日實發燒,實返唔到學,點知佢又無燒喎!仲好精神添!雖然爸爸今日要返工,但我見又煲好晒粥,都趕得切帶佢返,咁就照去返學啦!我帶埋D粥去學校附近食,食完先去上堂.
阿肶好攪笑,去到課室門口,導師問阿肶:"爸爸呢?"我答:"爸爸今日返工嚟唔到!"點知我一講到,阿肶where一聲喊咗出嚟!都唔知佢真係咁掛住爸爸定係上堂恐懼症又發作.
由於我哋遲咗少少,阿肶嚟到已經要拜拜玩具,不過佢都肯同其他小朋友一齊執玩具,good!
點名時阿肶都自動拍自己個心口同舉手表示"到",叻叻!
活動一:玩欒器.每個小朋友分別攞一件樂器俾爸爸,媽媽同自己, 跟住小朋友圍圈坐晒喺中間唱上堂歌,方便影相(因為今日第三堂,係影相日,家長可自由影相),之後小朋友就轉身同隔離個小朋友交換樂器及對住隔離個小朋友唱多一次上堂歌.唱完之後,小朋友將所有樂器交還導師.
活動後感:推咗阿肶去中間圍圈,佢會擰輚頭望吓我,見我仍然坐响度佢就繼續安心唱喇!同小朋友交換樂器都無問題,因為已做慣做熟了.
活動二:搖小船.將大毛巾舖平喺地下,小朋友坐响毛巾中間,兩個大人拿著毛巾一頭一尾,扭到條毛巾好似粒糖咁,面向小朋友那位大人再用另一隻手執住毛巾近小朋友肚腩個位,確保小朋友好似坐咗喺一隻毛巾船內.跟住兩個大人將毛巾船抬起離地,再前後,打圈,左右咁搖,讓小朋友練習吓平衡.
活動後感:由於爸爸唔喺度,阿肶就俾導師捉咗做示範, 我諗佢實大喊,點知佢全程平靜,間中仲有笑容添!我估由於佢係第一個唔識驚,如果佢睇到其他小朋友玩到喊,實唔肯玩啫!
活動三:試味.今日試沙律醬,讓小朋友熟習lam呢個動作.俾小朋友lam附有沙律醬的膠匙,再搽喺佢個咀邊俾佢lam.
活動後感:阿肶死都唔肯lam,只係我搽少少喺佢個咀佢先肯lam吓,可能佢估實唔好味卦!好彩佢lam咗無嘔咋!
活動四:食餅餅.同平時一樣,一人一兜餅,食完自己將空兜及用過的紙巾分類放好.
活動後感:堂堂都做,阿肶都好熟喇!
活動五:玩顏色.導師將一D漿糊及顏料唧喺地上,讓小朋友用手及腳去捽均地下的漿糊及顏料,讓他們感受吓嗰種黏稠的質感,最後在畫紙上打上腳印,完成一幅圖畫.
活動後感:阿肶初時好樂意去感受D漿糊及顏料,可是之後大部份的小朋友都好抗拒而喊起上嚟,阿肶都跟住喊埋一份,所以匆匆印好腳印我便帶佢去清潔,條友一身都係顏料,好彩帶咗衫俾佢換啫!但返到屋企,套衫我足足洗咗半個鐘先洗乾淨.
最後大家係換衫嘅同時唱埋拜拜歌,攞番手冊就落堂喇!


text:
小王子終於都足左11歲o勒~以前小王子曳o個陣,我 一定會大大聲咁鬧佢嘅.但係而家我鬧佢o個陣,個心硬係會有種好不祥嘅預感﹣﹣就係好驚小王子會突然發爛,然後濕我一鑊.
點解?
因為最近我發現,每次我望小王子嘅視線,好似越嚟越平排咁,小王子好似就快有我咁高na!而家我鬧 小王子o個時,其實我重驚過佢,老實講﹣﹣其實由早兩年開始,小王子就已經大力過我好多,確實係分分鐘都可以打鑊我嘅~如果真係打起上嚟,我係一定5夠小王子打ga law!
近排我有種好強烈嘅感覺﹣﹣
就係有咁耐風流o勒!
最近我發現,小王子開始識得駁咀.有次真係激到我同小王子爸爸出5到聲ga!每次我嬲到眼定定咁望住小王子嘅時候,老實講﹣﹣我個心係o係度不停咁講緊粗口,o個種谷住又5講得出聲嘅感覺,真係好似就快要爆炸咁呀.其實我同小王子爸爸真係好錫小王子ga,所以每次聽到小王子駁咀o個陣,其實個心好難過.心諗﹣﹣
"我咁錫佢,佢點可以咁對我ga?"
所以我同小王子爸爸講,我地試下盡量5好鬧小王子,要比小王子知道爸爸媽媽有幾咁鍚佢,咁佢覺得爸爸媽媽咁鍚自己,自然就5會做d令爸爸媽媽傷心嘅事ga la~於是我三朝5埋,兩日就同小王子講﹣﹣
"爸爸媽媽咁鍚你,你重駁爸爸媽媽咀,真係令爸爸媽媽好sad ga~你知5知道呀?"
o拿~呢招好似有效喎!
我覺得小王子知道自己曳o個陣,爸爸媽媽係忍住5鬧自己,所以佢真係try 5 駁咀喎!一人讓一步ar ma~希望小王子真係明白我同小王子爸爸有幾愛佢,5好再做令我同小王子爸爸傷心嘅事就好na!


text:
(績Day 30) 2011-03-07
住宿 :荒郊爛屋
行程 :Ollentanbo —> 印加路軌Km94
高度 :海拔3700米
食完豐富既秘魯午餐,就去到中央既一個廣場,會合飯前認識既智利情侶,發現佢地再搵多一啤阿根廷情侶加入呀! 都係唔識講英文… 所以只係得智利男識英文咋!
原來智利男諗到新plan,就係每人先搭$10-Sol既的士,去到一個小村莊,跟住就步行去,佢初步估計步行時間為5小時… 就會到達目的地Aguas Calientes啦~
自己盤算,這個plan比先前既更直接,如步行時間真係為5小時既話,仲會更早到達Tim~
於是大家乘坐一架Van仔,車程大約30min去到一個小村莊,司機稱已無路可行了… 根據司機同村民溝通後得知,如要步行往目的地就必須往山上走!
途經見既,之前都見到好幾次,吊住個人既物體,個頭係一個骷髏頭,唔知乜習俗,好恐怖...
於是一行6人,撥草尋路往山走,其間上山又落山,最後被一條大急流所阻隔⋯ 望見對岸山下有一條觀光列車既路軌,所以務必要過對岸!
智利情侶
望返山下既小鎮
由於我背住一個大背包,一個手拖背囊及相機袋,因此崎嶇既山路極為艱辛,而同行南美人全部只背一個小背包,其中一個阿根廷女仔仲兩手空空tim! 佢地梗係輕鬆啦!如此既山路,計過度過都係捱唔住,我一個人都三大袋行崎嶇既山路,點行呀!
依家返轉頭都仲來得徹,於是我們提出退出放棄… 不過智利男極力挽留,仲幫我攞手拖背囊上山tim…
由於係崎嶇既山路上上落落,最終都係被大急流所阻隔,於是係一個懸崖上休息,遙望對岸路軌,真係望到去唔到,個個都垂頭喪氣…
最後經一個小孩帶我地再上山到上游,真係搵命搏先過到對岸呀!
雖然呢度比較上游,但水流一樣咁來勢兇猛呀! 兩位小朋友好輕盈就過左對岸,之後帶頭行既係高大威猛既阿根廷男,先運送所有既行李過對岸,然後企係激流既中心,見佢雙腳好似打左椿一樣,扶助我們一個個過去,女士們行完就到我,真係好怯…下面就係萬丈深淵,一失足一定一命嗚呼!!! 真係依家諗都心寒呀…
好不用易終於過到對岸,已經1700啦! 就算雙腳濕晒都要盡快著鞋著襪離開,因為急流旁布有好多飢渴既白紋伊蚊呀!
再行多半小時,終於到達路軌,起初不斷嘗試,睇有無其他比路軌好行一點既路,不過都係掘頭路,都係死死氣行返路軌把啦!
沿觀光列車既路軌步行,左面既急流係Urubamba河,右面就依山而建,被群山所包圍! 相信山上就係要比錢先可以行既
印加古道啦~
一落路軌已遇到架觀光列車啦~ 車上有好多乘客同我們揮手,感覺好型呀~
行左無耐先見到路軌旁有個牌寫住Km82,即初步預算既起點! 只要行到km120就到啦! 心目中盤算,係有兩條屯門公路既長度,對於行開山既朋友可能濕濕碎,但我就⋯
其間路經好幾個印加遺址,有個係對岸既遺址仲好大tim~
對岸好大既印加遺址
於是不停行,不停係咁行,行來行去都係km80幾,仲未到9字,應該要行到三更半夜先到目的地呀!
佢地仲有少少嫌棄我地行得慢Tim! 佢地可以講話係無行李咁濟! 緊係行得快啦! 雖然平路,但全是碎石既路軌好難行,超負重既我們要盡量踏上路軌上既木來行走,而可怕既係山窿,怕內裡無足夠既空間閃避經過既火車.
入黑前休息一下,食D麵包填吓肚,穿返件禦寒衣物,我諗反正都嫌我地行得慢,迷提議叫唔使等我地囉,不過佢地都堅持一齊. 自己心裡想,一陣唔會趕上去,自己慢慢行! 休息時見佢地其實有晒準備,背嚢內基本得糧食及外套所以好輕,見阿根廷女知要行山仲扎住晒隻腳tim!!! 我地一人一個淨係個大背嚢都十幾公斤重,都未計其他… 再者無諗住行山,只係著普通波鞋
所以我真係好佩服當時既女朋友…
再次起步行多一陣個天都黑齊啦! 我地諗住自己行,所以慢慢行無趕上前; 當行到伸手不見五指,就要靠電話既閃燈作電筒,此時已看不見前面同行者既燈光Lu! 最驚就係有火車駛近閃避不及,左邊係懸崖急流,怕睇唔到有乜位閃避跌落去,而進入火車既山窿,又怕火車既司機睇唔到我地,而山窿裡閃避既位置又好窄…
見咁危險,諗住睇有無人家可以借宿一宵,不過行咁耐只見到起初時一處有人家咋⋯
再行一陣,見有好多既螢火蟲引路呀! 行到差不多筋疲力盡之際,看見遠處有一戶人家既強勁射燈,不斷向我們照射,以為是拋離左我地既朋友搵到住宿給我們指示; 去到該座建築物既範圍,是依路軌而建,於是推開圍欄進入,有個好大既庭園,係一間三層大宅,盞射燈係頂樓射出,行近只見最底層全是落地大玻璃,屋內有5,6個人以開緊大餐,當看見我們後,有一名類似工人既人上前,我地都未開口問野佢已經叫我地go out啦! 行慢D都唔Like咁,不停講Out… 雖然不憤,但鬼叫擅闖民居咩⋯
真係好想搵到地方落腳,但行咁耐只見到呢處有人家,都無辦法! 唯有繼續行,再起步又見迎面有火車來,由於真係伸手不見五指,未能確認左手面既懸崖急流有無位作閃避,於是立即向右面盡量貼實山邊,不過真係太少位躲避喇,火車車卡不停括到背包,真係好危險!
無耐搵到處空地休息一下,十分疲倦及沮喪… 休息其間見後面有一點燈光,似有人行緊過黎,等左一陣燈光越來越近,原來是一位大叔帶住一隻狗,當然機不可失將其截停詢問啦! 雞同鴨講下只叫我們跟隨,心諗唔通帶我地去佢屋企住???
行多約十分鐘,見有一排平房沿路軌而建,佢帶我地到其中一間推門而入,電筒一照下原來係荒廢左既荒屋,亦有前人露宿過既痕跡,佢就示意我們係呢間荒屋休息後就離去.
當時既女友毫不猶疑就放下行李,真佩服佢熬得苦既性格!
安頓好就拎D麵包食作晚餐,正想搵掛係背囊隻錶睇吓幾點時,發現唔見左喎! 呢隻錶係為左今個行程特登買架! 有溫度高度等功能,成幾千蚊好貴架!!! 於是平心靜氣諗左一陣,我隻錶就穿過背囊D扣度,肯定係剛才遇到大叔既空地,除開個扣飲水時跌左啦! 見個天都咁黑,隻錶應該唔會比人發現既,而且太黑都怕搵唔到,所以決定聽朝瞓醒先返轉頭搵!
於是發現屋內有一張窄窄既地毯,毯住地下作打地舖瞓覺之用,再手機既電筒功能四圍照下,看屋內有否異樣,只見四面牆壁,空空如也,後門可通往D草好似人咁高既庭園,當然搵個背囊頂住先啦! 有人入黎都知嘛! 再一照看有否蛇蟲鼠蟻,我最怕架!!! 果然屋內有好多蜘蛛網,並係牆角發現一隻有毛既蜈蚣! 嘩! 唔整死佢成晚都唔使瞓呀! 於是搵長支鐵係咁打,真係毛管都凍埋,由於鐵枝太長太重又唔就手,所以打極都打唔中… 最後趕左去門口就算Lu,終於可以安心瞓啦~
瞓著無耐,發覺有人想推門,緊係第一時間頂住啦! 門外既人走左之後,即時用之前趕走蜈蚣既長鐵枝頂住對門啦! 無耐又有人係漆黑下用電筒,係出面周圍照,看見一個人影係窗戶經過,好驚係賊人呀!!!
成晚就久唔久有人行過同推門,就係咁,我地就係荒屋裡,好驚同極度警戒下,瞓吓醒吓咁露宿一宵啦!
依家諗返,如果再揀既話,都係乖乖地坐反觀光列車吧!


text:
動植物公園
22/10/2011
星期六mami放假
同咗軼賢去等爸爸放工
先同軼賢行咗一陣PP
跟住去咗搵位等同爸爸食晏
依家只可以喺Sat同軼賢出街
因為細佬b仲細,所以都唔帶佢出咁多街住
等佢識行識走先兩姊弟一齊去街街喇!
依家可能少咗去街
所以軼賢每次都笑得好開心嫁~
睇吓爸爸個樣幾冧~
大家唔好悟會,唔係望住mami
呢張相就係軼賢同佢影嫁~
先經過香港公園
跟住行餐飽終於到達動植物公園
行兩行軼賢已經變咗水人了!
好在mami有帶衫比佢換
動植物公園最多係馬騮,黑猩猩,長臂猿
不過呢度都有兩隻~haha!
已經有好多好多年無嚟呢個公園喇!
呢個公園令mami想起好多童年回憶
尤其係呢個銅像就最深刻~
因為小時候mami嘅爺爺成日帶我嚟呢個公園嫁
一轉眼,輪到帶自己個囡嚟~
好懷念之餘感覺亦好特別~
唔少得要去兒童遊樂場喇!
今日兩個都好乖~低讚!
仲有一定要到呢個咁靚嘅噴水池境點
原來呢個公園已經有佰幾年歷史咁耐喇!
以前叫 [兵頭花園]
之後軼賢開始謝~要回程
見到佢兩個笑得咁盡情
開心期實好簡單!
題外話
參觀期間軼賢不停問呢d咩嚟
果d咩嚟, 樣樣都好有興趣
比一條問題大家估吓
問軼賢動植物公園有d咩吖?
佢第一樣就答,動物園有 [同學]?????
大家知唔知咩嚟呢?
答案係.....
唔知?有無人估中呢~wahkaka!


text:
好,咁由邊到開始講起好呢?就由角色背景講起啦!響預告嘅時候,我曾經提及,今年嘅故事係同上年嘅《黑色兩路》有關連,但今年整個故事都已經完咗,似乎都冇咩野可以串聯起上年嗰個故事喎!玄機就係響角色背景!
1. 女主角的名字
艾維雅 呢個名字係由兩個英文生字組成嘅,分別係 Ice 同埋 Were;前者固然就代表 冰女王 嘅特質,至於後者就意味 冰女王 嘅內在擁有狼人嘅特質.
2. 男主角的名字
布特凡 呢個名字係由兩個英文生字組成嘅,分別係 Bat 同埋 Vampire;前者固然就代表 蝙蝠紳士 嘅特質,至於後者就意味 蝙蝠紳士 嘅內在擁有殭屍嘅特質.
下,只係名字有啲啲特別意思?咁就叫串聯起上年個故事?當然唔係咁簡單!《黑色兩路》曾經推出過兩個版本嘅結局,一個係講 殭屍黨 勝出,另一個係講 狼人族 勝出.而《黑色異幻》其實係根據 狼人族 版本嘅結局去發展.
3. 冰女王與狼人的淵源
狼人戰臣 雖然贏咗最終之戰,不過佢錯手殺咗自己嘅愛人;佢覺得好痛苦,佢自己一個人去咗森林不斷思索.狼人戰臣 流下悲傷的眼淚,狼人之首孤獨嘅眼淚幻化成白雪;呢場雪,正正就係 艾維雅 出生嗰一刻所落嘅雪,所以佢自出生起經已擁有狼人冷酷嘅特質.
4. 蝙蝠紳士與殭屍的淵源
兩大魔黨嘅最終之章結束後,殭屍詭姬 消失於世界上;吸血殭屍本身係源自蝙蝠嘅特性,殭屍之首嘅精神最後就寄托響蝙蝠身上.仲記得 布特帆 出生嘅時候發生咗咩野事嗎?蝙蝠響屋內靜候佢嘅誕生,然後就拍翼亂飛,所以佢自出生起經已擁有殭屍嘅蝙蝠特性.
5. 註定不能相愛
狼人同埋殭屍雙方係互相仇恨嘅種族,正因為 冰女王,蝙蝠紳士 嘅內在分別擁有狼人以及殭屍嘅特性,佢地被註定唔能夠相愛.假如佢地嘗試響埋一齊,詛咒就會啟動,亦即最終章所發生嘅事.
6. 愛恨交纏的水晶石
仲有一樣串聯起《黑色兩路》嘅物件,就係 冰女王 嘅水晶石.上年,女主角 帆佩兒 曾經送過一條頸鏈俾男主角 維爾;其實,冰女王 嘅水晶石就係嗰條頸鏈嘅化身.不過,因為經歷過 帆佩兒,維爾 之間嘅悲傷,今次呢粒水晶石除咗見證 冰女王,蝙蝠紳士 嘅愛之外,同時亦負責執行詛咒...
故事解說就講完啦,但係整個《黑色異幻》故事都仲有唔少趣事係值得一提嘅!而家就等我逐個同大家講下啦!唔知你響閱讀故事期間,發現到幾多呢啲嘅小趣事呢?
1. 第一章
艾維雅 嘅故鄉其實就係 灰熊山谷,響佢間房望出去,更加可以望到宏偉嘅灰熊山!
2. 第一章
故事一開始,艾維雅 就已經佩戴著水晶石,水晶石更加會發出微微光茫,指響月亮!隨後嘅每一幅故事圖片,都可以見到呢個效果架!
3. 第二章
故事講到 布特凡 出生於貴族家庭,而所居住嘅小鎮就係我地熟悉嘅 美國小鎮大街!
4. 第二章
有另一樣係再次延續上年嘅故事,布特凡 所入讀嘅學校係 貴凡士學院,即係極端化前嘅 詭墳學院!響佢返學嘅嗰張故事圖片可以見到,佢所屬於 歌帆書院,亦即 殭屍黨 嘅前身!
5. 第二章
呢個章節有三幅故事圖片有顯示圓圓嘅月光,每一幅圖片嘅月光有一束光線指向某個方向,其實就係指向 艾維雅 頸鏈上嘅水晶石!
6. 第三章
馬戲班嘅所在地係響 探險世界 嘅森林裡面,艾維雅,布特凡 亦係因為偶然間走到去 探險世界,先會被班主發現!順帶一提,馬戲班嘅觀眾通常都係黎自 美國小鎮大街,灰熊山谷 呢兩個小鎮!
7. 第三章
本身 艾維雅 嘅水晶石係頸鏈黎嘅,但變成 冰女王 之後為免影響造型,水晶石就鑲咗響皇冠上!
8. 第四章
正當班主隆重介紹 斷頭騎士 頭顱嘅時候,斷頭騎士 已經響暗地裡出現於帳幕後面...
9. 最終章
冰女王 嘅眼影有時會神奇地卸咗妝!係因為太趕,我嘅合作伙伴唔記得幫佢畫返眼影,哈哈!
10. 最終章
仔細睇睇 蝙蝠紳士 嘅近鏡,佢嘅圍巾上面有一個 殭屍黨 嘅標記呢!果然同殭屍好有淵源!
今年嘅萬聖節故事大功告成!希望大家會鍾意,亦要感謝各位支持!另一方面,我亦要感謝我嘅好朋友兼合作伙伴,因為佢好努力咁趕工,幫我畫咗好多好靚嘅畫!每次寫好一個完整嘅故事,我都會覺得好有滿足感!唔知我幾時又會心血來潮寫另一篇故事出黎呢?連我自己都唔知道,因為我個人實在太飄忽啦!哈!


text:
遺傳學
遺傳學係研究生物體嘅遺傳同埋變異嘅科學,係生物學嘅一個重要分支.喺史前時期,人類就已經識得利用生物體嘅遺傳特性通過選擇育種嚟提高穀物同埋牲畜嘅產量.而現代遺傳學,目的係尋求了解遺傳嘅整個過程嘅機制,就係始於19世紀中孟德爾嘅研究工作.雖然,孟德爾並唔知遺傳嘅物理基礎,但喺佢觀察到生物體嘅遺傳特性,某啲遺傳單位遵守簡單嘅統計學規律,呢啲遺傳單位家陣被稱為基因.
基因位於DNA上,而DNA係由四類唔同嘅核苷酸組成嘅鏈狀分子,喺DNA上面嘅核苷酸序列就係生物體嘅遺傳信息.天然嘅DNA係以雙鏈形式存在嘅,兩條鏈上面嘅核苷酸互補,而每一條鏈都可以作為模來合成新嘅互補鏈.呢啲就係形成可以被遺傳嘅基因嘅複製方式.
基因上嘅核苷酸序列可以被細胞轉譯以合成蛋白質,蛋白質上嘅胺基酸序列就係對應基因上嘅核苷酸序列.呢個對應性被稱為遺傳密碼.蛋白質嘅胺基酸序列決定佢點樣摺疊成為一個三維結構,而蛋白質嘅結構就同佢所發揮功能密不可分.蛋白質執行細胞中幾乎所有嘅生物學進程來維持細胞嘅生存.DNA上嘅一個基因嘅改變可以改變佢編碼嘅蛋白質嘅胺基酸,並可能改變呢個蛋白質嘅結構同埋功能,進而對細胞甚至整個生物體造成巨大嘅影響.
雖然遺傳學喺決定生物體外形同埋行為嘅過程中扮演重要嘅角色,但呢個過程係遺傳學同生物體所經歷嘅環境共同作用嘅結果.例如,雖然基因能夠喺一定程度上決定一個人嘅體重,人喺童年所經歷嘅營養同埋健康狀況都會對佢嘅體有重大影響.


text:
2007年8月17日 星期五
謊言
呢間公司既 sales,每次要我地落單都誓神劈願咁咩都應承哂,一到出貨之前就諸多留難,又要我地先錢後貨,又 hold 起我批貨唔貨唔肯比我.上星期我地因為欠下客人太多貨,都要同佢地落單.落單時講好左,我先找哂之前既數,今張單就下個月比埋,仲要佢地比返欠我地既贈品,佢都一口應承.
點知昨日本應要送貨既,佢就話佢公司唔肯出貨比我,一定要我地先找數先至會比貨我地.原先我都同佢講︰「只要你比左貨我,我就有把握同你傾早 d 找數.不過因為之前你地追數太密,又冇共識,所以老細對你既信心都唔大,都係見到貨之後先至可以同佢傾找數既事.不過我都會盡力幫你,只要你兌現你既承諾,今日比貨我就萬事有商量.」佢就話會同我爭取云云.事情由朝早攪到黃昏,佢都不斷 call 我要我比張期票佢先至肯送貨,又話唔夠貨,要爭住我地幾樣先.期票呢下野就唔駛問都知老細唔會理佢啦,貨都算勒,你比住部份我先,等我應付左 d 客先都好丫.點知到晚上,佢話只可以比住 2 支貨我先.當時我真係嬲都忍唔住鬧佢︰「而家你當我係乞兒呀?我訂左咁大批貨你比 2 支我?我唔要呀!」之後就 cup 左佢線.冇幾耐之後,真係有人送左 2 支貨黎,我就叫左佢走,我話一係你就成批比我,2 支我係唔會收既.
到今朝,個 sales 又打電話黎問我要支票,我一時氣上心頸,就講︰「咁你以後都唔駛送貨黎勒!」講完即刻 cup 線.一個鐘之後,佢公司有人打電話黎話果個 sales 已經冇做勒 (快成咁?),而佢地既 manager 就好想今日見我,想瞭解清楚件事,我都比埋最後一次機會佢地,睇下佢地比咩解釋我.
佢地既經理上到黎之後,起碼用左十分鐘時間道歉,仲話果 sales 已經即時辭左職,所以即時上黎希望補救返件事.一傾之下,先至發現個 sales 大話連篇,佢一直都同佢公司講我地係即時比錢既,但係我地明明係 deal 左一個月找一次數嘛,原來個 supplier 都願意提供一個月找數既條款,但係個 sales 就唔知點解自己要收數先.仲有佢地已經準備好哂贈品比我地,但係竟然不翼而飛,唔知個 sales 點樣 "處理" 左我批贈品.仲有好多其他野,都寫唔哂咁多,總之就係我地既要求根本上個 supplier 已經 approve 哂,但係一去到 sales 度就 hold 住哂我地既貨就迫我地比錢,先至攪到大家咁不愉快.
既然人地都上黎解釋清楚,仲響 2 小時內比哂 d 貨我地,我就比埋呢次機會佢地公司,睇下佢地換左人跟我地既 a/c 之後有冇改善.原則上呢間 supplier 既貨都好好賣,我都唔想因一時之氣就攪亂公司既生意,希望佢地會兌現今日所講既野啦.
2 則留言:
- C.M. 提到...
-
咁佢地最後有冇兌現呀?
- 2007年8月22日 下午4:50
- 菲菲 提到...
-
好幸運…
佢地有~
- 2007年8月26日 下午9:16


text:
兔年年初一,第一件事梗係搵兩個媽咪啦!先過隔離屋,同媽咪拜年,仲帶左貴氣賀禮;其實係太陽哥哥早前預備架,佢冇同我商量過就預備左,其實我覺得冇必要買呢d,不過佢話媽咪成日煮飯同煲湯比我地食喎!
跟住入大圍同太陽爸媽拜年,太陽爸爸好鍾意我送佢的fleece保暖帽,仲即刻戴住去飲茶,而占美都有一齊黎飲茶同跟太陽爸媽拜年!
飲飲下茶財神出黎派利是!
之後上太陽家屋企hea,占美就大豐收啦!
大約四點,表姐黎接我地,我地坐順風車入屯門,之後上叔叔屋企拜年;諾諾同小日朗今年的新年衫超型+好得意呀!
諾諾逗利是指定祝賀說話,好攪笑呀!
跟住一齊去稻香食晚飯,諾諾轉妝,變左白兔諾諾,仲戴埋細佬個頭飾,變左有四隻耳仔!
食左頓好豐富的開年飯!
影下相先~~不過表姐一路忙住照顧兩個小朋友,佢地將全家福係離開酒樓後補影既!
甜品都有兩樣,紅豆沙入面仲有湯圓!
諾諾話要影老鼠曲奇喎!
小日朗開心咁笑!
小日朗有對好肥既小豬腿呀!
走時諾諾係咁扮小白兔,仲哄到好前咁比我影,哈哈!
呢兩年都係叔叔請我地去稻香食開年飯,如往年一樣,埋單時每人一個十元硬幣利是;上年係虎,我仲有儲住架,今年就派兔,唔知有冇機會儲夠十二生肖呢?


text:
今日PT個度攪seminar,所以下午要返工四個鐘;之前一路諗前一晚應該係青衣定大圍度訓呢?又好傻咁諗,太陽哥哥開工時,會唔會咁岩有客去青衣或者大圍,咁咪可以車我返工囉?正係度諗緊訓邊邊太陽哥哥會大d機會黎之時,醒起星期日朝要返教會,噢,所以冇計,都係要訓青衣!點知返緊教會期間,太陽哥哥sms我,話剛接到個客去機場,一陣可車埋我過銅鑼灣!嘩,真係邪到爆呀!因為太陽哥哥成兩三個月冇接過客去機場了,所以話呢,真係橋到爆添!
過緊紅隧:
太陽哥哥見我影佢,就係度擺甫士,咁我見暗暗地,就話幫佢影剪影啦!
見唔見佢做咩動作呢?哈哈~~
冇塞車,好快就過左海啦!
我地仲有時間食個lunch添:
今日係日本人俱樂部度返工,攪左個日本留學說明會,呢度真係好high呀!
我地個seminar room:
落地玻璃超正...
下面就係圓氹氹行人天橋喇~~
五點放工,即刻約左都係咁上下放工既太陽哥哥去睇旅行團先!因為唔想再拖,加上已鎖定南非為我地honeymoon既目的地,我地就決定今日報啦,唔想再花時間左睇右睇!
不過時間就大改,原本諗住揀24/10出發既,假都請好晒;但因為已成晒團,冇晒我地九月尾個價錢,好貴呀,原來成左團係唔會再減價架,我都唔知添!跟住sales就介紹一d十一月出發,但未成團既比我地揀,而個d都有首批報名優惠,分別有減二千,減一千三,減一千...精明既消費者梗係揀減最多個團啦,因為個團係完全一樣架,都係識嘆既豪華團,保證住兩晚迷城架!嘻嘻~~所以我地就報左減二千個團,12/11出發!
各位有興趣既朋友,岩就一齊join埋啦,反正我地都係跟團,有d識得既人一齊玩,好過同d陌生人一齊!加上多d人join,就快d成團丫麻!哈哈~~
另外,揀呢個團既另一原因係因為坐SQ,其實佢有另外d團係坐直航SA(南非航空)架,但減得好少;開頭覺得係新加坡轉機都幾麻煩,但實在對SQ信心大過SA好多,星航d空姐都索好多啦!加上靈機一觸,諗到坐SQ我地就可以係新加坡stay behind,玩埋新加坡,淨係用減左個二千黎比stay behind既charges都抵丫!
各位朋友仔:如果嫌南非太貴同冇咁多日假,亦都可以考慮飛過黎新加坡玩四日(19-22/11),同我同太陽哥哥一齊自由行,我地無任歡迎架!
南非單張上呢三張相都好吸引我架:
報左名後,個心舒左口氣,總算攪掂一樣野,但仲未知成唔成到團,呢樣都令我有d擔心既,一日未成團,個心一日都唔夠定;加上我要返PT,d時間改黎改去真係勁唔好意思+超樣衰,好似玩野咁;就好似十月尾個d更,原先已搵人頂晒,宜家改左honeymoon時間,唔可能同人講話"我宜家都係返得啦,您比返我返啦"咁架麻...呢個未確實既問題,都令我唔知點交待好呀!
原本報完團諗住行IKEA,點知收到裝修師傅電話,話d牆紙唔夠,要補...快富街close七點,唯有即刻碌去旺角買牆紙,再一次放棄行IKEA既機會!
攪掂牆紙後,太陽哥哥話返荃灣買埋d燈,諗左晚都大致諗清楚要邊盞;佢怕過埋今日星期日,一陣想買都唔知有冇時間,咁我地又碌去荃灣買燈啦!
呢款波波燈太陽哥哥好鐘意,揀左黎做廳燈:
呢款波點燈我尋日一入黎就好鐘意,有黑白紅三隻色;但用黎做房燈價錢就貴左少少,要成六百蚊盞,通常房燈揀d二百零蚊架麻;但因為太鍾意,太陽哥哥又同意買,佢都覺得靚既,於是就扑鎚啦!
紅色最型,揀左佢,YEAH~~
呢款波波燈太陽哥哥鐘意既,我當然鐘意上面個款多d,有諗過揀兩隻色for兩間房,但黑白都唔太靚,所以要揀第二款,太陽哥哥就睇中呢款喇!我覺得青同黃都唔錯,交比太陽哥哥決定...
佢最後揀左黃色!
跟住到壁燈,廳同睡房各一,睇中以下兩款:
第一款係兩個波型燈,波面係磨沙加少少彩虹幻彩,光線發出黎幾靚!唔知點解我地睇中個d都係波型?哈哈!咁都岩,易襯埋一齊麻!嘻嘻~~
第二款係好特別架,按一下純白光,再按一下純幻彩藍光,再按多一下係純白光+幻彩藍光,型爆!哈哈~~
燈罩有方形,骰形,鑽石型揀,我揀左鑽石型!不過宜家就諗緊邊盞壁燈放廳邊盞壁燈放睡房好呀?因為幻彩藍光實在太型,又想放係房襯個夜光天花,但又想放廳比多d人感受到喎!大家有咩意見呀?
買完燈就去吉野家打邊爐,食新出既特切牛肉火鍋!
一人一鍋,好好味呀!又係我個放假眼鏡look 出鏡,嘻嘻~~不過呢排好攰又眼訓,我真係要考慮日日戴眼鏡啦!
太陽哥哥好期待個火鍋呢!
今日報到團係我呢排最開心既一件事,因為結婚後,一路都得過忙字,曾經都會問:做咩攪咁多野呢?煩到死!宜家終於報左去honeymoon,好期待呢個同太陽哥哥既甜蜜假期!之前諗去邊又係好煩,都唔知點咁,我地想去一個大家都未踏足過既土地,咁已經唔可以揀日本東京,大阪,北海道,韓國,馬爾代夫,澳洲,台灣,泰國,咁去honeymoon都想去遠d同耐d,一定要破上次北海道+東京九日呢個日數啦!哈哈~~希臘又話唔係呢個季節去,紐西蘭又要自由行先好玩...最後揀左南非,因為相信呢個地方好難自由行,要跟團先夠安全;而又係一個跟左團去而唔會後悔既地方,一生應該要去一次吧!南非又係我地兩個都未去過既,呢個地點實在太適合呢排咁忙既我地,加上玩埋新加坡一共十二天,係同太陽哥哥一齊去過最長既一個旅行啦,咁先似honeymoon麻!好開心好期待呀~~


text:
失蹤的鞋子
仲有一個禮拜就飛泰國影相.呢個禮拜基本上除咗等淘寶啲貨到香港之外,就係喺香港做一啲 last minute shopping. 其實大部分嘅嘢都喺淘寶買晒,除咗有啲嘢因為個別原因要喺香港買,譬如係用嚟做道具嘅竹蒸籠.因為蒸籠好大,連埋運費可能喺香港買仲平,而且香港買都方便.本來諗住去西環啲舊舖頭度買,但係打去問發現佢地好早收,我放得工都趕唔到佢地收舖前去到,佢地 weekend 又唔開.所以最後都係揾個 weekend 去上海街度買.
話說好耐之前我一個人唔小心盲樁樁走咗去上海街近果欄嗰邊,發現有成個 block 都係賣俾餐廳嘅用品,覺得好神奇成世人都唔知市區有個咁嘅一隅.估唔到今次有機會同老番去買嘢.初初見到最大間嘅萬記,除咗個夥計態度奇差之外,佢地個價錢亦奇貴.我以為去到呢區會買到好平嘅價錢,點知一問,我地三個蒸籠要成二百蚊!我記得打去西環嗰啲都唔駛咁貴.對面嗰間陳枝記態度好好多,但價錢一樣.雖然老番開始有啲唔耐煩,但係我真係好唔捨得成二百蚊買三個蒸籠做道具,如果真係咁都買,我之前喺淘寶格嘅價就無晒意義.
我堅持行多幾間,然後發現好多間都已經淨係賣鐵蒸籠,而唔賣我地要嘅竹蒸籠,加上好多間舖頭因為靠近六點已經閂咗門.最後差唔多想放棄之時,去到街尾尾二嗰間,有好平嘅竹蒸籠賣,但係啲色水好似發髦咁.我死不甘心問埋隔離全條街最後嗰間舖頭,就發現到顏色又靚價錢仲靚嘅竹蒸籠--一百蚊都唔駛就可以買晒三個!!本來開始無晒耐性嘅老番不禁承認行多呢十五分鐘都抵!好嘢!我又無駛到冤枉錢喇!!
另外無喺淘寶買嘅仲有係鞋.我地無論係老番啲西裝定我啲裙都喺淘寶買,唯獨係啲鞋就留喺香港買.我從來好少喺淘寶買鞋,因為自己半碼,而淘寶啲好多都唔足碼,即係真實個尺碼同對鞋上面寫個碼有出入,所以試過一次買咗返嚟唔啱著,以後就無再買.今日趁過海去多次金都,揾返一間以前做伴娘幫襯過嘅鞋舖,順便可以等老番睇埋金都有無啱嘅男裝鞋.
老番行咗個圈之後話啲鞋唔啱佢,我就去到我要揾嗰間舖頭,聽老闆娘介紹咗一陣.我覺得啲鞋雖然唔能夠令我十分之鍾愛,但係都揀到一個大路嘅款式同加啲咩配飾上去,老闆娘就即刻幫我地用 15 分鐘釘起佢.之後老番因為約咗舊朋友慶祝生日就要走先,留底我等埋老闆娘起貨.搞掂好晒之後,我就喺彌敦道度搭小巴返筲箕灣.
因為今日行咗好多路,個人好虛脫.我一上到小巴就瞓著咗.我平時有留意警訊話上公共交通工具如果瞓覺要特別小心(最好就唔好瞓覺添),但係我真係控制唔到,所以我瞓前將所有袋(包括我啲蒸籠,對鞋同我自己個手袋)捉到實一實.中途因為好熱嘅關係我都醒咗幾次,都有 feel 到啲嘢仲係安全.最後去到筲箕灣尾二個站起身落車,到我落咗車先發現我少咗一袋嘢,而我唔見咗嘅係我對鞋!我 check 晒剩返嘅袋都無對鞋喺裡面(其實試問又點會有呢)就成個人慌晒.我電話又無電,唔知可以點算!情急之下,我見到下一架小巴經過,我即刻截停佢,上去求救.個司機大佬好好人咁車咗我去尾站睇吓之前載我架車會唔會喺度.其實我初初都無諗過自己會唔會認得架車,但係一去到我就好肯定停喺嗰度架車就係我之前搭嗰架,因為我喺旺角上車時有留意車尾身嘅細節.個司機喺度買緊宵夜,佢出到嚟見到我都認得我,開門俾我上車揾.我咁好彩,咁到底我揾唔揾得返對鞋呢?
結果係我上到車都係揾極都揾唔到,司機都話執嘢時都無見過,只係同我傾有邊個乘客係有機會偷咗我個袋,話最大可能係最後同我一齊落車嗰個男人.我唯有好傷心地離開,但係就好傻咁喺嗰頭行咗個圈,每經過一個垃圾筒就裝吓裡面,睇吓個賊會唔會見到原來個袋裡面係對爛鬼鞋就掉咗佢,可惜我都 no luck. 最後一路行就行到返屋企.
喺我行緊嘅路程當中,我一路覺得唔見咗呢三百蚊覺得好肉痛.於是我決定博吓,去之前安琪喺淘寶度買到又平又舒服嘅結婚鞋嗰個賣家度揀鞋,然後用順豐 send 嚟香港,趕得切之餘,仲唔駛洗好多錢.我返到屋企成晚就喺淘寶度揀鞋,最後揾到三對覺得好靚好襯啲裙嘅鞋,總共都係二百幾蚊!同個賣家一再確定個碼係啱之後,就翹埋雙手等啲鞋嚟.
三對鞋我都好鍾意,令我覺得可以有個緣份俾我買到咁鍾意嘅鞋好開心,但係就俾老番笑我根本就係唔鍾意金都對鞋,特登整唔見佢地!哈哈!可能係都唔定㗎!唔知呢!總之我收到淘寶啲鞋時,有咩再喺度 update 啦!


text:
上週四( 3日),煎 Pang喺葵湧出席完《廉政行動》宣傳後,即一個人揸車去長沙灣亞洲高爾夫球會練習揮桿,每次揮完都一定 keep住個姿勢,最緊要型!
FBI
扮上等人 煎 Pang孤獨打 golf
入行接近 20年嘅煎 Pang(陳展鵬),由亞視二打六捱到被無綫力捧,成功做咗 TVB上位小生之後仲劇接劇,𠵱家晚晚喺 TVB播緊嘅《叛逃》,煎 Pang戲分仲多過吳卓羲,擺明畀機會幫佢再上.
有珍姐(曾勵珍)睇住冇窮人,前途一片光明, FBI收到風,話煎 Pang上咗位後成個人變曬,除咗個樣愈嚟愈膠外,仲囂到要揀人嚟做朋友,昔日喺亞視同佢好 friend嘅李綺雯(𡃁妹),因為 level唔同,已經好耐冇聯絡,為抬高自己身價,𠵱家煎 Pang只會同視後田蕊妮同綠葉皇後江美儀埋堆,要扮上等人咁鬼現實,唔怪得佢朋友都冇多個,變成孤獨精.
唔係講假,上週四( 3日)黃昏, FBI喺長沙灣亞洲高爾夫球會撞到佢一條冷走去打 golf,當日煎 Pang帶曬成 set高球裝備,成個專業高球手咁款,其間雖然 TVB同事李思雅咁啱同場練 golf,但唔知煎 Pang係咪嫌人奀,連招呼都懶得打,最後一條冷打完一個鐘後就孤獨走人.不過 FBI提醒番煎 Pang,李思雅係冇人氣,不過論家境,話曬住緊元朗葡萄園 3千呎獨立屋㗎!呢啲先係上等人呀!


text:
Blue Bird Wedding Gallery
服務詳情
服務/套餐價格及詳情
- 3 wedding dress and a groom suit
- Hair and makeup artist
- Lighting assistant
- 45 photos retouching in JPG format
- 18" x 24" 10 pages designed album
- 20" x 30" oil painting with photo frame
- 8" x 12" classic desk phase x2
- 48" signature banner
- 6 hours transportation
- All photo returned high resolution in JPG format
服務/套餐價格及詳情
- 2 photographer
- 3 wedding dress and a groom suit
- Hair and makeup artist
- 60 photos retouching in JPG format
- 18" x 24" 10 pages designed album
- 24" x 30" oil painting with photo frame
- 8" x 12" classic desk phase x2
- 48" signature banner
- All photo returned high resolution in JPG format
- Oversea only
服務/套餐價格及詳情
- Professional photographer (Standard)
- Professional videographer
- Lighting assistant
- Same day edit
- All photo returned High resolution in JPG format
- Full day video version
- Professional photographer (Standard)
- Professional photographer (Snap)
- Professional videographer
- Lighting assistant
- Standard childhood slideshow
- Same day edit or Same day slideshow
- All photo returned High resolution in JPG format
- Full day video version
- Professional photographer (Standard)
- Professional photographer (Snap)
- Professional videographer x 2
- Lighting assistant
- Special childhood slideshow
- Same day edit
- Same day slideshow
- All photo returned High resolution in JPG format
- Full day video version
- Wedding magazine
評語 提交評語
初時上去見到Kenji嗰時,我覺得佢感覺都cool cool地,但其實佢都好有禮貌,又喺run down上俾咗好多意見我哋.佢俾我哋睇咗好多佢之前影嘅style同埋同我哋傾吓想影啲景點同埋手法,都好清楚.
Big Day嗰朝我喺石門Courtyard by Marriott度出門,佢嚟到嗰時我化緊妝,佢同我打咗聲招呼之後就好快咁去準備影相.我無請到大妗姐,斟茶嗰時佢都有幫手講啲好聽既話,佢又好識得搞笑,令到個氣氛好好,啲親戚個個都好開心.我記得聽到大家好多笑聲,而我爸媽都話佢搞氣氛好好!我哋仲有喺酒店度影咗一啲室內相,因為之前傾嗰時都有同佢講想喺酒店咩地方影相,特別喺酒店大堂,我覺得好靚好鐘意.當日佢都影到晒我之前提過想影嘅地方,而且都影得好靚好滿意.
由於我哋夜晚喺The One 20樓擺酒,傾run down嗰時Kenji佢睇完我哋出門酒店同擺酒地點嘅路線之後就提議我哋不如去西九海濱長廊嗰度影啲外景,睇得出佢都真係好主動咁為我著想,唔會話自己做完就算.嗰日好難得我哋成班兄弟姊妹團可以一齊玩,好開心,所以好多謝 Kenji 呢個提議.
Kenji 夜晚主要負責影snapshot,而後來我外母同我講返話有段時間Kenji本來係影緊個candy corner,但佢聽到我外母話想叫佢幫手影吓相都即刻去幫手,我外母都讚佢服務好好.除此之外,大家都知道當日都真係好忙,我老公都時時顧住其他嘢都唔記得自己衫亂咗,Kenji 就不時幫我老公執返正套衫等佢影相好睇啲.當晚佢哋幫我哋整嗰條片真係好多人讚,個個都話條片拍得好好,唔會悶同埋感覺到好開心.我幫襯埋即晚派相,都好順利.
我真係好多謝Kenji,佢唔止幫我影咗好多好靚嘅相,仲幫我執頭執尾.夜晚嗰時我哋圍數好多都有啲亂,佢就同個場地經理同埋MC傾好點樣安排親友影相,好順暢.
“多謝晒你,Kenji!"
幫襯Kenji影完pre-wedding見佢影得幾好,都對佢有啲expectation,但可能因為Pre Wedding 真係太好,Big Day反而好似相比下有啲落差.例如有啲衫佢原來冇幫我影到全身look,而我就只係得我當時化妝師幫我影嘅唯一一張留念.另外就係跟相都有啲慢,確實都預咗,因為都好明白近年尾每一個攝影師都好忙,所以催攞相都有心理準備要催幾次.當時因為真係好想俾相人,而我哋都有經whatsapp問佢可唔可以先俾咗啲團體相我哋先(始終諗住嗰啲都唔駛點執),咁當時佢係whatsapp到應承咗我哋嘅,但係過咗一段時間就冇咗回事.我老公問要唔要再催佢,但我心諗都係唔好催喇,始終可能處理相片係要花時間,萬一我哋催佢而佢為咗趕俾我哋而執得唔係咁好咪仲唔好? 所以都最後都係由得Kenji自己處理,最後都好似要四﹑五個月先有得攞,點都好,最後都好在响新年前攞到.
我哋有買埋即時派相服務,本身我哋已經安排咗開席前嗰啲group photo會有即時派相服務,但係如果開席後都要group photo 而都要即時派相的話就要再加$800喇.我哋都agree咗個附加費既,但係我好多朋友都話番俾我知之後佢哋開席後嗰啲group photo都冇俾到相佢哋.記得當時都有問過Kenji佢哋係咪派晒啲相,佢哋都話係派晒,但係後來聽到朋友話無收到相都好無奈,始終真係無得拗,件事始終都係過咗去,不過如果呢部份可以跟緊啲就會更好.
中間有段小插曲令到我屋企人都唔係咁滿意,就係晏晝食飯嘅時候我哋係安排大家一齊去酒樓食飯,而其實都有將呢個 detail 响rundown裡面.當時我啲親戚都有話攝影師們都有放啲equipment落去.咁既然equipment都响到,就當然預佢哋會嚟食,點知到最後佢哋冇出現,之後佢哋同我講佢哋出咗去McDonald食,仲俾番張單我claim錢,雖然張單就唔係多錢,不過喺酒樓嗌嘅嘢本身係預埋佢哋,浪費咗咁多食物就始終唔係咁好,所以如果响溝通方面可以做得好啲就更好.
最後都想讚吓佢哋當日佢隊crew有位攝影師真係好好笑容,又會搞吓氣氛,講啲好說話逗大家開心,而我覺得呢啲真係做婚禮攝影師非常應該有既服務態度.
當時係婚展見到嗰啲發覺間間都差唔多,而當時上網睇到Bluebird 啲相發覺佢地取景角度都幾特別,特別係佢哋 tune 相 tune 得好靚,咁就決定見吓佢哋.當時見Kenji 佢俾咗好多reference我哋望,我問佢pre-wedding同big day如果都搵佢可以平啲嗎?佢都話okay~
影pre-wedding真係好忙,大家都不停周圍走﹑Kenji一路指導我哋笑同埋點擺pose咁,其實當時都唔知會影成點,但係睇番啲相又幾靚.化妝方面有一個頭就set得唔係咁靚,其實我當時係冇留意到,之後睇番啲相覺得點解唔同咗咁,原來係Kenji photoshop同我推高番個頭!好在有佢咁樣幫我執一執,執咗就真係好返好多,都幾大分別.
Kenji有啲地方都做得幾細心,除咗提到佢幫我photoshop之外,因為我當時無準備花球,Kenji 就為我準備咗一個俾我用,效果都唔錯,顏色都幾襯我套衫.
佢個package本身係有包衫,但係啲衫唔係好啱我,我自己另外搵,而佢都真係好均真,都肯退番$2,000俾我.
景點方面都有好多選擇,我哋有啲地方好想去影而都佔咗好多時間,最鍾意就係我去返我老公間中學影.其實都只不過係學校一間,但係影出嚟就真係好靚.夜晚我哋就無乜所謂,就 Kenji 話去邊就去邊,但估唔到係短短一晚都影咗好多地方.可惜最後唔夠時間去西環泳棚影,因為我哋過咗海同埋嗰日天氣唔係幾好,想去嗰陣已經天黑喇.
其實攝影師我哋喺big day嘅一年前已經搵咗,當時我哋一次就book晒prewedding同big day.嗰時我哋上去同佢傾嘢,雖然佢遲咗到,但都算幾有心機同我哋傾.最初一開始我哋會揀佢,係因為佢同我哋講,唔緊要呀,你有意見嘅就同我講啦,你想影咩都可以傾,又有sell自己影相技術好.我哋見佢都肯商量,就confirm咗用佢.我哋嗰時真係點都估唔到,呢個竟然係我哋成個Wedding裡面嘅污點.
我哋係12月結婚,大約到7至8月左右我哋先去影prewedding.我哋之前傾嗰時佢話會幫我哋plan個prewedding行程.我哋見佢放出嚟啲相都好吸引,都覺得如果個prewedding全個係由佢哋安排影到咁出嚟嘅話我哋都OK,所以其實到影之前幾日我哋都覺得無問題.不過,到差不多要去影之前,我老公見5月嗰時係雨季,就去問下佢如果到時落雨點算好同confirm prewedding當日嘅行程,嗰時就開始覺得佢有啲問題.我老公同佢一confirm行程,佢就話呢度封咗,嗰度又落雨,結果差唔多全部嘢佢都無同我哋去安排咁濟,同佢一開始講嘅完全唔同.我哋都明白天雨問題無得控制,但係一改行程就改到全部唔同晒,我哋真係覺得好奇怪.至於佢同我哋傾嘢嘅態度都唔同咗好多,同未攞到個booking confirmation前好熱衷嗰種態度係好唔同!聯絡佢嗰時佢通常只係覆我哋一兩句OK或唔OK之類,冷淡好多.
到咗影相嗰日,我哋一早同佢講咗我哋要去城門水塘度影相,但係唔知佢係無申請定點,我哋因為無許可證,要徒步行入去影相.我哋之前就係聽人講過話入城門水塘影相要申請許可證先可以入車入去,所以差不多9個月至1年前已經向佢提出過.當時我哋都無challenge佢哋係做唔到定無安排,但嗰時起更加覺得有問題,最慘嘅係影出嚟啲嘢都唔係我哋想要.我哋其實一開始好清楚同佢講咗我哋唔想要風景畫,強調一定要影到有樣,但好不幸地最後出嚟啲相九成都係花花草草,啲相剩係見到風景多過人.我老公佢放咗啲相上Facebook之後,連佢啲朋友都問「幅相入面嗰個係咪你嚟㗎?你係邊呀?」,我老公只可以好無奈咁答「嗰粒嘢咪我囉」,你可以想像到有幾風景畫.雖然佢影嘅風景的確係好靚,但就完全唔係我哋想要嘅嘢嚟.其實唔止我老公啲朋友,連佢啲同事睇完都話啲相真係有啲問題,唔似係專業攝影師嘅水平.然後影嘅時候,我哋好有印象喺一個電車站度轉咗廿幾個圈.嗰度有盞燈喺後面,佢話想catch到轉燈,我哋想像都會影到好靚,都好合作.到揀相嗰時,我老公見唔覺有嗰度啲相,就話「咦?唔係有度轉咗廿幾個圈㗎咩?」,佢就話「係呀,嗰度啲相死晒,一張都無得揀.」.嗰刻我哋真係覺得好荒謬,啲相死晒到底係佢影嘅技術有問題定係其他原因,佢完全無解釋,就咁話死晒無得揀.我哋原本好期待,點都估唔到連一張都無得揀.雖然我哋真係好嬲,但因為怕同佢嘈完big day嗰日影衰咗會更唔開心,而且又俾晒錢唯有逼住忍佢,嗰時都下定決心打算忍埋big day.
到後來,朋友俾咗啲意見我哋話既然都俾咗錢就好嚟好去,或者試吓買盒嘢上去.於是到我哋有次再上去confirm big day rundown嗰時就真係買咗盒嘢上去,點知我哋上到去送完盒嘢,佢就只係「哦~係呀?」然後就將盒嘢放埋一邊,真係好嬲!然後佢同我哋傾run down嗰時都唔係好認真同詳細咁同我哋傾,不停改我哋嘅rundown,話「就咁啦,11點左右就影完,下午好曬就3點鐘先再開始影,其他無咩特別,你仲有咩問題丫?」,連之前問過佢同confirm過嘅嘢好多再同佢傾都原來係無confirm到.之前佢同我哋sell嗰時就話乜都得,到做嗰時就乜都唔得.傾完rundown搭車走嗰時我真係好唔開心,都忍唔住喊,我唔明點解我哋俾錢買個service會搞到咁,改我哋個rundown改到唔同晒樣,啲態度又唔當我哋係客人咁,嗰刻真係好難過又擔心咁樣big day嗰日點算.
嗰時已經係大約9-10月左右,而佢嘅態度同行為都令我哋好難對佢有信心.我哋嗰時就諗,如果佢到big day嗰日之後同我哋講啲相死晒,佢賠返啲錢俾我哋都無用㗎,始終big day嗰日真係過咗就無,於是我哋就決定都係要撻訂.其實父母嗰邊都會反對,因為都唔係細筆數.不過不幸中之大幸係我哋初頭同佢拗咗好耐話big day 嗰日未進行,個service又未收到,係唔應該俾晒全數,如果唔係咁嘅話,我哋咁樣撻訂就應該真係全數都無晒.我哋嗰時係擔心如果嗰日佢唔show up咁點算,所以先喺尾數呢個問題上企硬,我記得佢嗰時聽完都有唔鐘意,但最後都俾我哋喺big day前一日或者當日先俾支票,估唔到呢個後著都叫做幫我哋留返少少錢.
我哋決定好之後,就喺Whatsapp度同佢講「到時嗰日你唔使嚟㗎喇,麻煩晒你, 嗰日嘅時間你可以自己安排返」,最令我哋估唔到嘅係佢竟然覆我哋一句「祝百年好合」,完全無問原因就完咗!我哋之前都諗住佢會問吓點解,我哋兩公婆都傾過吓點答,點知佢最後乜都無問,我哋真係好愕然!我哋都覺得如果係一個專業嘅攝影師,最起碼都會問一句「點解會咁呀?」了解吓點解無咗個客丫,佢嘅回應真係令我哋覺得佢係特登整走我哋去食我哋訂.雖然佢未必話對每個人都差,但佢當時令我哋覺得佢好熟手,我哋都未必係唯一有咁嘅遭遇嘅新人.
我哋將呢個review打上嚟,係因為見過好多新婚嘅朋友仔成日都因為啲vender service唔好,但又唔想收到最後個product唔係想要嘅所以啞忍.我自己之前都見好多人會喺網上forum度share返啲感覺,就係唔開心嗰時都盡量唔講,為咗希望之後個product會係想要嘅嘢.但係為咗一生人一次嘅big day真係要諗清楚,我哋都希望呢篇評論幫到你哋.
當初我哋都有問吓朋友意見﹑格過價,然後shortlist咗三間,最後都係覺得Kenji影出嚟嘅嘢比較啱我哋,而Kenji吸引我哋嘅係佢嘅攝影風格,佢主要係負責影snap,而影snap係比影group photo難,因為要喺唔影響對新人嘅情況下影到佢哋最真實嗰一面,真係需要一定功力先做到;另外同佢傾完之後都覺得佢為人比較低調同埋比較靜,唔會不停咁sell你,而係真係俾你靜靜哋咁睇佢影嘅相,你有問題佢亦都會答你,所以係好俾到信心我哋﹗
另外就係big day當日係需要有個人好熟悉當日嘅程序﹑控制到個場面,因為新人同兄弟姊妹都唔會話有太多經驗,變咗好多流程上嘅嘢都要靠攝影師,Kenji喺呢方面都比較多經驗,加上當日佢個partner都好professional,控制場面好好,好多賓客加上我爸爸媽媽都覺得好輕鬆.其實好多攝影師都會好cool,淨係會好生硬咁指示新郎新娘,我明白要做得足其實唔難,但要做得好就要靠攝影師嘅功力同埋佢哋隊team嘅teamwork.
Kenji即使喺我哋未落單之前佢已經俾咗好多advice我哋,我哋係有見面傾過rundown嘅,佢俾咗好多意見我,例如斟茶要幾耐﹑每個姊妹要負責啲咩﹑計番有幾多個親戚要影預番時間,最後成個rundown都冇甩漏;又好似當初我係冇諗住著褂,佢就同我分享番佢自己經驗,話我知著褂出到嚟個感覺係會比起著西裝或者其他造型好好多;又同我哋分享揀化妝師有咩要注意,可能要有啲造型去配合番攝影師咁.呢啲advice可能係老生常談,當然大家都想嗰日自己係最charming,影出嚟係最靚,但有啲好細微嘅嘢真係要注意,可能有時相機影出嚟會出唔到隻色﹑又或者用完閃光燈會變咗色,呢啲嘢可能大家都會aware,但係如果唔講出嚟影出嚟效果就未必完美,所以俾意見呢方面佢好幫得手,跟得好仔細!
整體嚟講Kenji同佢partner同賓客嘅互動係非常之好,佢哋好識搞氣氛,我最記得嘅係連小朋友都可以catch到佢哋attention,好似會有啲小道具例如「小手板」呢啲道具去吸引小朋友望鏡頭,真係唔係個個攝影師都可以做到咁!做到咁真係唔簡單,要有heart先做到! 另外當日成隊crew嘅氣氛係好融洽,大家有講有笑咁,我都feel到佢哋做嘢係真係好開心嘅.
諗番起有關播片,我哋喺揀佢之都有睇過佢啲作品嘅,覺得佢早拍晚播嘅手法都唔錯(有啲攝影師會將一啲細節例如玩遊戲嘅過程fast-forward帶過就算),佢嘅攝影同埋表達手法都比較西方,似外國風格,整體我都幾滿意.而當日我有俾surprise我太太,就係自己拍咗個video,同班兄弟拍咗個跳舞嘅MV,當中都有同Kenji溝通過,等佢可以就番角度捕捉到我太太睇片時嘅反應,最後喺video同相度佢都有捕捉到,睇返都覺得好難忘.
真係好多謝Kenji喺big day當日好用心幫我哋捕捉每一個時刻,又好有心幫我哋影啲特別效果嘅相(例如影戒指,佢影完一次覺得唔太滿意就問我哋可唔可以借俾佢影多張),雖然我哋當日冇咩機會交談,但係真係好多謝佢咁用心咁敬業樂業,整體嚟講Kenji真係好有heart同埋服務係物超所值.
最後就係可能Kenji份人比較靜,可能有啲嘢要你主動去問,唔係好易產生誤會,雖然我覺得大家之間都係要靠一份信任,但係如果佢可以再outspoken啲就更好喇.


text:
今次故事所講述嘅地點並唔係丹麥,而係遠至南半球位於非洲南部嘅Bostwana – Google中文譯音為博茨瓦納.但係故事嘅其中一位主角係來自丹麥嘅Mikkel,佢亦都係小弟係丹麥居住時嘅一位朋友以及包租公.
上次同大家介紹過丹麥嘅高中制度同傳統畢業帽.今次就同大家介紹一下佢地嘅畢業典禮.
如果有機會六月去丹麥,北歐又或者應該話歐洲嘅朋友應該會見到一D十八,九歲到嘅北歐年輕人戴住一D好特別嘅帽.
但係每年Paradis重開個日,大概係二月尾或者三月頭(今年好似係三月一號),佢地會派免費雪糕.
當提起聖誕大餐嘅時候,我估好多人都即時諗起火雞.不過其實係英國,美國等幾個國家係食火雞.好似係歐洲有好多國家都有自己嘅傳統食物.而今次就同大家講下丹麥嘅傳統聖誕食物.
曾經有個丹麥人問我知唔知丹麥嘅National Dish係乜,我答smørrebrød,佢話唔係,佢講笑咁答我話第一係肉醬意粉,第二係雞排,第三係pizza.
我估應該大多數人被問起世界上最古老既遊樂場係喺邊個國家同埋係邊個遊樂場既時候,好多人都會意為係美國迪士尼樂園.
丹麥人有幾愛國?由一踏出哥本哈根機場就感受到.丹麥人習慣去機場接機既時候都會帶埋國旗,所以當一步出機場大堂都會見到個丹麥國旗海!


text:
衣櫃係絕大部分家庭都會係裝修睡房嘅時候選用嘅傢俱,係屋企主要嘅收納途徑.
而我地係選擇衣櫃嘅時候一般都會注重衣櫃嘅造型同材質,往往會容易忽略睡房衣櫃嘅擺放禁忌.
其實,利用風水擺放除咗可以令空間嘅佈局合理植物,仲會影響到業主嘅情緒同身心健康.
咁究竟衣櫃係睡房嘅擺放有啲咩需要我地注意呢?裝修佬話你知.
睡房衣櫃嘅選擇同佈局
睡房衣櫃嘅選擇同佈局,可以根據睡房嘅朝向方位而定.如果睡房門窗朝北,採光同通風效果會較差,最好選用淺色嘅衣櫃.目前越來越多家庭,將睡房兼顧書房,衣帽間等干擾睡眠嘅區域全部分開,令睡眠真正成為睡房嘅主要目的.
衣櫃應儘量擺係牆角陰暗處
衣櫃應儘量擺放係牆角陰暗處,唔好擺係窗或者睡房門隔離.咁樣可以避免衣櫃遮擋光線,令睡房變得更陰暗.假如睡房採光透風好,衣櫃色調上就無過多講究,但係最好唔好選擇表面鑲嵌太多反光金屬同玻璃嘅衣櫃.
衣櫃忌擺放舊書雜物
有啲業主會係面積較大嘅睡房劃分出單獨區域作為衣帽間.對於大衣櫃而言,最忌嘅就係入面擺放舊書雜物.由於衣帽間內面積唔大,往往導致透風唔好.假如入面雜亂無章,長期落去就會產生陰濕之氣,影響睡房嘅空氣暢通流暢,從而影響主心情同身心健康,甚至影響主人理性思考能力,另外內部衣櫃入面嘅櫃桶亦不宜太多.假如衣帽間嘅全身鏡咁啱對著衣帽間嘅門口,開門時會容易被嚇到.業主可以係鏡前擺一盆及膝高嘅植物給予化解.
鏡唔可以對著睡房窗
鏡唔可以對著睡房窗,咁樣會令光線雜亂,從而產生不利於家居氣場,令屋企人嘅情緒難以安寧.另外,鏡亦唔可以對著睡房門.傳統文化中,開門見鏡嘅佈局往往只係工作單位,學校等公共場所,睡房咁私密嘅地方,開門見鏡象徵隱私被外界監視.
衣櫃鏡切勿正對床鋪
衣櫃通常形狀較為高大,宜設置係床嘅左邊,契合青龍位嘅陽氣,使其高於白虎位嘅梳妝台.咁樣睡房可以維持著較為旺盛嘅陽氣,人丁興旺,財運亨通.因梳妝台為女士所用,性屬陰,應擺係床頭嘅右邊白虎位,白虎位屬陰,兩者相契合方符合陰陽之道.當床嘅右邊即白虎位放置梳妝台後,則相對應嘅左邊即青龍位應放置比梳妝台更為高大嘅傢俱.
(以上圖片均來自網路,如有任何版權問題,請與本站聯絡)
(裝修風水學)衣櫃在睡房中擺放上有何風水禁忌? (巨龍)
https://www.facebook.com/hkdecoman


text:
( 18-nov-2012 sun )
10 點 20 分起身 里奧大人話 7 點幾個肚已經打豉 所以我都快手快腳梳洗 拿拿聲落去食早餐呀 ~
食完早餐就番屋企沖涼 抖陣就番教會喇 ~
崇拜完畢之後就去整里奧大人對皮鞋 要等 30 分鐘 所以又喺德福周圍行 ~
拎完鞋就分道揚鑣 里奧大人番屋企做公司嘢 我就去買餸 樣樣都好重 番到屋企隻手好似斷咗咁 再磅下買嘅嘢 有 16 磅呀 唔怪得咁動啦 再加埋我個袋 總共差唔多 20 磅 真係擔泥咁 次次一放低 d 餸就有解脫嘅感覺呢 ~
2 點半去大家樂食 tea 因為家姐比咗 2 張 $3 coupon 我呀 唔好浪費 都係錢丫 ~
食完我就去買衫 諗住買件薄外套 估唔到買到外套之餘都買到 2 件長 tee 喺時間番屋企喇 ~
番到屋企即煲湯 之後就熨衫 搞掂完就睇下雜誌 差唔多 6 點 15 分就開始煮飯 7 點有得食 ~
是日懶餐 - 咕嚕雞球 + 青紅蘿蔔粟米豬骨湯
咕嚕雞球 - 之前想整 不過又唔想整完之後擺入飯壺等里奧大人放工食 所以今晚整就最好啦 不過今次落多咗白醋 有 d 搶喉 ~
青紅蘿蔔粟米豬骨湯 - 今次多咗水 唔係太有味 不過又未至於無味 里奧大人話清 d 都唔錯 幾識安慰我呢 因為佢都知我煮飯辛苦 但無味真係要開門見山講架 唔係我會唔知呢 ~


text:
番到 Phrom Phong 我又再去 Beauty Buffet 買磨砂 唔知點解 次次都好想去 Beauty Buffet 買嘢 估唔到個 sales 妹妹認得我添呀 問我頭先係咪係 Siam 果間 Beauty Buffet 買唇彩 好好記性喎 ( 仍即係代表果間無生意啦 唔係點會認到喎 ) 之後佢仲用廣東話講 " 下次再見 " 勁搞笑 但頭先喺 Siam 見佢 佢無咁熱情架噃 ~
差唔多到 Phrom Phong 站喇 望到呢座 building 幾靚 諗住去附近行下 點知再望 附近好多地方都整路 一係就起緊樓 所以唔行 lu
未整好嘅 所以無幕門 其實好危險 不過我搭咗幾日 BTS 發覺泰國人唔會一見到開門就衝入去 同埋佢地好禮讓 有個男人手抱住個差唔多 6 個月大嘅 BB 企喺車廂 有人讓位比佢坐 不過佢無坐 之後又有人見到佢 又讓比佢坐 如是者幾次係咁呢 ~
間房可以望到日落
Emporium 出面嘅天使擺設 好似上年都係咁呢
去到 Emporium Food Hall 果層都好多餐廳 中日韓同墨西哥都有 不過我要食泰菜呀 所以就黎呢間 Ging Kalpapruek 喇 order 完之後 d 食物好快上枱 真係好快好快 ~
"Somtum" Papaya Salad ( 95B ) - 之前喺 Food Hall 食唔到 所以今晚要食番 不過麻麻地啦 唔夠辣
Sticky Rice with Grilled Crispy Pork ( 140B ) - 個 sticky rice 口感一流呀
五層腩 正到呢
Fried Morning Glory in Oyster Sauce ( 120B ) - 普普通通啦
Coffee Meringue ( 100B ) - 超勁好味呀 所以講咗聽日都要食呢
d cream 好重咖啡味 係勁正架 不過始終都覺得好甜好漏 所以其實無咩點食
瞓低佢好 d 唔駛整到周圍都係碎 焦糖粒粒勁好味
Tiger Herbal and Lemon Grass with Honey Lemon Juice ( 65B ) - 飲完喉嚨會好舒服架
望上去
我覺得天花板都幾靚架
我好鍾意嘅燈罩
@ Ging Kalpapruek 呢餐食咗 689B
食完再去埋買芒果布甸同 Belly Jelly 又用咗 468B 之後即走去按摩喇 ~
49B 有 6 個係抵 d 不過里奧大人唔鍾意食荔枝味同士多啤梨味
估唔到反而係里奧大人鍾意食 仲係咁話 28B 有 3 個好抵 執到金咁 哈哈
Jelly Belly 真係好抵 50B 咋 所以買多 6 包比家姐 我下次再黎 一定起碼買 30 包 如果仲係 50B 嘅話 哈哈
諗咗幾日 終於都係買 Honey Comb ( 85B )
里奧大人問我坐唔坐馬車影相 唔係下嘛 @@
Emporium 都幾細心噃 有輪椅借用
去到 Asia Herb Association 里奧大人話幾大都揀要着衫嘅按摩 ( 700B - 120 mins ) 搞笑 我就唔理 照做亞草精油推拿按摩 ( 1100B - 120 mins ) ~
地方都好闊落
( 濛 ) 里奧大人送緊外賣入去
之後再行 原來呢間按摩店係咁大地方
今晚間房無咩冷氣 咁 4 個人困住一間房 真係焗死都似 所以最後轉房 冷氣夠哂凍 哈
最鍾意有獨立洗手間
坐 Tuk Tuk 番酒店 番到去都 10 點喇 ~
今晚要影哂所有戰利品 去咁多次旅行 第一次真係可以做到每晚影當日嘅戰利品咋 ~
我嘅戰利品 - 8 條裙褲 + 3 件 tee + 1 條裙 + 1 件睡抱
仲有呢件格棉褸 850B 咋
Placemat ( 350B )
@ Emporium Gourmet Market ( Total 468B )
Honey Comb ( 80B ) - 個紙袋都好靚
@ Beauty Buffet
Apricot Body Scrub ( 205B )
Olive Facial Scrub ( 200B )
唇彩好似 145B
@ Phrom Phong Station - 我喺 Platinum 見到個 sales 用呢枝橙色原子筆寫嘢 好似好好寫咁 所以就買喇 呢度每枝都係 15B
我所有嘅戰利品 ( 36 件 )
里奧大人所有嘅戰利品 ( 26 件 )
大曬冷 ~~~~~~
影完又要摺番好 之後又要入喼 沖埋涼都差唔多 12 點 不過要食埋之前買咗嘅椰果布甸先可以瞓 食椰果都食到飽哂 之得唔買大啦 ~
真係超多椰果架
呢日行程完畢 ^^


text:
( 18-APR-2013 THU )
今日里奧大人唔駛上大陸 所以又一齊出門口 因為我依家都轉番 7 點半起身喇 雖然瞓小 15 分鐘 但就可以陪里奧大人買麵包 行下傾下到地鐵站囉 無計啦 佢平時咁夜放工 唯有喺朝早爭取時間見面啦 ~
早餐食五香肉丁炒蛋公仔麵 今次要個麵唔好煮咁淋 好味好多囉 太淋真係好難頂架 ~
菇場忙呀 充實到呢 眨眨眼就 lunch time 喇 有 lunch box 唔駛煩 因為出面落雨 買完嘢食之後成腳濕哂真係好唔舒服呢 ~
忙呀忙 忙到 4 點就搞掂哂喇 終於可以抖抖呢 對眼好攰呀 ~
放工去超市買豬肉同醬料 行下買下都半個鐘 要快 d 番屋企喇 大把嘢要做嘛 ~
醃完肉就開機洗衫 嘆埋杯中藥就抖陣 正想抖嘅時候先醒起要熨衫 熨完就即刻煮飯喇 ~
呢排晚晚睇 "Just For Laughs " 見到 d 人比人嚇 笑到我呢 點知報應喇 我右手拎碗中藥 左手開煮食爐 點知一開就聽到一下巨響 嚇到我倒瀉咗小小中藥喺地呀 好在無成碗趺落地咋 定神之後再望一望發生咩事 原來係針板拍咗落熱水壺度 但平時拍落去都無咁大聲家嘛 ~
今晚自己食先 之後沖埋涼就坐定定等里奧大人 佢 9 點半先番到屋企呀 如果等埋佢先食 我覺得自己係食宵夜呢 ~
是日懶餐 - 黑椒吞拿魚扁意粉 + 四川擔擔麵 + 豬腳薑
黑椒吞拿魚扁意粉 - 其實係聽日嘅 lunch box 反正里奧大人又唔鍾意食吞拿魚 所以就清埋佢啦 ~
四川擔擔麵 - 用四川擔擔麵醬炒肉碎 再加埋壽桃牌嘅四川擔擔麵 好味又方便 ~
豬腳薑 - 媽咪知我鍾意食 所以特登煲架 比咗 2 樽我 都比咗個幾星期 lu 希望 2 個月內食哂啦 ~


text:
2015年10月3日 星期六
麵醬油麥菜炒滑雞 ( 外賣 ) @ 屋企 ( 3-OCT-2015 )
麵醬油麥菜炒滑雞 - 完全係無味嘅 等我狀態回勇 我試下煮呢個餸先 應該好味過佢啩
( 3-OCT-2015 SAT )
今朝 8 點 15 分先起身 因為打的番菇場 唔駛咁辛苦 ~
買咗腿治 + 奶茶番菇場食 飲咗兩啖奶茶已經頂住個胃 所以份腿治都唔食喇 留番晏晝有胃口先食 ~
今朝起身個肚唔痛架 但一番工就痛 可以緊張啦 同埋又有嘢做喎 不過真係頂唔順囉 好在 d 嘢唔 urgent 所以留番星期一先做喇 ~
放工即走 又係無的士 咁坐番巴士啦 今次關愛座都照坐喇 因為我其實有 d 暈 ~
番到屋企即沖涼瞓覺 瞓到 6 點先起身呀 不過瞓完真係舒服好多 個肚又唔痛呢 ~
里奧大人自己去食 tea 佢終於飲正常凍啡 哈哈
其實今晚本來入大埔做節架 但我唔舒服 所以都唔去喇 喺屋企休息好過 ~
廳部冷氣機無啦啦勁嘈 所以都唔敢開呀 好在今晚又涼涼地 同埋我又唔多舒服 反而覺得開冷氣仲凍添呀 ~
差唔多 8 點有 d 餓 咁里奧大人話買嘢食番黎 我叫佢帶遮 佢話唔駛 點知佢一落樓 大風大雨到呢 佢要番番上屋企拎遮 一早叫佢帶遮啦 唔駛滕黎滕去嘛 ~
食完抖陣就沖涼 個肚唔痛就睇電視啦 因為里奧大人要做公司嘢 今晚終於可以睇 "挑戰" 喇 ~
睇到 11 點幾 我自己瞓覺先喇 ~
訂閱: 張貼留言 (Atom)


text:
大姑奶買比我架 知我鍾意食呀 粒粒都好甜 正呀
( 2-jun-2012 sat )
今朝同 8 卦食早餐 我覺得貴呀 $28 味道麻麻 通粉又硬 咖啡又唔夠熱 我最緊要杯咖啡家嘛 所以呢間應該唔會再去囉 ~
阿 head off 真係開心到爆 超級 free 嘛 勁想早走添呀 ~
大姑奶手機壞咗 所以想里奧大人睇睇 順便約埋佢一齊食 tea 不過我同里奧大人去咗中旅先 叫佢攞位 搞掂就一齊開餐喇 ~
咁啱我家姐部舊手機又有問題要里奧大人幫手搞掂 所以佢就順便黎同埋我一齊去剪髮 之後買煎釀上我屋企食 食完就走喇 約咗姐夫買嘢 大姑奶又係坐多陣就走 lu ~
佢地走哂我就執嘢 開機洗衫 本來想唔煮 因為好攰呀 但又唔想 5 點坐到 6 點等開餐 所以我最後都話煮飯 食罐頭 因為真係唔太想出街呀 行黎黎去好攰呀 ~
是日懶餐 - 臘潤腸飯 + 茄汁焗豆
臘潤腸飯 - 懶呀 同埋臘潤腸有味嘛 可以當餸食 唔駛又特登落街買餸 ~
茄汁焗豆 - n 年無食啦 不過好似以前好食 d 咁 依家味道鹹咗 d 定係我因為茄汁係應該甜甜酸酸呢 ~
依家星期六都唔會太遲瞓 lu 因為第朝要番主日學 不過都好丫 早睡早起精神好嘛 ~


text:
歐洲人真係唔鍾意冷氣, D冷氣會開到好弱. 不過我鍾意咁樣, 因為我都唔係太受得冷氣, 我唔可以比D冷氣風吹住個頭. 相反香港人都痴Q線, D巴士/商場/食肆既冷氣鬼死咁凍, office D人又寧願披件外套都唔死去較細D個冷氣, 世界未日真係靠晒你地啦~!!
另外去到歐洲, 領隊不斷同我地講歐洲某D地區既治安好差, 一定一定要好小心自己既財物同証件. 我地慶幸成團都無人唔見野, 但係我地見隔離團就無咁好彩啦. 係阿姆斯特丹我地遇到團康泰團, 大家係同一間餐廳食早餐, 食食吓有個康泰團友發覺唔見佐個袋, 原來佢將個袋掛佐係椅後面, 然後就出去攞野食. 佢都唔係成枱人出晒去, 係有人坐住係度看住D野架喎, 但係一覺唔留神就比人偷佐個袋啦, 所以我係歐洲一定係袋不離身, 就算坐低係餐廳都要攬住.
不過歐洲真係好塞車呀, 我地都嘥佐唔少時間係塞車上面.
而之前我上網睇人話LV要排晒隊, D人做野手腳又慢, 叫佢攞個袋睇吓都慢吞吞咁. 所以我當初無打算嘥時間去LV買袋, 但係去到發覺又唔似網上面所講, 我見D人手腳都唔算太慢, 效率都唔錯. 不過LV既salesperson真係一對一, 如果佢未serve完個客(即使個客只係拎個袋睇緊, 都未決定買), 就算你問佢拎個袋睇吓, 佢都唔會serve你,會叫你搵其他同事幫手.
我既13天歐洲之旅大致上就到此為止啦, 如果大家睇完覺得有疑問, 歡迎留言比我吖~


text:
Tuesday, September 29, 2015
第一次去camp
暑假好快就過左了,開學都有成個月,但係仍然好懶去update.今次寫下妹妮暑假做過咩,雖然無博命報暑期班,但係呢個暑假都去左兩次過夜camp,係第一次自己一個人在外過夜呀!
呢次我地參加烏溪沙YMCA既宿營,其實去報名時已經好full,導師問過妹妮幾歲便推薦呢個'小小世界公民營,因為得呢個妹妮夠歲參加.其實當初報名都係想妹妮獨立下,學下自己照顧自己,所以都無約朋友一齊,諗住去到可以識下新朋友!有朋友一齊就會成日黏住一齊唔會主動識人架.呢個camp既主題係世界公民,原來d義工哥哥姐姐都係來自世界各地,有德國,韓圍,台灣,日本等
check in 呢日家長唔係淨係drop低就走,可以一齊聽講再帶佢地去營舍至走 !在場都有成四十幾個細路,男仔多個女仔,女仔自己一座營舍.見其他人拖晒喼咁,原來有不少人之前已參加過,仲識帶宵夜!
沿途經過大球場,營舍離飯堂都幾遠噃!
我細個時都黎過呢度宿營架,不過而家已經番新過晒了!去到6號屋了,12個女仔一間屋,每間房有兩張雙格床
都唔記得d間格,原來有廳有房,有電視架!
妹妮揀左下間床,我叫佢同同房朋友仔影張相先,點知兩個就識左friend埋了!
安頓好我就走了,專程買左個$200平電話比妹妮打返屋企,點知原來唔記得比錢佢買零食,有d小朋友有宵夜食佢就無,第二朝即刻飛車入去比$同帶左d零食!見到佢地食緊早餐呀!有粥有麵,好似都幾豐富
跟住無見妹妮3日,都算日日有電話打返屋企.下面d相就係YMCA影返比家長既.佢地呢4日3夜去左好多地方呀!有火車博物館,赤柱,山頂,尖沙咀.原來佢地要介紹香港比外國來的哥哥姐姐!
除左outing,都有係camp site玩遊戲,營火會等.
今次自己去camp可能無咩增進自理能力,佢仲話d姐姐比佢地睇“武則天”!!不過最大得著係,妹妮學識自己瞓覺!!平時要人陪係附近先瞓得著,而家自己一個係房入面關晒門,都可以1分鐘內入睡!真係好叻豬呀!!!呢個camp無白比$了!
Sunday, September 6, 2015
Slide the city 香港站
期待已久既Slide the city終於在港舉行!!以前見人地外國果d覺得好好玩,今次係香港舉行一於參加!
我地早幾個月已經買飛,但係已經唔係Early Bird,仲要任玩飛一早買晒,只買到玩3次.呢次只係香港搞3日,我地買左中間果日,第一日係FB見到好多抱怨大會安排不當要排隊3個鐘才可瀡到一次,我地日場門票係10am-5pm但可逗留到10pm.本來打算4pm先去可以玩晏d,但睇完FB之後決定一早去唔駛排咁耐!
我地11點集合,去到見到好多精品來本正價但係呢日半價以下!我買左浮床,T shirt,cap帽...大家買完野再寄存行李已經12:45了!!!!開始多人了!
嗱嗱聲去排隊!本來一早想帶埋妹妮,但要求夠8歲及要高過117cm,妹妮一早高過要求了但未夠歲,怕買左飛後唔比入場.點知現場都見唔小睇落都唔夠歲又細粒既細路!
因為無帶太陽眼鏡,見到呢頂帽由$199減到$30,即刻買黎擋晒!
雖然天氣炎熱,但一路排隊兩旁都有攤位買野,或者玩,所以都唔算辛苦,我地就不停影相
不經不覺都排左成個鐘先滑到第一次
行左上大概3層樓高既平台,就係呢度瀡落去喇!!!臨玩前又梗係要影下相啦!
如果扒係度都瀡得幾快架,而且都幾長程,好刺激架!!雖然見要排成個鐘,但大家都話要再玩多次!!
呢度仲有冰凍西瓜買!
食住排不經不覺玩晒3次了!!
呢次係最後一次,終於拍到片了!!原來大會攝影師有影相,但係我地錯過左無去睇相!
最後只買到呢幅合照,如果下年香港再搞一定同妹妮一齊去呀!
Subscribe to: Posts (Atom)


text:
三款產品, 包裝有 d 似 Nars, 不過係膠面, 唔會黐塵
"真人" 同包裝盒個顏色都好似, 同係網上揀個色差唔會好大, 只係實物質地閃 d, 睇相睇唔到
Golden Bronzer US$3 / 12g
Bronzer 顏色唔會好深, 質地幾閃, 但閃得黎粉質幼細, 係低調既閃粉, 唔會變 18銅人, 4色可以做埋 Highlight
試 上手, 都係偏金色既啡, 閃得黎唔會見到大大粒閃粉, 但顏色分別唔大, 多數 4色混合使用, 質地幾幼細, 唔算好上色, 所以重手左都唔怕變 "阿梅", 同埋我試過用黎當 e/s, 個色淡淡地又帶閃, 都唔錯, 去旅行或出街唔想帶咁多野, 可以一物多用, 仲有埋鏡添
Contouring Blush & Bronzing Powder US$3 / 8g個 盒同上面既 bronzer 一樣咁大, 一盒有齊胭脂 + 陰影, 大家係咪好奇怪, 又係 bronzer... 要咁多盒做乜, 其實我鍾意個 blush 既色, 但唔知個色既名, 唔知有冇出單色, 咁唯有買呢個啦, 我覺得個 blush 好似 nars 既 deep throat
試色圖, 個 blush 好自然, 皮膚白好啱用, 反而個 bronzer 就深色左 d, 粉質同上面盒 bronzer 差唔多, 但閃粉就大粒 d, 會明顯見到, 但妝感係有光澤, 唔會令毛孔睇落更大
High Definition Powder US$6 / 8g呢個未開, haha, 因有碎粉未用完, 睇 d 粉都好幼細, 有 d 似 chacott powder 咁, 但呢盒容量少左 d, 得 8g, 相對無咁抵用 lu, 個粉樸都幾舒服
睇左咁耐, 好想知上面係點呢!?
因為朝早日光太強睇唔到 d 色, 所以係燈光下影, 效果無咁好, d 色好似唔均勻咁....
Before : 包包面, 好扁平
After : 立體左少少, 而且顏色好自然, 我係用 golden bronzer + 個 blush, 皮膚有光澤左, 唔會好閃, 亦唔會令毛孔好覺眼
整 體都好滿意 ELF 既產品, 價錢平, 質量又唔差, 之前都好鍾意訂 NYX 架, 雖然 ELF 貴少少, 但真係好用過 NYX, 另外 ELF 有唔係 studio line 化妝品及化妝掃, 價錢會平 d, 當然質量又無咁好啦, 有興趣大家可以上網睇下


text:
雖然燒腩仔讀N間學校只得一星期暑假,但隨住八月嘅來臨,艾菲都開始諗燒腩仔升K1嘅問題,先係煩幾時開始tone佢嘅睡眠時間去適應讀上午班,亦開始同佢洗腦要轉新學校認識新老師新同學嘅事實,而暗地裡艾菲都一直盤算住要唔要畀佢以大B身份再戰K1,如果去馬就又要開始準備影相報名填表,為咗呢D濕濕碎碎嘅嘢,都無覺好瞓咗成個星期,點知...當艾菲終於有定案,決定再試多次K1大戰,但只報最最最心儀間學校時,呢間學校居然喺上星期初打畀艾菲call waiting﹗﹗﹗
收到心儀學校電話後,艾菲真係唔敢相信呢個係事實(其實到宜家都仲覺得成件事好夢幻),畢竟已經係七月尾,而且當日收到放榜信時,正值艾菲身體同心情最差之時,只係勉強撐起身體好hea咁寫咗封求位信,叫米高拎過去學校,艾菲就無再特別跟進過,完全無諗過到宜家仲會有機會﹗收線後打畀米高報喜時,艾菲傻瓜到忍唔住喊咗出來添呀﹗
其實艾菲點解咁鐘意呢間學校呢?全因佢係出晒名嘅Happy School,絕對唔會死谷學生學術,而且特別著重德育,上至校長下至校工都好有愛心(當日去簡介會同interview時都感受到),呢D都係燒腩仔好好好需要嘅嘢﹗而另一個好吸引嘅因素係佢係一間龍校,3年後100%直升自己嘅私小,亦可以參加官津校嘅大抽奬,對一眾家長來講絕對係進可攻退可守嘅選擇,畢竟燒腩仔係龍年細B,今年考K1都戰況激烈,稍為熱門嘅學校都無佢份,喺我哋主張唔谷嘅管教下,真係唔見得佢到升小時考小學有任何優勢,所以入到呢間學校,艾菲真心覺得安樂晒,我哋終於唔使再參加K1大混戰啦﹗
不過學校畀個offer係PM位,而且要坐校車返學放學(其實坐巴士的話車程連等車都係半個鐘左右,艾菲係可以親自接送,但米高怕燒腩仔途中搞事搞著艾菲,一早講明讀呢間一定要坐校車),艾菲都有一秒猶豫過,但衡量到呢間學校畀到嘅嘢,係原先註咗冊間學校完全畀唔到嘅,艾菲已經頭也不回咁決定take offer,畢竟燒腩仔都返咗成年下午班,係放學時扭D同時間無咁好用姐,要佢晨早爬起身返學都唔見得唔會扭呀,再加上坐校車之後艾菲比宜家多咗時間做自己嘢,間中又可以自己接放學等佢開心吓期待吓,好過宜家日日接唔識珍惜﹗
而為免夜長夢多,我哋已經好快手咁去咗新學校註冊,亦confirm埋校車booking,仲趁weekend去買埋校服添啦﹗但有樣嘢艾菲覺得有D可惜嘅,就係宜家轉一轉校,燒腩仔嘅暑假由原先兩個星期(原先間學校九月第二個星期先開學),變成得返兩日咁大把(八月尾開學),好彩嘅係佢都未識咩叫放暑假,基本上返學仲開心過喺屋企對住艾菲,只係我哋少咗好多帶佢四圍玩嘅親子快樂時光啦﹗
對比返原先註咗冊間學校,今次除咗艾菲超級滿意之外,連燒腩仔都似乎好like,記得上次帶佢去原先間學校買校服時,佢由入門口一刻就扭到走,搞到艾菲勁擔心佢來緊呢幾年點過,始終佢太有自己主意又唔太願意接受新事物,需要畀多D耐性先同佢相處到,偏偏呢間學校D老師同staff感覺都好一般(至少係畀唔到信心艾菲啦),不過今次未入學校門口佢已經一臉期待,我哋填文件時仲自己走去同學校書記吹咗輪水,又好似返咗自己屋企咁走來走去,帶佢走時仲嘈住要入學校玩(因為學校大同空曠過佢宜家讀N間學校,所以佢入咗學校範圍都唔知>.<),見到佢呢個反應艾菲都即時鬆一口氣.
至於學生相啦,當然又係艾菲親自操刀﹗終於唔使再同佢影靚仔面試相,交畀學校嘅hea少少都唔怕,但...都唔使咁玩嘢咁浮誇㗎喎,搞到艾菲勁想拎中間張反白眼相來用囉﹗kakaka...影咗半個鐘先有一張正常少少,下年如果學校有得影真係一定要join,雖然睇返D NG相係好好笑,但影嘅過程確係勁勞氣,呢D錢都係畀人賺算啦﹗
最後,艾菲都好想多謝米高一直喺背後無限量支持,喺艾菲每次就快迷失,幾乎畀身邊D怪獸家長影響到時,一再提醒艾菲勿忘初衷,我哋要畀燒腩仔過嘅係一個快樂童年,因材施教愉快學習,絕對唔需要盲目跟風,就算佢他日成績唔夠人哋好,社會地位唔夠人哋高,只要有健康嘅身體,一顆謙厚善良嘅心就已經足夠.


text:
2012年6月5日 星期二
峰迴路轉
菲菲想講既係,每逢轉節或轉氣,都會有事發生.本來老公和富二代的合作計劃都已經傾到七七八八,準備開波,點知今日出現急轉直下既情況,富二代似乎想縮沙.最初老公打算同佢合作,我有提出意見叫佢諗清楚,仲比老公話我敏感,唔信人.呢條友仔,係百份百既吹水怪兼失匙夾萬,同埋一開始我已知道佢唔信我老公,口口聲聲話想做返D野比佢老豆睇,其實係咩都唔想做等接收遺產.自從老公話要同佢合作之後,菲菲更留心去觀察佢,對佢真係越黎越冇信心.但係老公好想做,如果我成日潑佢冷水,盞大家關係惡化,為左D咁既人,冇必要.
本來老公發現條友唔對路,在未開波之前唔合作,我應該開心至係,不過我真係有D唔開心.唔係因為老公失去左一個攪生意既機會,始終條友唔係路,盞蝕左錢仲有交嗌,唔攪好過攪.菲菲最唔開心係,因為老公聽左另一個人既意見之後先至「發現」富二代有問題.果個人係一位曾經對我老公有非份之想既女仔,大家因為宗教關係唔可能唔見面.菲菲當然係好唔鐘意佢,之前都因為佢同老公有拗撓,不過擺平左就算.呢個女仔所講既野,同菲菲之前同老公講既野,意思大概一致,但係我最嬲既就係,同一番說話,我講就話我敏感,果條女講就聽得入耳,呢下真係撻著左.
而家生意暫時擱置,不過菲菲心中既不滿仲未有辦法可以解決.
午月,一直都係菲菲最多困擾既月份…
2 則留言:


text:
《咁愛咁做》黃子華舞台劇
無睇過黃子華係舞台既表演,失敬地只係係youtube睇過佢既棟篤笑
純粹因為好奇而走入劇院睇呢個舞台劇
算係無乜特別期望(基本上我就從來唔喜歡帶住好多期望走入戲院/劇院)
我睇果日劇後仲有座談會,先知道呢個劇原本係黎自英國既舊劇
對於整個劇既感想
未免編劇有d貪心地想係一個描寫女人面對感情既貪婪中間表達出政治既不滿
不過或者呢個可以成為呢個劇既特色
中間有d時候甚至令人分心.............情況最嚴重既情節係係開頭, Nicole同Max係「舞台」面前演夫妻之後,返到小明(黃子華)屋企,小明,Nicole兩夫妻同Max同Nadia兩公婆係度討論套「劇」應該點演,同埋之後佢會有一個節目要佢揀8首歌...中間我真係睇到精神散渙,去到Nadia同小明講「錫我」我個魂魄先一下子拉返番黎XD
有時真係就算兩公婆幾咁有默契,都係會出軌
默契如同小明提起過一首歌,完全唔記得歌詞,唔記得旋律,淨係記得係邊度聽過
Nicole都可以搵返出黎,我覺得呢個除左係記性好之外,某程度上應該都仲算係一種默契,如果有經歷過類似既事,你會明白果刻既小明係會覺得Nicole應該有幾可愛..
可惜感覺呢樣野真係....
全劇戲角色最鮮明同時最討人厭既係Nadia,我想講就算係女人,都會覺得佢好吸引卦(?!)
睇事情有主見,有角度,做事唔拖泥帶水(你可以話某些時候係絕情),敢愛敢恨,雖然唔知自己其實要乜野但係起碼知道乜野對自己最重要
Nadia因為欣賞白家傑對政治既睇法同敢作敢為,決定用佢自己演戲既能力為佢發聲,結果因為演呢個戲而同一個細個自己既阿風搞埋左一齊
之前係車度仲講「你抵毀一個女人既老公係唔洗旨意同佢一齊」
轉頭係另一邊已經錫緊
只可以話Nadia忠於自己當時果刻既感覺,有感覺就一齊,無感覺就分開
情況有如我琴晚翻睇朱茜菲-《錯愛七十個七次》既葉薔薇一樣啦~
「寧願錯愛七十個七次,都不要放棄一次機會去愛.」
極度有個性,同時極度任性同自私:O
自命不凡,到最後可能都係得個平凡結局
如果學似Nadia咁既愛情觀,仲會唔會有真愛呢?
又或者應該問,呢個世界,其實係咪真係有真愛呢?
P.S. 我到打呢篇野既時候先知道Nadia就係韋羅莎Rosa..真係有眼不識泰山呀omg..!
訂閱: 發佈留言 (Atom)


text:
六個幾月的馬馬,第一次發高燒
當日我要返實習,下午收到媽媽電話,話馬馬發燒
立即同上司申請早走兩個鐘,同馬馬去睇醫生
去到診所,姑娘一度,已經係103度
醫生解釋好少六個幾月大就發咁高燒
聽完都驚驚地,醫生話不如入醫院檢查下
入院....從來都好唔想佢咁細個就入院,醫院又多細菌
諗住再等到夜晚七點幾,點知都無退燒
唯有去急症室再睇下
成身興哂,馬馬係無緣無故咁燒
心諗會唔會係出玫瑰疹,如果係都好
去急症,等左兩個幾鐘,算快,
驗過,睇過,都搵唔到佢點解會發燒
急症室醫生建議再觀察多幾日,開左退燒藥
作為媽媽預左成晚無得訓
凌晨三點幾,仲燒緊,耳探103.3
立即同爸爸起身餵藥
23 Jan (Fri)
早上再耳探101.2,再餵退燒藥
個樣呆下呆下,見到都心痛
平時玩得好開心,而家係吱到唔笑
24 Jan (Sat)
由於我下午要返實習聽講座,叫爸爸睇住馬馬仲有無發燒或出疹
耳探99.8,再俾退燒藥
可能我太緊張,次次一驚,緊張,我都會病
今次都唔例外
25 Jan (Sun)
馬馬退哂燒,好精神
可以返到教會,感恩
雖然到目前為止,都唔知點解馬馬會發高燒
但見佢好返哂,已經好開心
又有胃口食哂蛋黃白菜糊
不過次次都食到周圍都係


text:
周永康要入的應是民建聯而非學聯
覺唔覺叫得周永康嘅都係人渣中嘅人渣?
古今中外我未見過一場仗嘅將領係會故意推自己嘅將士去死,而原因係純粹為咗「證明」一啲道理.
香港個位周永康就做到啦,呢鋪真係奇情過《火鳳燎原》,曹操你叻極咪最多識玩「濮陽練兵」,我地康哥玩嘅係「龍和銷兵」;賈詡用嘅「公子獻頭」一次都係一個頭啫,我地康哥嘅「公子獻頭」一嚟就推幾千個頭送上去比警察扑,最緊要嘅重係全部於現實上演而唔係漫畫老吹橋段,陳某你就認輸啦.
大家當日包圍政總都係拎個真心出嚟升級,就算結果如何失敗不堪都唔會有人苛責學聯,畢竟眾所周知升級行動無異於以卵擊石.但呢個想法只係建立於「學聯都係真心升級」嘅前提上,如果一開始就希望失敗,並想以失敗為退場藉口嚟呃市民到場進行升級,情況就完全唔同,有句說話講得好好,「千祈唔好呃人,因為你呃得到嘅都係肯信你嘅人」,學聯同周永康,你地呃完呢次,下次可能仲有人比你呃嘅,因為天下傻仔何其多,但肯定冇上次咁多人囉.
OK,其實呃人都唔緊要,呢啲嘢大家在心中咪算囉,但你可唔可以唔好懶醒上電視訪問大談行騙心得?咁叫啲比你呃咗嘅苦主情何以堪?塊面要擺去邊?比啲街坊指住笑係咪你周永康負責?我已經想像到啲藍絲群組而家講緊啲咩嚟抽水.
有人話民建聯最無恥,有人話民主黨更無恥,計我話民建聯加民主黨都唔及周永康一個人無恥.人地譚耀宗上電視比記者串都尚且會以笑遮醜,你周永康上電視直認出賣群眾,都竟然仲可以帶住一副「我係為你地好」嘅誠懇面孔,我真係頂你個「懇樣」唔順.
如果民建聯仲想保住「最無恥」呢個寶座,我強烈建議宗仔要係周永康完成學聯秘書長任期後將佢招攬過嚟,此子係不世出嘅政治人才.


text:
感謝各位朋友的熱情分享,今日為大家帶來 Tung Lee 的分享.
自己一個去旅行相信係好多人的夢想,更有人覺得獨自出遊係一生人一定要做一次的事!
Tung Lee 在八月就實現左了,佢選擇左日本東京和名古屋作為佢的出遊地,出走左六日,以下係佢的分享,大家一齊睇下啦!
「分享一下今次既旅行,其實日本的鐵路無想像中咁複雜,只要慢慢睇多幾次就可以,不過入夜後有時果D鐵路站都幾恐怖下,最好就買張西瓜卡旁身坐車都方便D.記住佢地係任何車上都唔可以講電話,如果你熟左鐵路既又可以試下巴士,我見過所有既巴士都係單層,坐位都唔係太多,我個人就唔太喜歡搭巴士,因為係車內實在靜得太過份,好容易訓著飛左站.
日本食野大多都唔係太貴,你肯比千幾yen食已經可以食得好好,同香港唔同既就係佢地D餐唔興跟飲料,所以建議食完出去便利店買野飲抵D.佢地既自動販賣多到你驚,林林總總咩都有得買,用銀仔比又得西瓜咭比又得.最好食既係甜筒販賣機,我開頭以為D甜筒係入面放左咁耐好食極都有限,點知果日係機鋪睇人打高達,買左支藍莓芝士味咬下.一食驚為天人,重即刻嗌左一句好好呀啊!!!!!果種口感唔硬唔軟,味道不柔不剛所謂既平衡就係咁既一回事,果陣藍莓味直入哂中路,就好似比張家輝用上勾拳打中一樣 而且個筒重係脆既添. 我最後食左兩枝藍莓, 一枝雪梨, 一枝桃味真係諗唔到以後無得食點算.
係上網方面我強烈建議大家租個3G,因為用2G睇地圖,根本就唔準.為免大家盪失路都係3G著數.
係景點方面東京站得個靚字,所有野都成個中環咁款,新宿同銀座就比較似尖咀,涉谷就同銅鑼灣差唔多. 池袋就最好行,D野又平又多. 上野就用黎買手信,記住一定要買感冒藥, 因為D藥真係好得,我食左3次就斷左鼻水.
基於niceplay series比我咁參考,我住左係淺草,而淺草真係一個好舒服既地方,又涼又靜,朝中個太陽照落個寺道真係好靚,重有D便利店既便當真係又平又好食,D意粉同出去食既一樣.記住你比錢果陣佢第一句問你既野答係就得,因為佢地通常第一句都問你洗唔洗加熱.
如果大家想搭新幹線去遠D既話,基本上就係東京站買車票,票有兩種一種叫自由票,一種叫指定票而指定票就貴300yen. 自由可以揀位,指定就揀好比你.大家一定心諗我洗鬼比多D錢比你揀位比我.我起初都係咁諗,但一到繁忙時間你想坐都難,因為兩種票係分開車箱.所以咁諗指定票就一定有位,自由票就唔一定有位.
新幹線有分特急同普通,特急就飛左D細站,普通就站站停,視況你想去邊.車站就有便當買,不過一個火車便當等於兩個7仔便當加支野飲,而味道就差唔多叫做有D特色咁,就睇你點揀.新幹線既座位又大又好座.記住要坐自己車箱最後果排,主要因為去廁左方便同有得叉電,淨係呢點你已經要坐後排.我由東京去名古屋,來回用左20014yen,老實講唔平架.
民生方面係日本基本上街上面係無垃圾筒,有既就只有膠瓶回收箱,我試揸住舊紙巾成兩個鐘.而所有便利店門口都有垃圾筒,這是便利店最大既功用.日本其實食煙既人都唔少,不過佢地唔會一路行一路食,只會係指定地方食.同埋佢地太陽幾猛都好,都唔戴太陽眼鏡.
係女仔方面,你地一定心諗個個都白雪雪至少睇電視果D係咁先,事實上佢地D皮膚太部都好陽光,姐係唔白咁解. 我重覺得自己白個佢地.係東京靚女方面就同垃圾筒一樣難揾到死.名古屋就多D白雪雪既靚女,比例重好高添.基本上日本女仔其實好鍾意吹水,我係搭新幹線回程既時候,同坐隔離個女大學生吹水吹足全程用英文.你去到日本你會覺得自己可以教英文. 最後重攞埋facebook添.記住第一句重佢講---殊意咩差 are you are model---用黎打開話題就得,呢招萬試萬靈. 自己一個去旅行都敢,有咩唔敢啊.就係咁多,以上」
仲有好多相,大家可以到facebook睇!
你又有冇心癢癢想一人出遊呢?
以上分享只屬分享者的個人意見,與NiceplayTokyo立場無關.


text:
羽毛球忌廉頭都講左啦﹐係呀﹐我地參加左個羽毛球班呀.
某次evaluation 既時候傾開﹐忌廉頭話希望大家做D健康既活動﹐唔好淨係睇戲﹐食飯﹐行街甘.係啦﹐我都好同意.甘岩本區既fall community programs 就開始﹐以前一向知道有羽毛球班既﹐而且重好近我屋企﹐重提供球拍添﹐又平($30 十堂)﹐於是參加左(本來參加社交舞我都有興趣既﹐不過被ban 既機會大D).
去到﹐嘩﹐好多人.有老有嫩﹐有人有鬼.平時都係retreat, picnic 先會玩既.而呢樣係我唯一會玩下既運動﹐所以有得一齊玩勁開心呀.雖然真係玩得好倦﹐到現在都重周身痛.不過玩完十堂我諗會慣架啦.起初以為只係玩玩下﹐點知個伯伯教練真係有野教既﹐過左我地兩招﹐不過我都知我唔會學得成﹐因為天生手眼不配合.但係就真係學曉左D球賽例﹐打21 分﹐對面接唔到就有分﹐雙打既話﹐得分後要同partner 換位﹐左面係單數﹐右面係雙數.單數分就左面開波.因為人多要輪住玩﹐所以伯伯教練話可以留多半個鐘.不過打完90分鐘甘上下都好夠.我地睇左一陣下一班D高手打都返屋企啦.
好野﹐宜家鳳禮拜一都可以五點半走人! 期待下一堂再玩.


text:
1. 佔中冇用
的而且確,寄望人大常委會作為國家立法機關改轅易轍,套用英明神武嘅警務處長名句,簡直係天方夜談.寄望洋蔥圈有董生嘅修為曉得進退有時,更加係太陽從西邊升起.
但係好多你好想不過冇用嘅嘢,大家都做唔少,如果唔係減肥公司點會咁好生意呢.而且人大話改就改唔係無前科㗎噃,七五憲法改為七八憲法再改為八二憲法,都係話改就改.
而最重要嘅係,一個行為有冇用同佢背後追求嘅嘢啱唔啱,係兩回事.北京鬧安倍(日本首相,唔係奶粉)參拜靖國神社夠冇用啦,咪又次次係咁鬧,唔通你話北京唔啱?
2. 佔中犯法
犯法就係犯法,犯法就應該拉應該鎖,唔好同我講咩嘢追求更高理想呀,社會唔公義公民可以抗命呢啲歪理,香港係法治社會,法治係我哋核心價值,法治大(可以自行喺呢度加X)晒,冇嘢可以凌駕法治.
冇得駁,真係唔好駁,你同隻狗解釋叫佢等個警察行開咗先至喺個花槽施肥可能仲容易啲,而且千祈唔好問佢有冇試過紅公仔過馬路,違例泊車,超速同埋喺商場用咗mark住第二間餐廳嘅尿兜,如果唔係佢即刻unfriend你.
對於呢啲rule of law(法治)同rule by law(以法管治)都未識分嘅朋友,真係一個都嫌多,但係千祈唔好unfriend佢,試吓同佢講其實唔係你話㗎,係官方話㗎,律政署有個網專解釋咩叫rule of law,叫佢睇睇,同埋話俾佢聽搬屋改地址唔通知入境處係犯法嘅,叫佢最好快啲去自首.
3. 佔中會亂
咁大班人聚埋,而且三教九流,除咗學生仲有咁多閒雜人等,又群龍無首,冇人話到事,一時又衝擊警察防線,一時又堵塞龍和道,一時又封鎖政總唔俾公務員返工,咁落去邊有可能唔亂.
佔中的確會亂,尤其是有警察射催淚彈同埋反佔中嗰班金毛幫忙掃場,不過照正計依家應該已經七國咁亂,但係大部分地方都好似都仲維持到秩序,係咪維穩費分得唔夠有人唔做嘢?
老實講,香港班學生,淨係識打手機,亂得去邊!好似以前南韓嗰啲學生咁,掟汽油彈不特止,仲喺學校捉咗個防暴警察,淋佢電油點佢火,喺三樓課室掟佢落街,咁先至係真正亂.其實如果人多就等如會亂嘅話,咁唔該每年國慶煙花都取消,Rugby Sevens啲外籍人士飲酒飲到啤啤骷,更加應該搭晒返警署以防搞亂檔.
4. 佔中有黑手
啲學生同佔中分子行動咁快,咁多物資,咁好裝備,組織又咁好,通訊又咁快,同外國領使,傳媒和政客又咁夾咀形,你話背後冇黑手冇金主都冇人信啦,之前都有黑金捐獻啦,今次仲一定有外國勢力介入.
不認不認還須認,今次學生運動背後的確有黑手,呢個黑手好勁,一吹雞就全港大學生同大批市民呼應,而且一蚊都唔使俾,呢個黑手好似姓李叫阿飛,呢個黑手後面仲有個姓梁嘅幕後黑手(可能飛哥都已經覺得俾人跣咗鑊勁).至於物資裝備嘅黑手,咁濕濕碎就唔使出到人大啦,求其搵幾十萬市民認頭一人俾一啲咪搞掂囉.
其實將所有事情都歸咎黑手同外來勢力,呢種手法其實好out,不過唔少香港人受,正所謂橋唔怕舊,最緊要受.退一萬步講,政治動員角力從來都係常態,唔理邊邊唔理用咩手法都會咁做(唔係點有咁多愛字派同反佔中),唔夠抽就話人黑手,咁你嬴嗰次點計?
5. 佔中利用學生
成萬個大學生,受咗啲教授鼓動,走出嚟做炮灰.你嗰啲教授點為人師表㗎,要學生做你嘅擋箭牌,你哋點過意得去?夠pok就絕食到死,好似你哋成日話要學嗰個甘地咁,咁先至係真正不合作運動.
一句到尾,勿忘初衷,邊個吹雞都好,只要係為咗正義嘅事,冇話邊個利用邊個,而且唔該唔好當大學生(甚至中學生)係冇腦嘅,佢哋熱血,衝動,有理想,但唔代表佢哋會受人擺佈.
都係嗰句,啲大學生咁易受蠱惑,又唔見反佔中蠱惑多幾件大學生俾我哋睇?嚟嚟去去唔係「薑蓉」,「私煙」就係「高達」,再唔係就係𠝹刀男同金毛,你唔悶我都悶,又係唔夠人抽就抽水.
6. 佔中係港獨前奏
呢班人跟本完全唔接受香港回歸袓國呢個事實,唔接受一國淨係要兩制,淨係識得記住文革六四,唔承認共產黨令國家強大嘅豐功偉績,成日懷念港英殖民地時代,又出龍獅旗又搞公投,如果俾機會佢哋班人搞香港,唔慌佢哋唔搞個港獨出嚟!?
絕對同意呢班學生市民搞港獨簡直係不自量力,又冇汽油彈,又冇槍桿子,仲唔俾人掛龍獅旗,連最中國傳統嘅月餅傳紙起義都冇.強大嘅祖國連同偉大嘅共產黨,一隻手指尾就要你班友求生不得,求死不能啦,會怕你哋?睇下西藏新疆甚至近如惠州公安對示威人士嘅貼身服務,香港警察簡直係五星級啦,邊個夠膽搞港獨,共產黨冇有怕.
歷史其實好諷刺,當年英國決定將香港交番俾中國,最支持嘅就係一啲今日被定性為反對派嘅組織(仲記得民主黨前身匯點同港同盟嘛?司徒華主政嘅教協都贊成香港回歸),而當時要生要死,提出主權換治權,提出英國對香港有道義責任,提出要英國俾港人英國護照嘅,今日做咗人大常委(范徐麗泰,仲記得佢當年英國決定撤出時痛哭流淚嘛),基本法護法(譚惠珠),只剩一個李鵬飛斯人獨憔悴,而當年爭取民主回歸嘅,有啲做咗不情不願嘅官(張炳良),有啲做了比共產黨更左嘅左王(劉廼強),更多嘅不是走咗(司徒華)就係變成死硬嘅反對派(李柱銘).有人話,香港獎勵變色龍,要做堅守原則,崇尚自由,堅持批判嘅現代文明香港人已經唔容易,仲邊有時間空閒搞港獨.
7. 佔中阻人生計
呢啲人阻(呢度可以選擇加個「膠」字)住晒,好多人要排長龍用幾個鐘先返到工,港鐵就嚟迫到抖唔到氣要坐車頂,啲商戶做唔到生意白蝕舖租,大公司就話捱到啫,啲小商戶咪即刻死晒,小巴的士司機好多開唔到工或者塞到死,做運輸嘅走少好多轉,依家連自由行都唔嚟好多香港人就嚟連屎到冇得食,你班學生同佔中份子食飽飯冇屎屙,你班有樓有錢中產揸住外國護照就話啫,唔好搞死其他手停口停嘅香港人吖.
阻人生計尤如殺人父母,既然殺咗人父母就唔好辯駁,即刻下跪求饒,唔好講大道理,殺咗就係殺咗,阻咗就係阻咗,只有謙卑道歉請求寬恕原諒,唔好好似某高官咁做咗都要死撐冇誹謗.佔中嘅人可以認完錯先至解釋為咩要咁做,講嘅時候仲要唔好覺得自己啱,的而且確公民抗命係會有collateral damage,無論點講被犧牲嘅都係受害者,受害者應該得到同情和關懷,萊特兄弟試飛撞機死咗人唔會話搭得飛機預咗㗎啦,呢個先至係一個文明社會公民運動應有之義,唔係好似個政府咁滿口仁義道德但講一套做一套.
到咗今時今日,香港人又會唔會停一停,唸一唸,到底點解有咁多學生同市民要佔中?食飽飯冇屎屙,受人利用蠱惑,想搞亂香港,同埋單純對社會不滿,解唔解釋到點解學生可以咁冷靜,咁理智,咁和平,咁克制地佔中?下次學生為阻咗你返工放工去P唱K而道歉嘅時候,你又可唔可以平心靜氣咁聽下學生點解要咁做,唔好當學生真係殺咗你父母?
8. 佔中等同勒索
佔中嗰啲人,話中央唔就範就攬住一齊死,呢啲同擄人勒索攞贖金有乜分別?脅持全香港市民勒索中央,淨係呢條罪都夠喺大陸打靶啦,依家只係警察放幾個冇害嘅催淚彈,同埋俾反佔中口罩幫舂兩捶,都已經算便宜咗佢哋.
佔中呢天光天化日擄人勒索嘅事,梗係人人得以誅之啦,但係古語有云:聖人不死,大盗不止,唔該同一時間順手將嗰啲鼓吹穩定壓倒一切,香港最好放入雪櫃嘅「聖人」,連同洋蔥圈一齊拉晒返大陸,咁我哋就可以耳根清靜.
有頭髮邊個想做癩痢?唔係有高俅邊個想上梁山?係,依家佔中係有啲三教九流,係有啲人做咗啲唔啱嘅事,但係正如梁山泊嘅精神係「義」,呢個外文冇得翻譯嘅詞,義不容辭,義之所在,義薄雲天,見到香港已經差不多煲熟,有啲嘢迫上梁山想唔做都唔得.
9. 佔中係激進少數騎劫沉默大多數
大多數香港人都珍惜香港珍惜一國兩制,希望維持香港現有嘅生活方式,唔想香港亂香港衰,你哋佔中啲人只係少數,你哋嘅要求唔代表香港人,點解你哋同中央對抗要我哋陪葬?
係嘅,最衰佔中俾人力騎劫咗,然後佔中又騎劫學生,學生又騎勢市民,大家騎嚟騎去係有啲騎呢.但係大家都唔好再自欺欺人,香港已經唔再係大家認識嘅香港,原來嘅香港人喺不知不覺之間已經蛻變嘅蛻變,出走嘅出走,犬儒嘅犬儒,換血嘅換血,再加百幾萬人稀釋,你要維持嘅香港已經好似八萬五咁唔存在喇.今次學生運動,對溫水中已經差唔多煮透嘅香港青蛙,是一次當頭棒喝,要保持香港嘅自由同自主,你唔爭取就唔會再有,即使你甘心情願做煮熟嘅青蛙,起碼你可唔可以唔好阻止你身邊嘅青蛙掙扎希望可以爭取熄火?
害怕改變是人之常情,但無論你係乜嘢立場都好,現實係香港不會再一樣,但係請你記住,學生佔中係果唔係因,係對香港改變或者被改變嘅反射反應,你或者唔同意學生嘅立場或者佢哋爭取緊嘅嘢,但係千祈唔好中咗轉移視綫,聲東擊西,偷換概念,賊喊捉賊呢啲低級技倆,趁腦筋還未完全麻痺前,唸一唸到底係乜嘢令到我哋珍愛嘅香港變成今日呢個田地.
10. 佔中會令香港沉淪
基於以上種種原因,佔中只會令香港走向沉淪,對北京嚟講,香港政治上已經完全喪失示範作用,經濟上已經開始變得無足輕重,香港已經由中國這片大陸上嘅一粒明珠變成一竇蛆蟲,由大陸最大外來投資變成要北京接濟嘅城市,由中國最自由最開放最文明最包容嘅城市變成越嚟越似其他國內城市,試問情何以堪?佔中令香港徹底分裂,我們仲可以點行落去?
令香港沉淪嘅唔係佔中,係有意無意之間我哋自己自我感覺良好,自我審查,自我閹割,然後被北京和建制派嘅文宣攻勢洗腦,放棄勞累嘅獨立思考批判思維,自願俾已經變質嘅媒體(不論立場)麻痺我哋嘅腦袋,自動歸邊以like黃或者like藍代替思考,甚至聽從派系指揮起舞作打手,又或者崖岸自高地保持中立對已經病入膏肓嘅問題視而不見.印度少女喺巴士上被輪姦至死嘅案件裡面,最令人心寒嘅唔單止係嗰幾個咁殘忍嘅強姦犯,更加係嗰幾十個䄂手旁觀等睇戲嘅路人甲乙丙丁.香港依家俾人強姦不特止(到底到依家你仲明唔明人大落三閘嘅理由?),仲要你承認你係自願你好enjoy,冷眼旁觀嘅你情何以堪?
必須承認,面對學生喺呢場運動裡面所表現嘅清醒同理智,作為成年人嘅我對自己多年嘅犬儒歉疚得無地自容,但係除咗因為同情同埋內疚,我係真心相信香港已經到咗十字路口,臨界點,status quo已經無法維持,inaction is no longer an option,呢個已經唔再係表態歸邊咁簡單.容許我借學生嘅標語來表達:「自己香港自己救,勿忘初衷」.如果唔明呢句嘅意思,我強烈推薦到金鐘親身看一看學生到底為甚麼,唔好俾群眾運動嘅浪漫,激情,理想,甚至係和理非非冲昏頭腦,金鐘依家其實係香港人「前七」腦袋嘅整車場,可以幫你restart久未用過嘅腦袋去重新思考.只要我們仲有會思考嘅香港人,特別是會思考嘅下一代,香港一定仲有得救.
P.S. 我衷心希望學生可以喺運動情勢再惡化落去之前撤離,呢個絕對唔係投降,運動已經成功喚起咗好多香港人嘅醒覺,亦俾北京同呢個政府知道我哋呢啲青蛙唔會煮得熟.喺依家有人出咗啲咁「那渣」嘅手段,係時候保留實力,學生同熱心市民嘅血絕對唔應該流.


text:
俾我執到d好野出黎
焗鮮茄豬扒飯!!!
呢個好野黎架
一整起既時候已經諗住要出post架喇
但佢一路都排喺隊尾之嘛
我諗佢排咗成個月隊喇
排排吓排到我都唔記得咗佢
今次執一執相令佢可以重見天日啦~
唔好以為焗豬扒飯之嘛
其實一d都唔簡單
唔簡單既意思係冇我想像中咁快整好囉
話難又唔係難既
但中間有好多步驟囉
懶人如我竟然肯花時間同心機
去整一個咁多個steps既焗飯
想必一定係好野黎架啦~哈哈~
我認真架
味道ok唔錯
老公都有讚話好味道
所以如果唔怕麻煩既話
都可以試吓整囉
材料 (2人份):
白飯 2碗
雞蛋 2隻
無骨豬扒 5塊 (好細塊架咋,如果大size兩塊就夠喇)
洋蔥 半個
罐頭番茄 1/3罐
新鮮番茄 2個
茄膏 1湯匙
茄汁 1.5湯匙
鹽麴 2茶匙
蒜蓉 2湯匙
老抽 1茶匙
麻油 少許
糖 2茶匙
水 3湯匙
黑椒 少許
Mozzarella芝士碎 3湯匙
Parmesan芝士粉 少許
做法:
1. 豬扒洗淨吸乾水份,用刀背剁鬆豬扒,再用鹽麴,老抽,麻油及1湯匙蒜蓉醃20分鐘
2. 雞蛋打散,番茄洗淨切件(1開8),洋蔥去衣切大片備用
3. 用油起鑊,倒入一半蛋漿
4. 蛋半熟時,加入白飯炒勻
5. 加入少許鹽並將飯炒至乾身
6. 倒入剩下之蛋漿炒勻,熄火
7. 將炒飯倒入焗盤上備用
8. 再用油起鑊,放入豬扒中慢火煎至兩面金黃(當然要熟架啦)
9. 豬扒放於炒飯面上
10. 用返煎豬扒隻鑊,加少少油,爆香1湯匙蒜蓉
11. 加入番茄及洋蔥炒香
12. 再倒入罐頭番茄,茄膏,茄汁及水煮至杰身
13. 加入糖,試味,太酸可多加糖,唔夠酸可加返少少鹽
14. 將煮好既茄汁鋪上飯面
15. 預熱焗爐200度
16. 於飯面灑上黑胡椒,芝士碎及芝士粉
17. 放入焗爐焗10-15分鐘即成


text:
你化唔到裸妝?係因為面毛Kick粉!
女仔化咗妝都想個妝貼服得黎無人知你化咗妝.今日想同大家分享一個裸妝小tip,就係激光脫毛脫面毛分享啦~
有追開Blog嘅人都知我做緊underarm激光脫毛,喺medilase激光脫毛中心做架~上個月介紹咗就黎結婚個客去medilase做激光脫毛(其實係叫咗佢自己登記:
http://www.medilase.com.hk/755nm永久激光脫毛Candela-Gentlelase_bl5.html,btw,小妹儲緊分諗住做另一個神秘位置(哈哈~)
返返黎先~個客上個星期同我講佢join咗小腿同全面激光脫毛,因為underarm已經喺Dermes做咗.佢見到join Medilase做激光脫毛效果唔錯,所以想試下.
激光脫毛係貼服裸妝關鍵
佢發現喺medilase做咗面部激光脫毛之後,上妝都貼服咗好多,平時如果皮膚狀態唔好嗰陣係會浮粉架,但面部做咗第一次激光脫毛之後啲粉底貼服咗好多喎,而嗰日幫佢試妝,又真係明顯feel到,所以今日想同大家分享下激光脫毛點解會令個妝貼服啲!
激光脫毛後護膚品吸收好啲架
妝前打底固然重要,但有啲客如果面毛比較多就真係會kick粉,以前(未知道原來激光脫毛可以令個妝咁貼前)就唯有叫啲客做多啲skin care,不過老實說,應連護膚品都會kick住吸引唔到.但宜家見個客做完激光脫毛後面毛無咗,即係皮膚無咗一層barrier阻礙吸收,咁搽上去啲skin care自然吸收得好啲~呢個係做完激光脫毛嘅意外收獲黎架~真係會推介俾其他有需要嘅客.
最高激光能量機PRO U係專K.O.面毛專家黎架喎!
之前都有分享過喺medilase用佢地升級咗部pro u 24mm機,同之前一樣咁舒服,因為自己係做underarm位激光脫毛,所以唔知道pro u 24mm脫面毛係咩感覺,個客就話好舒服,涼涼地,比起佢之前喺Dermes脫under arm舒服啲.唔講唔知,個客話medilase個光學療程總監同佢講原來Pro U係K.O.面毛專家黎架喎,事關我用pro u 脫under arm效果好明顯,連帶毛孔都幼細咗.但個客就話medilase個光學療程總監同佢講面毛係幼細好多,頑固好多,用其他機未必脫得曬,但medilase之所以upgrade pro u其中一個原因係pro u係市面上最高能量激光脫毛機,連面毛啲咁頑固毛毛都可以清得好徹底~
原來係咁,真係脫唔同位置都可以感受到PRO U過人之處啊~
不過我個人經驗黎講呢,medilase除咗PRO U值得推介之外,小妹覺得medialse服務都好好.個客之前喺dermes做已經覺得dermes有專人服務好好架啦~佢試完medilase後覺得Medilase服務都唔輸蝕架,有2對1專人follow up.而據我自己個光學療程總監同我講呢,medilase就引入咗個咩醫療級追蹤系統,即係check住你成個激光脫毛療程進度,紀錄埋你每次皮膚狀況.我覺得幾superior架~
唔記得講喺網上見到有得免費trial喎,大家都可以好似小妹之前咁上去try try架~


text:
做女人一定要識得去揀:激光脫毛公司篇
今次想帶大家去睇一間專業嘅激光脫毛中心除左有專業嘅光學治療師仲需要D咩元素呢?
點樣揀一間脫毛中心?(我只係總結下我嘅experience,你因應返自己需要啦~!)
1.揀就揀最強 最新技術嘅激光脫毛儀器
女人放咁多錢係自己身上扮靚,做激光永久脫毛,無非都係想有一個好明顯嘅效果,keep 住好狀態,
等自己個男人睇到都會嘩嘩聲.
眼睛只會望住自己,容唔落其他人.hahaha~
所以揀,當然要揀最強技術嘅激光脫毛儀器啦,令自己可以快D達到哩個效果.
市面上最強,最新嘅儀器modelo係MediLASE PRo-U哩部.
點解咁強呢?經醫學證實係最快,最有效做到效果,專明對付打左幾次仲未消滅嘅幼細毛毛~
2. 做聰明嘅女人要識得為自己慳時間
好多朋友都問我,點解你做開果間激光脫毛 MediLASE PRO U,由入去到出返黎可以十幾分鐘就可以做完嘅.
好似好蝕咁,明明就俾左咁多錢,但係美容床上面就stay左咁短時間.
我聽完哩個問題之後,哈哈哈大笑左幾聲.(朋友好似搞錯左一樣野.)
我反問左朋友一句,你其實係想買stay係美容床上面嘅時間定係想買俾到一個最快,最有效嘅永久脫毛效果呢?
好多人都用左一個舊有思想模式,用嘅時間愈耐,就會愈有效.
以往做激光脫毛未有咁先進需時60至90分鐘不等,而且要用上好多好多嘅次數先可以做到明顯效果.都聽過一D 例子,過左幾年之後好快又生返出黎.
但係依家時代,激光脫毛技術進步啦,縮短左你好多寶貴嘅時間.永久脫毛 MediLASE PRO U用嘅係24mm放射機頭加倍激光能量,大大縮短療程次數.
而且每次只需要十幾分鐘或者幾分鐘就可以好快做到你想要嘅效果,而且係可以幫你處理幼細嘅BB 毛.
(對付打左好多次都未清得晒嘅BB毛).省卻左以前需要不斷來來回回脫毛中心,一個月總需要上一次脫毛中心處理毛髮問題,而且用嘅時間並唔短.
時間對 女人黎講係好寶貴架,做女人就要做個聰明嘅女人,要識得為自己慳時間,揀一個最快,最有效嘅嘅激光脫毛方法.
3. 揀公司要睇Follow up 服務 不要忽視激光脫毛風險性
可 能職業嘅關係,我揀嘅時候會睇埋間公司提供D咩follow up 嘅服務.買服務,當然唔希望自己會出咩意外啦.
但我知道,激光脫毛都係一種有風險嘅美容服務,所以我會睇埋哩間公司會提供一D咩follow up service俾我.
如果touch wood發生咩事,我需要有專業嘅人士要幫我跟進,解答到我嘅問題.
當初係聽到激光脫毛 MediLASE背後有一個醫學團隊由臨床光學專家同註冊醫生組成,會提供專業醫學分析同埋建議俾客人都幾放心.
哩樣係比較左咁多間公司,唯獨激光無痛脫毛 MediLASE先有嘅service黎.
4.做實際D嘅女人 揀一間捨得投放資源係服務嘅公司
好多人揀激光脫毛中心,好注重哩間公司做左幾多廣告,排場,請左D咩代言人.
代言人愈多就愈好.我都認同一間好嘅激光脫毛公司需要一個良好嘅營銷策略先可以 係市場上突圍而出.
但聰明嘅你唔好忘記,服務先至係我地切身感受到嘅野黎.
所以我好欣賞一D公司致力有心地去改善前線人員嘅服務態度,
花金錢 upgrade 硬件system去追求一個高standard 嘅服務水平.
當妹妹話我medilase引進左醫院管理系統去管理客人資料果陣好surprise.
因為佢係醫院用黎管理病人病歷紀錄嘅一個system.我諗佢係香港唯一一間投放咁大量金錢去管理客人資料嘅激光脫毛中心.
佢可以monitor住我地嘅療程進度,做晒成個treatment 皮膚就會冇晒點點,又白又靚架啦.
時間對女人黎講係好寶貴.我地唔似男人咁,年紀愈大愈值錢,吸引力愈高.
相反,女人係隨住時間增長,青春流失,面上嘅稚氣笑容變得成熟,多左幾份憂傷.
所以我地要為自己慳時間,係及早做好準備.
今日講住咁多先啦,如果大家有興趣想知多D嘅,歡迎comment.


text:
熊熊由於備戰馬拉松, 所以貓貓帶小豬返屋企先...
返到屋企, 小豬就爆喊左幾聲, 之後又冇野喎, 於是貓貓就將佢放係間玩具房俾佢自己玩, 貓貓就開始做家務做做下, 就聽到小豬爬出來既聲, 於是要拉拉聲拎佢返房, 仲試過有次佢爬左出廰, 自己扶住茶几企係度, 玩胡椒粉 就咁樣來來回回拎左幾次後, 貓貓係廳既家務終於做得差唔多啦, 於是收左D衫諗住去玩具房折, 順便可以睇住小豬啦~
去到房門口, 就見到牆邊有D黃色野, OMG... 第一下, 貓貓仲以為小豬漏POO POO 添, 再睇真D, 小豬坐左係度, 成身都係果D黃色野 不過佢又冇咩野喎, 冇喊之餘, 仲玩緊手上果D黃色野 於是拉拉聲抱起佢, 抹手手同塊面, 除左D衫 (仲要痴到貓貓成褲都係) 再同佢著返D衫, 又唔係好敢放佢係床, 驚佢又嘔過, 最後都係將佢安置係自己既床仔先 (小豬全程都好似冇野喎, 繼續四圍反, 搵野玩)見到小豬冇事, 就輪到貓貓想喊啦~
處理左佢身上同貓貓身上既黃色野(其實只係除左D衫, 浸住先), 就係時候睇清楚留係現場既黃色野啦, 有葉啦, 有魚啦(所以好腥), 仲有D蕃茄咁上下既野, 觀察完就要清潔啦~ (做左媽媽之後, 真係唔同D, 望住LEI D核突野, 第一件事竟然係睇清楚有D咩野, 然後仲要清潔一大輪) 只係果張地墊就抹左6次, 抹到手軟 (抹抹下既時候, 小豬就開始扭計喊啦, 仲要好慘慘果隻, 唯有洗手抱抱啦, 一抱起即刻冇事) 算啦, 見小豬剛剛嘔完, 就抱下啦...
過左一大輪, 熊熊終於返啦, 於是佢就幫手同小豬玩 (其實係俾小豬玩) 貓貓就繼續抹地洗衫餵奶, 搞完一大輪, 就12點啦, 剛剛夠鐘睇天與地
第一次handle小豬既嘔嘔 (仲要得自己一個), 都叫可以啦, 貓貓估可能又係香蕉出事( 雖然只係小小, 不過之前都試過一次食完香蕉嘔), 所以暫時都係唔好再食香蕉啦~
雖然D嘔嘔衫好核突. 不過貓貓都慶幸到左依家先係第一次(touchwood) 同埋最緊要係小豬冇事(做左媽咪, 真係諗野都唔同D呀)
事發後影架, 睇下小豬係床仔度玩得幾開心, 留返其他野俾可憐既貓貓執手尾...
不過算啦, 見你冇事, 貓貓就安樂晒啦~ (其實都有諗過, 會唔會係佢玩得太喪,


text:
豉椒炒蜆 - 又係里奧大人必叫架 今次都幾多蜆肉 good
避風塘炒賴尿蝦 (一斤) - 必叫啦 超正 我食哂 d 避風塘料架 所以次次食完都好口渴 哈
( 26-mar-2011 sat )
每月一 off 心情興奮到難以形容呀 今朝家姐過黎同我食地早餐 真係好開心呀 食完就一齊上屋企 等埋我沖涼換衫就出發 家姐就去元朗買 BBQ 食物喇 ~
同里奧大人坐直通巴去皇崗 佢係識途老馬 坐到熟哂啦 因為佢坐呢架車上大陸呢 其實我真係好驚上大陸 所以一過關就會好緊張 我居然拎咗香港身份証 好在里奧大人喺前面 我有時間拎回鄉卡 唔係阻住人就唔係咁好啦 個個男人趕住慰妻嘛 ~
今次係第一次去水雲間 上網睇評語都唔錯 又有專車送到門口都幾方便 好過自己坐的士 都唔知會兜去邊 no 喇 ~
呢間大堂 ok 啦 最緊要感覺都幾乾淨 同里奧大人各自換衫就去按腳一個鐘 呢個按摩係送架 因為我地會再按雙鐘全身按摩呢 如果三個鐘仲送埋一餐 lunch 咁又幾好喎 估唔到星期六無咩人 可能人仔升值 無以前咁抵玩 所以小咗人去 咁都好 我好怕太多人要等呢 ~
我地多數搵女師傅 因為男師傅太大力喇 同埋好似唔係咁方便咁 今次我主力按腰 佢話大力先可以鬆到 d 筋 之後會好舒服 我其實半信半疑架 不過比佢咁大力按完又即時覺得條腰無咁痛喎 不過真係超超超超大力囉 佢叫我嗌出黎會舒服 d 我唔啦 唔想變咗劏豬場呀 仲有按個半鐘喎 唔通要我嗌個半鐘咩 到時喉嚨都痛啦 加上我覺得按摩係要寧靜嘅環境 咁咪嘈住里奧大人囉 所以佢次次幫我按完 我都會呼好大啖好長嘅氣 按摩師都忍唔住笑呀 ~
呢間話就話按 1 個鐘 其實係 45 分鐘 不過算啦 好多都係咁 有 d 就 50 分鐘 但對於我黎講 個半鐘都夠架喇 ~
同里奧大人又坐番專車去皇崗 今次過關仲大穫 我將回鄉卡插咗入 E 通道 好在彈番出黎咋 唔係就要等佢地拎番出黎就煩喇 ~
番到官塘差唔多 6 點 所以去沙爹王食喇 今次好感恩呀 仲有卡位坐 我鍾意坐卡位架 因為可以擺袋同擺衫嘛 唔駛攬住咁辛苦 ~
家姐今晚又黎喎 同埋里奧大人一齊去睇波鞋 不過買唔到囉 之後同佢去超市買嘢 之後上黎食雪糕再打機 差唔多 10 點幾先走 住得近真係唔錯 佢可以成日上黎嘛 咁佢唔駛咁悶呢 ~


text:
2015年2月7日 星期六
團年飯 @ 姑奶屋企 ( 官塘 ) ( 7-FEB-2015 禁 )
蒸魚
茄汁蝦 今次都幾大隻 食幾隻都飽飽地 lu
炸豬扒 - 我無食呀 佢地話炸到好乾
冬菇魚肚鴨掌
白切雞 / 豉油雞 - 都唔熟嘅 大姑奶仲話叮完會熟 但事實叮完都唔熟囉 佢仲堅持話係熟 後尾個個都叫佢一定要去蒸熱呀 仲話衰過出面買果 d 雞 大佬 生雞嘅點食呀 有 d 暈
滷水鴨 - 2 姑奶老公拎黎架 唔記得邊度好出名嘅鴨喎
腐皮卷 - 2 姑奶買架 $5/條 又抵喎 因為食一條都好飽肚 我覺得最正係全素呢
炒雜菜
滷水紅腸雞翼 - 兒生女朋友整架
炸春卷
生果
( 7-FEB-2015 SAT )
之前家姐約咗我今朝食早餐 不過咁啱姐夫約咗朋友裝車嘅鏡頭 所以唔同我食 家姐話好衰咁 咁我又唔覺咩衰囉 我覺得仲好 因為我依家唔食紅肉嘛 咁去 Oliver's 又得腸同包 所以唔去食仲好 哈哈 ~
咁尋日 8 卦又約我去食早餐 咁去試新嘢啦 ~
真係呢 又係 11 點幾先忙 好在放工前啱啱做哂咋 可以準時走 ~
約咗里奧大人喺鑽石山地鐵站等 之後我到車站入面 佢就啱啱到 不過佢話車廂好迫 所以唔出黎 一齊喺太子站等 再去深水埗喇 ~
佢想換電話套 之後行錯方向 我都黑黑地面 佢仲賤 無啦啦發哂脾氣話 " 買唔到咪唔買囉 " 都痴 Q 線 不過感恩最終都買到 佢依家發顛 我唔會又發顛架 因為我覺得咁樣好煩 比着以前真係好大聲話番佢架 所以當中我覺得神真係改變咗我呢 ~
我嘅魚腐削搖麵 ( 清湯底 ) - 我一定會加辣菜甫 所以要清湯底
里奧大人嘅牛丸油渣削搖麵 ( 酸辣湯底 )
食完嘢就去搞 d 嘢先 之後就去將軍澳買嘢喇 買完都差唔多 7 點 要去姑奶屋企食飯喇 ~
買咗 $40 ( 1 磅 ) 立立雜雜最好 無咁悶嘛
我買咗 8 粒同家姐 share 我對硬糖無咩興趣 因為我會咬糖 食喉糖都會咬架 里奧大人同家姐會覺得我好怪 哈哈
$78 ( 1 磅 ) 我買咗磅半 之前里奧大人話見到佢上司買豬肉粒 我話無見過喎 之後上網搵 原來真係有 因為我多數食牛肉粒嘛 所以佢見到即買磅半
食到 9 點幾就走 lu 2 姑奶車埋我地番屋企 ~
都唔徑步喇 所以即沖涼 勁攰呀 好似咩都無做就 11 點幾咁 又要瞓啦 ~
標籤: 肥在外飲食篇
2015年2月6日 星期五
譚仔 (三哥) 雲南米線 @ 九龍灣 ( 6-FEB-2015 禁 )
過橋米線 ( 10 小辣 ) - 我只食白肉 里奧大人食紅肉 但最後都係食唔哂 d 紅肉同米線 所以我真係覺得 8 卦好勁 食得哂成碗 里奧大人話我以前會笑人地食 10 小辣 因為係最小嘅麻辣 我會覺得無料到 依家到我食 10 小辣啦 但我都覺得辣辣地架喎 今時唔同往日喇 哈
( 6-FEB-2015 FRI )
又好凍呀 又係無陽光 個人無咁精神咁呢 ~
早餐食奶醬多 依家價錢同單拚價錢一樣喇 半年唔夠加咗 3 次價 真係勁 ~
菇場唔忙 又執下 d file 所以好快又到 lunch time 喇 ~
食完 lunch box 就出去買冬瓜同祛濕料 其實可以放工買嘅 咁今日里奧大人晏晝有嘢搞 所以請咗半日 A/L 咁我想早 d 番屋企囉 ~
仍然唔忙 可以 hea 等放工喇 ~
放工即走 難得所有大粒唔喺度嘛 哈 ~
番到屋企放低 d 嘢 差唔多 6 點半就出去食 里奧大人話打邊爐 不過我話唔好啦 我唔係太餓嘛 同埋我打邊爐又唔鍾意食海鮮 所以唔打 lu ~
我只想食熱嘢 所以去譚仔 之後行陣就番屋企煲冬瓜袪濕水 再煎埋 d 馬蹄糕 今次無咁好食 所以整咗未煎果 d 都掉咗去 lu 下次都係跟 recipe 份量好 d 真係邪 上次懶勁同里奧大人講超易整 咁事實係喎 因為材料唔多同埋只係蒸 但今次衰咗 里奧大人話成日串串共話上次又話好易嘅 所以下次唔好咁囂喎 ~
沖埋涼就抖 lu 睇下報紙 9 點半飲埋杯冬瓜袪濕水 再睇下報紙同聖經 對眼好攰呀 所以 11 點即瞓 ~
2015年2月5日 星期四
嘉華大酒樓 @ 官塘 ( 5-FEB-2015 禁 )
茄子魚雲煲
荔芋油鴨煲
豉油雞 ( 半隻 )
楊洲炒飯 - 媽咪話想食炒飯 不過我唔食叉燒嘛 "撩" 哂比家姐食
( 5-FEB-2015 THU )
呢排唔知做咩 半夜三更 d 手指會好痛 但起身又唔痛喎 真係煩 唉 ~
今朝起身都幾凍 之後沖完涼都仲凍 但落到街又唔係好凍喎 可能唔大風啦 ~
依家朝早多數飲奶茶 一定要小奶 如果唔係會好反胃 今朝杯奶茶就係無小奶 真係飲唔到囉 所以要叫佢地比番多 d 茶 同埋杯茶當堂熱哂 好飲好多 ~
菇場唔忙 所以就清哂之前 d 手尾 搞掂哂好似了咗件心事咁 哈哈 ~
好攰呀 所以都係出去食 lunch 順便行下 ~
紅豆沙 + 炸兩 好離奇嘅配搭呢 但兩樣都想食嘛 不過下次唔會咁叫囉 我慣咗食幾件炸兩又食幾啖白粥 但食幾件炸兩再幾啖紅豆沙呢 感覺好怪咁 哈
仍然唔忙 忙工即走喇 去媽咪屋企坐 差唔多 6 點半就出去食飯 lu ~
家姐今晚 7 點幾先到 所以又可以一齊食飯 唔駛成日食住等佢 ~
食完就同家姐去萬寧買嘢 之後番媽咪屋企坐陣 差唔多 9 點就一齊走 lu ~
番到屋企附近 咁啱里奧大人又喺屋企附近 所以陪佢去大快活食嘢啦 ~
臘腸滑雞煲仔飯 里奧大人食剩一半 咁唯有我帶 lunch box 啦
沖完涼都 10 點 食埋生果 睇埋聖經 11 點就瞓 lu ~
2015年2月4日 星期三
蕃茄煎鯧魚 + 粟米蛋花湯 ( 4-FEB-2015 禁 )
( 4-FEB-2015 TUE )
今朝個天灰灰暗暗 唔係好凍 但就係好潮濕嘅感覺囉 ~
最鍾意一路食早餐一路睇報紙 所以 d 時間就會覺得好快咁 哈 ~
菇場忙啦 但個人有 d 攰 要慢慢做 因為唔想做錯 ~
食完 lunch 就去入票 菇場幫我唱新銀紙 所以要去入票 之後再將入數紙比番 admin dept 真係煩 以前不嬲就咁直接比票去 admin dept 就得家嘛 搞掂哂又去另一間銀行入 claim 保險嘅票 番到菇場啱啱好要開工 好攰呀 ~
做呀做 4 點終於搞掂 之後家姐打黎又要我幫佢同事團購 JNC 魔術壺 咁無問題啦 做完哂 d 嘢嘛 最搞笑係佢同事問我係咪無做嘢 點解可以隨時上網團購 哈 ~
放工直接番屋企喇 抖咗陣就整馬蹄糕 但今次無跟足 recipe 所以都衰衰地 但又衰唔哂 只不過面頭點煮都未熟 所以我將面頭唔熟果 d 就倒出黎 再開粉蒸 點知都唔得 要冷靜一下再蒸 同埋我又要開始煮飯 唔搞佢住喇 ~
是日晚餐 - 蕃茄煎鯧魚 + 粟米蛋花湯
蕃茄煎鯧魚 - 條鯧魚係媽咪上星期比架 今晚食埋去 lu 咁我用鹽醃咗成 40 分鐘 所以好鹹呀 蕃茄又酸 其實我都預咗整得唔好食架喇 因為個人又攰 又心急去徑步 所以都預咗衰 哈 ~
粟米蛋花湯 - 唔想去買菜 所以又粟米湯 ~
里奧大人 8 點 15 分放工 我抖多陣就徑步 lu 今晚我特登自拍一張相比佢睇 佢又係覆 "好恐怖" 但我影月亮比佢睇呢 佢就覆"月亮好圓" 真係要問問佢點解成日話恐怖先 ~
差唔多 9 點就番屋企 見到里奧大人啱啱拎豬肉鬆送飯 我其實都會叫佢自己加餸架喇 我覺得 d 餸唔好食 反而佢話 ok 不過今晚好似唔夠餸咁 哈哈 咁又係 我留咗好小魚比佢咋 ~
好喇 又再開粉蒸 d 馬蹄糕 之後沖涼 蒸完全係唔凝固嘅 所以掉鬼咗佢喇 ~
今晚勁攰 食埋生果 睇咗一陣聖經 11 點就即瞓喇 ~
標籤: 肥在家煮食篇
2015年2月3日 星期二
譚仔 (三哥) 雲南米線 @ 九龍灣 ( 3-FEB-2015 禁 )
我嘅魚蛋生菜米線 ( 麻辣 10 小辣 )
Ivy 嘅豬潤同豬腩肉米線 ( 麻辣中辣 ) Ivy 又係好好 我上次同佢講話禁食祈禱 所以佢一聽到話譚仔就問禁食祈禱咪食唔到囉 ?! 不過我話只食白肉就 ok 架喇
( 3-FEB-2015 TUE )
今朝里奧大人要上大陸 6 點半起咗身 我多數都會醒一醒 叫佢帶參蜜 佢話知道 但如果我知佢差唔多出門口 又會大叫佢記得帶參蜜 佢會話記得喇妳快 d 瞓啦 哈 佢實在太無記性 成日急急腳就唔記得拎嘢嘛 所以我咪咁長氣囉 ~
瞓到 7 點半起身 如果自己一個人起身 真係唔敢懶床架 一陣瞓到 9 點就慘 ~
早餐食奶醬多 其實想食鹹嘢 但又唔想食咁多蛋 ~
忙呀 今日預咗要忙成日 lu ~
食埋 lunch box 就出去行 咁我次次去親超市萬寧 一有九五折就會問家姐要買 d 咩 佢話 "又九五折 ?!?!" 係喎 我都覺呢幾次打比佢都係九五折 因為上星期六係 Aeon 九五 尋日係一田九五 今日係惠康九五 哈 ~
買完嘢就番菇場喇 因為幫家姐團購 佢買咗個 JNC 極速營養魔術壺 ( 豪華版 ) 原價 $1,480 依家 $488 家姐同事話叫家姐試煲 d 粥比佢食 好食先買 痴咩 駛人唔駛本 所以我叫家姐講話個壺係我買 唔會叫我煲比佢食呀嘛 ~
做呀做 做極唔完 好在仲剩番小小 咁留番聽日先做 lu ~
放工即走 要去買抽濕器 順便出雙糧比媽咪 不過坐咗陣就走喇 因為要番屋企放低嘢又即出門口喇 約咗 Ivy 喺譚仔等 我去到都 6 點 50 分 坐低無耐佢就到喇 ~
今晚好開心呀 終於可以 7 點半到教會 可以聽人地 d 實習個案 ~
9 點 15 分完畢 拎埋 notes 就番屋企喇 ~
番到屋企都見到里奧大人 lu 好在佢今晚都可以準時放工 7 點半已經喺上水食嘢 真係好感恩 車程暢順嘛 ~
沖埋涼 睇咗陣電視又已經 11 點幾喇 要瞓喇 今日頻頻樸樸好攰呢 ~
2015年2月2日 星期一
蠔油薯仔燜雞 + 蒜蓉炒豆苗 ( 2-FEB-2015 禁 )
( 2-FEB-2015 MON )
眨眼又二月 lu 好快就農曆新年呢 ~
今朝里奧大人 10 點去葵興見客 所以又陪我食早餐 開心開心 ~
番到菇場忙啦 諗住做哂 d 嘢就 hea 點知又要做 report 龍王無啦啦 lock 咗個 file 搞咗好耐 所以搵 8 卦求救 之後叫龍 unlock file 又問我 unlock d 咩 搞黎搞去 佢話 unlock 過再比我 頂佢啦 嘥哂我 d 時間 半個鐘我可以 check 好多嘢架喇 最痴線係話驚我整亂佢 report 都痴線嘅 做咗咁耐都係咁啦 咁驚唔好叫我做啦 ~
食埋 lunch box 就去一田買辣雞醬 買開嘅牌又無貨 所以試下第隻牌子先 再買多 2 支燒汁就走喇 ~
仍然做 report 之後家姐打黎話團購 JNC 咁我話聽日先幫佢團 家姐好驚訝話做咩唔依家團呀 ?! 我話 " 大嫂 妳估我真係全職上網唔駛做咩 依家今時唔同往日啦 同埋西瓜喺度呀 呢 d 好邪家嘛 一陣團嘅時候佢搵我就樣衰啦 " ~
放工未做完架 留番聽日做 ~
去價真棧買金莎
$174/3盒
After Eight $26 一條 勁抵呀 所以一定要買黎同家姐 share 食 家姐問我有幾多塊 我話寫咗 400g 無講幾多塊 之後佢又問 我話麥提莎有無講話幾多粒丫 ?!?!?! 之後無再問 哈
今晚唔駛買餸 煮到一半 里奧大人 7 點幾打黎話喺油麻地比完嘢個客 依家番緊黎 咁我都等埋佢一齊食 lu ~
一路食飯一路同里奧大人講龍王 unlock file d 嘢呀 之後我話好唔開心呀 我好小同佢講咁多次好唔開心架 因為我唔想比負能量佢呢 但今晚真係忍唔住囉 ~
是日晚餐 - 蠔油薯仔燜雞 + 蒜蓉炒豆苗
蠔油薯仔燜雞 - 尋晚食剩半隻雞 加埋之前買咗薯仔要食架喇 所以就煮呢個餸 ~
蒜蓉炒豆苗 - 星期日買定 我次次炒豆苗 里奧大人都話好難咬 唔知係咪生 但我話炒咗好耐喎 唔知係咪老就真 是鬼但啦 反正菜可以生食 嘩哈哈 ~
搞掂哂都 9 點 我話唔開心呀 唔想去徑步 所以里奧大人陪我去 Taste 睇嘢食 睇嘢食就最開心呢 ~
沖埋涼 睇埋 " 心計 " 就瞓喇 其實 11 點未夠 不過今日全日對住 d 數字 對眼超級勁攰 所以都瞓到呢 ~
標籤: 肥在家煮食篇
2015年2月1日 星期日
白切雞 + 蠔油燜節瓜 + 芫茜皮蛋魚片湯 ( 1-FEB-2015 禁 )
我用較剪剪 咁方便好多 最驚拎刀 廚房樣樣嘢都可以用完隔一陣先洗 但如果把刀呢 我就用完即洗 即放回原位 因為好驚跌落隻腳度呀
媽咪整埋一樽薑蔥蓉比我 勁細心呀
( 1-FEB-2015 SUN )
今朝番主日學 所以 8 點半要起身食早餐 lu ~
終於食到芝士嘅鹹香味喇 我喺菇場附近嘅茶餐廳 d 芝士無味架
食完早餐就番屋企抖陣 之後就番教會 崇拜完畢都差唔多 1 點 咁我去街市買餸喇 呢個時候去街市係最好 無咩人 因為好多檔口都小休 ~
買下買下又好鬼重 所以番屋企喇 ~
2 點幾去食 tea 飲咗奶茶好精神 所以抖陣就滾湯 早 d 飲好 d 嘛 唔想半夜三更去廁所 ~
好啦 諗住整銀針粉 整咗 2 次衰咗 再冷靜一陣又再整 又連衰 2 次 成包澄麵比我整哂呀 好在 $7/包咋 不過唔會再整啦 太大打擊喇 ~
5 點幾飲埋湯就蒸雞喇 今晚去徑步 所以 7 點 15 分開飯喇 ~
我依家係糙米溝白米 今晚試下唔落咁多水 點知有 d 硬 我無問題呀 但里奧大人話好硬 驚食到胃痛 所以我話煮個米粉佢食啦 佢係咁話唔好意思 哈 ~
是日晚餐 - 白切雞 + 蠔油燜節瓜 + 芫茜皮蛋魚片湯
白切雞 - 媽咪尋晚蒸好比我 所以我翻蒸就得 勁方便 ~
蠔油燜節瓜 - 呢個餸又係好易煮 同埋 lunch box 叮瓜好過叮菜 次次 d 菜都叮到好黃 好難食 ~
芫茜皮蛋魚片湯 - 要清清熱氣 咁滾呢個湯最好啦 我又鍾意食皮蛋 ~
搞掂哂就抖陣 同里奧大人 8 點一齊半出去徑步 徑咗半個鐘就番屋企喇 因為我想食生果 ~
沖埋涼就食生果 睇陣電視 11 點瞓 lu ~
訂閱: 文章 (Atom)


text:
星期六, 3月 08, 2008
中醫collection
中醫方面,當然我個人係非常之咁相信.佢嘅理論,博大精深.治病求於本嘅精神,更加係做人做事原本就應該有嘅精神.佢地對身體嘅分析,更加係後人/西方到現今都仲未追得到地方.例如,中醫嘅心,並唔係單單一個心臟,而係一個系統,所以中國人成日話咩心想事成/心知肚明,而呢樣嘢鬼佬只會笑話"心唔會識想架",佢地笑係因為佢地都唔明咩先至係中國人講嘅心.又例如好簡單嘅一個便秘,西醫一定幫人瀉就算,但係中醫就會幫你搵出原因,便秘除左可以瀉之外,其實仲可以用補氣嘅方法,而究竟係補定瀉就要視乎病因.更唔好講我地成日見嘅咳,原來中醫嘅咳有N種原因,佢嘅理論係每一個臟腑都會搞到你咳,要醫就要先睇吓到底係邊個臟腑出事,之後仲要睇果個臟腑究竟係出左咩事先可以醫到.就算搵到哂咩原因,亦都再要細分究竟係點醫.因為中醫都有好多唔同嘅派別,有d派別係主將用瀉/下,有d就主將用補.就算補都有分溫補,定唔知點補(我真係唔知,哈哈).再難d講,就算同一樣補法,响唔同嘅地方或者唔同嘅季節,响用藥嘅份量,甚至用藥嘅組合,都會有少少唔同.真係好難一概而論,一定要倚靠經驗.你問我/或者好多現任嘅中醫,佢地都好難答得出,到底有幾多唔同嘅派別.
呢個亦都係點解好多人話中醫唔得嘅原因,因為中醫辨症之難,真係唔係講笑.其實好易會辨錯症,就算辨症無錯,都會因為各人體質唔同,而用錯方向.我所指嘅錯,其實唔係話用錯藥果d,而係用左一d無咁有效嘅方法,以至影響到醫療嘅成效,亦即所謂嘅同個中醫夾定係唔夾.
我個人都試過唔少嘅中醫,當中有一至兩位我都覺得幾勁,想响呢度同大家介紹吓:-
羅輝
診金$60,响天后流離街.
佢最出名就係醫cancer,好多楂benz,甚至見過楂rolls嘅嚟搵佢睇.你問佢佢就會話你聽佢嘅威水嘢,好似話以前有個出名嘅風水命理大師,本來西醫話佢得返幾個月命,點知經佢手,當然係幾年都唔死得啦.
尤方圃
診金$60
佢除左係用藥粉(which我真係覺得好方便)之外,仲識針灸.唔講你唔知,用針灸醫感冒真係好effective架,針完之後,個頭果d症狀差不多馬上消失.佢醫婦女PMS嘅病亦真係幾得架添.另外佢亦會幫人做三伏天,香港我個人就唔係識好多地方有得做(浸會有得做,不過一定唔係咩professor幫你做,有個friend做完個comment唔係咁好).想知三伏天係咩?上google或者yahoo search,大把資料比你睇,簡單d講就係用全年最熱嘅三日,幫你處理一d好難搞嘅病.有一樣嘢要知嘅,就係想做三伏天要早少少make appointment,因為真係幾full,而且三伏天果幾日,尤醫師一般都係比較忙,如果想搵佢睇病(唔係做三伏天),可能就要打個電話問吓佢仲睇唔睇症先得.
另外,我亦不斷响唔同嘅朋友,得到唔少有名亦佢地試過幾work嘅中醫,想响呢度向大家分享一吓:-
馬漢洲
佢收$100診金,執藥就在樓下
只睇星期一至五,四時至七時,三點半至四點要去登記先
好多人去睇,好勁!有個鼻咽癌嘅friend去睇,佢話佢識個人仲嚴重過佢,不過睇完三次都開始有信心唔去做化療,亦見唔少有cancer嘅病人比佢醫好返嚟多謝佢.我個friend極力推薦,因為馬醫師就連過度活躍症嘅小朋友都醫得好,呢樣嘢無論對中西醫嚟講都係一個挑戰.醫得方面亦絕對無問題,見過有個人去睇吓點解訓得唔好,佢把完脈就覺得無理由,因為從脈象上去睇,點都唔會訓得唔好,於是馬醫師就問吓個病人睡房嘅環境,竟然佢連風水都識,仲要幫個病人執完之後連診金都無收到.以前佢仲教埋氣功添,不過見太多病人無恆心,搞到佢心都灰哂,所以而家佢都無再繼續教.
秦鴻教授
有兩個診所,最好打過電話去先
彎仔31885588
油麻地23846242
好似話135响油麻地,246响彎仔
聽講有個case係,佢用針灸成功令到一個唔識行嘅人行得返.
鄭啟明
裕民大廈九樓c,北京國際針灸診所, 2790 4282
診症時間:星期一至五 (09:00~13:00,14:00~18:00)
星期六 (13:00~17:00)
星期日 (13:00~16:00)
聽講話佢醫好左鄭海泉,仲成日去外國嘅seminar講嘢添.佢亦有開氣功同針灸班,價錢都唔係貴,不過我學左reiki就唔駛啦,哈哈.
希望以上嘅資料,可以幫到大家.如果有咩錯或補充,請email我或留comment啦.
2 則留言:
-
-
Can u give me 馬漢洲's contact?
- 星期四, 1月 15, 2009 7:10:00 下午
- 冒險家 說...
-
承德堂
註冊中醫馬漢州
香港九龍佐敦道15號華豐大廈13樓G座 (商務書局樓上, MTR B1 exit)
星期一至五 下午四時至七時 (請於六時半前到診所)
2770 5100
- 星期四, 1月 22, 2009 2:54:00 下午


text:
--到再大個D, 大約係中四, 五果陣, 有個同我好熟既同學, 話我行路似鴨/企鵝. (我無嬲呢個同學, 我反而好多謝佢咁坦白話我知)
--到佐我返第一份工, 有個好熟既同事, 佢話我行路好似無力咁, 拖住黎行, 同埋行路果陣對腳伸唔到, 好似曲住膝頭黎行咁. 佢仲示範埋比我睇我平時行路行成點. (我同樣無嬲, 甚至好感激佢咁坦白, 知道自己原來係咁核突)
--又係同一個同事, 有次我同佢一齊放工, 見到佢男朋友. 第二日呢個同事同我講, 佢話男友問佢:「點解你同事行得咁怪既?」
--我對上果個ex, 佢話我行路無力, 同埋行路時對腳成日向內踢.
--我老公, 佢話我腳掌既"腳弓"位同平常人唔同.
--係美容院遇到一個醫師, 咁啱有免費檢查, 佢話我天生"盤骨內扣", 所以行路果陣對腳就會好自然咁向內拗, 同埋話我平衡力會好差, 老佐既話會好容易企唔穩跌倒.
所以我一向知道自己行路既姿態係好有問題, 但係我唔知自己既問題出係邊, 係盤骨問題? D筋既問題? 脊骨問題? 定成個人都有問題? 到底我可以點樣去改善? 有咩人可以幫到我?
同埋我好唔明, 我應該係細細個果陣已經出現問題, 但點解屋企人無正視過我既問題? 睇完一次醫生之後我都無改善到, 點解唔帶我去睇第二個醫生? 小學呢? 學校唔發覺我行路一柺一柺既咩? 點解唔向我父母了解下我係咪有咩問題? 我會怨點解我細細個果陣無人幫我? 點解我身邊既人, 身邊既朋友無同我講我行路姿勢有問題? 如果我細個果陣有人去正視, 話比我知, 去幫我(如果無人同我講, 我真係唔知自己行路有問題), 係咪可以唔多唔少都改善到呢? 唔駛等到我已經大個佐, 發育完成我先知道自己既問題, 想改都改唔到D咩啦??
我而家同一班朋友/同事一齊出街, 我會習慣性地咁墮後, 唔會行係最前面, 唔想比佢地見住我咁核突既路姿. 有時行行下街知道有班死飛仔行係我後面, 我一係會行快D, 等佢地留意到我之前離開佢地既視線範圍; 一係會行慢D, 等佢地快D行過佐我睇我唔到; 有時甚至乎我會扮打電話扮摷袋停定係度唔行, 等班人見唔到我既路姿.


text:
金手指:搞應肚即飛後果 - 孫柏文
見呢排係業績期,會有好多管理層見分析員嘅業績發佈會,我想同大家分享一個故事.好多年前,孫柏文仲係喺股票行做證券分析員,有次去咗個業績發佈會.
當日,嗰間公司喺晏晝食飯時間公佈嘅業績遜預期,咁我就預咗喺收市後嘅發佈會上,同啲行家齊齊打鑊甘個管理層.原因當然係我哋都建議咗「強力買入」,家份業績麻麻,股價晏晝已跌超過五個百份點,如無意外,我哋唔係俾老細照肺,就係俾啲Sale屎同客抦.
分析員扮問假到暈
到業績發佈會,管理層開波講話,係咁為份業績耍太極,話有啲「一次性」因素,先搞到咁樣.管理層睇落成個太極高手,無知嘅人聽落,真係會落叠.不過我諗,到我哋分析員發問時,你仲唔露底死梗?
到發問時間,負責指揮問問題嘅交通燈公關姐姐,就揀咗個歐資大行分析員問先.佢一揀,我已覺得怪,因為平時一定揀嗰間隻手遮天嘅美資行.但個行家一開口我就知點解.佢用咗個好似好嬲又好似好失望,但又好假嘅語氣,問咗一條完全接受管理層假設嘅問題.
如果你接受管理層嘅假設,唔使問,管理層自然答得完全有理.正正好似個後生仔,一拳打落個阿叔嘅肚,拳頭啱啱感應到個肚,後生仔已即向後飛,簡稱為「應肚即飛」.
不過對於啲有常識嘅人,就會覺得問嗰個,答嗰個同揀邊個問先嗰個,全部都係想呃人.而喺財經金融業中,差不多最令人反感的,就係俾人感覺你想呃人,僅次於人哋覺得你當佢係白癡.
我心諗除非你只係接嗰條問題,之後問嘅人,冇個會留手.結果真係,個個打到佢瞓低,之後嗰日,除問第一條問題嘅嗰間行外,我哋全部都唔畀面咁降級或調低目標價.
故事教訓大家,有冇料喺呢行最終都會浮面.用啲畀人覺得你侮辱人智慧或擺到明假嘅手法,最終只會害到自己.
孫柏文
獨立股評人
本欄逢周二,四刊出
上一則: 青心直說:內地經濟有排唞 - 胡孟青
下一則: 投資的天空:本地地產股吼信和 - 張士佳
~TITLE_S~金手指 - 孫柏文 2012年8月14日 舊文


text:
而家D小朋友真係幾可憐,歲幾人仔就要參加面試,只係為咗一個N班學位.由於10月11月係面試季節,喺D媽媽谷都不時見到唔同學校嘅面試題目,每次見到,心裏面真係覺得而家D學校究竟諗咩呢?佢地覺得歲幾未夠兩歲人仔可以做到晒佢地考嘅嘢?如果係嘅話,咁佢地唔駛讀N啦,直頭跳級讀K2或者K3都得啦!
今日終於都輪到腰果仔迎接佢人生第一個面試.由於我報N班目的只係想腰果仔帶多D機會同小朋友玩下,所以只係報屋企附近嘅「村校」,亦因為咁,網上無乜人講間學校.
我地面試時間係10:20AM,預早5分鐘去到,已經見帶幾個家長排隊等緊.等上一組小朋友出嚟就到我地喇!入到學校,首先每人派一個疊有關學校嘅資料同報導,之後就交易報名費同比張有小朋友名嘅貼紙,跟住老師就會帶你入課室.每個課室大約有沒有個小朋友一齊面試.其實面試只係有兩位老師從旁觀察小朋友玩玩具,同埋同家長傾下小朋友平時生活習慣.腰果仔初頭入到去自己喺度玩積木同手抓板,老師同佢打招呼同講嘢都唔睬人,玩咗一陣warm up完,就自己落地話去玩車車,仲開始不停講嘢!老師話佢都幾唔怕生同埋講嘢幾清楚.大約15-20分鐘度面試就完喇,臨走老師仲送個玩具比每個小朋友.好彩腰果仔都識講多謝同識bye bye.雖然唔知人地收唔收佢,不過佢已經做得好好,完全超班完成!叻仔!


text:
身為一個非常personal嘅旅遊資訊, 我決定由基本資料開始講起.之後再同大家慢慢由你想放一個點樣類型嘅假期, 而去慢慢研究.
同學們, 就當你對峇里完全無認識開始
老土dd, 先黎個fact sheet
機場
峇里個機場Code 係DPS, 正式個中文叫伍拉·賴國際機場, 英文係Ngurah Rai International airport. 不過老老實實, 我個腦容量有限, 唔係有google我都唔會記得佢全名, 大部份正常人類都暱稱佢為峇里機場又或者係Denpasar International Airport.
(冷知識衝動: 當你人在峇里, Denpasar呢個地方將會經常係你字典度出現.Denpasar中文係登巴薩, 發音類似「釘趴沙」, 源自荷蘭文, 即係市場咁解.屬於島上嘅舊區, 但係又相當熱鬧同埋相當local, 有少少深水埗crossover廟街之感.佢係峇里最大一個市, 舊名可能大家都聽過, 就係叫---巴東)
點去呢?
睇你咩筆直, 平有平去貴有貴去
你當然可以搭直航, 香港暫時有直航嘅有國泰(CX), 香港航空 (HK Airline唔係HK Express)同埋印尼加魯達航空(Garuda Airline)
時間上同埋舒適度上, 根據個人經驗, 國泰暫時係最好, 只係亦係最貴
轉折dd可以去新加玻 / 耶加達, 然後大把budget airline駁去峇里, 包括Jetstar或者係Airasia等等等.....
遲d再寫個詳細少少嘅機票攻略
天氣
相當怡人.
呵呵, 認真講, ok
峇里係赤道熱帶氣候, 簡單d黎講一年365日都係夏天, 分別只係熱d同埋無咁熱.
由於峇里其實同澳洲相當之接近, 所以會受澳洲大陸冷氣團影響, 係七月至九月氣溫更為怡人.
簡單d黎講, 當你係香港覺得好熱嘅時候, 峇里就係最涼爽之時,
日頭當然係好舒服, 夜晚可能要加件薄外套
如果大家係想潛水的話, 呢段時間可能有d凍添
相反黎講,當我地係香港過緊聖誕或者係新年,峇里就熱到熱力節拍wooboomba
之不過
峇里係有分濕季同乾季的
四月 ~ 十月係乾季
十一月 ~ 三月係濕季
所以如果係想去結婚 / 影pre-wedding /
當然, 其餘日子亦唔太差
語言
印尼話 / 峇里話 --- 不過佢識我我唔識佢
由於峇里係一個相當極之受澳洲遊客嘅熱門旅遊地點, 所以英文係完全地通用嘅.
唔駛怕自己英文唔好, 大家唔係去靈格風做interview
基本上溝通係唔駛要擔心
如果你真係好想聽中文, 有部份地方係專門接待台灣 / 中國旅客嘅
入面會有中文menu / 識講中文嘅服務人員 /
但係老老實實, 我基本上係會有意識及無意識地避免去果d地方
唔係崇洋, 只係我想我嘅旅遊經驗*盡量*道地
同埋我發現自己放緊假時,忍耐力係比平日低
如果我聽到有熟悉嘅語言係我耳邊大叫,我係的確會嬲嘅
重申多次,絕對係個人口味
正如我識好多人去歐洲淨係食中菜, 有d人會幾唔慣都會盡量試吓當地食物
最緊要自己高興
宗教
印尼係回教國家, 但係峇里出奇地有極多印度教徒
所以.......峇里係有豬肉食嘅!!!!!! (例如係最出名嘅峇里烤豬Babi Guling)
你會見到好多印度教嘅寺廟, 入去之前係門口要借佢條公用沙龍布(Sarong)包住下半身以示尊重
男同女都唔例外
亦由於果D公用沙龍布都頗recycle吓,
如果各位女性有舖購物癮,去到海島國家就好想好tropical地買條沙龍布嘅朋友
係買就去寺廟參觀前買
咁就唔駛同他人共用
你會係街見到好多咁嘅花籃仔係地下
唔好踏落去 / 貪得意拎黎玩, 呢個係佢地用黎供神用嘅供品
Nothing scary, 只係專重別人宗教而已.
By the way, 賣仔莫摸頭....唔係,係當地文化你摸人個頭係唔禮貌架 (雖然我唔知到底咩人會去旅行時得閒無事就摸人個頭.....)
貨幣
印尼盾, 又名Rupiah / Rp./ 盧比 / 盧布
最近匯率好浮動, 答你唔到咩先叫好價, 淨係知道最近好好價, 因為亞洲貨幣特別係盾跌得好勁
好想知道的話可以去yahoo度查吓
Yahoo 貨幣轉換器
印尼盾個面額好大, 食餐飯都閒閒地一百幾十萬
對於數學奇差嘅人例如我, 請自行係手機下載匯率計算機再行出發
Apps Store大把選擇, 仲要係免費app
否則你日日都覺得自己似玩緊大富翁
之前好多係峇里嘅旅遊服務另如係local tour / SPA / 酒店都會用美金報價比你
但係上個月開始印尼實行新措施,要所有報價都以Rp. 黎做報價
因為印尼政府希望本土貨幣唔好再比美金影響
講就咁講,好多地方仍然用緊美金報價
至於邊度唱錢,其實成街都係找換店
得閒再講邊間好dd
總之機場唱錢一定個rate係最差
機場有ATM, 而街上亦開始越黎越多銀聯ATM
其實用銀聯個Rate都唔錯, 手續費亦唔貴
簽證
如果你特區護照持有人,恭喜你,你係免簽證嘅.
落機後你會見到海關counter中間仲有個counter, 有兩條長長嘅人龍,寫住"Visa on Arrival"
請你盡快跑過呢條人龍,直接行去海關度排隊
比完錢,先可以排海關隊
Updates: 2015年6月12日開始, 英國護照都有30日免簽證
過關時間極度視乎個人運氣
由於峇里最大嘅遊客來源袋鼠國係需要比錢做visa on arrival 嘅
同堆佢地航線往來峇里極多
遇著幾班機同時間到,我試過排咗個半鐘都未到我 (當然包括我第一次去傻更更唔知道特區護照唔駛排visa on arrival)
但係亦試過好好彩,落機衝去海關拎行李過X-Ray去埋廁所都唔駛20分鐘
題外話: 以前離開峇里前,人地會叫你預留Rp.20,000交離境稅,不過自2015年頭開始,航空公司已經將離境稅放入機票價錢入面,以後就可以煩少一樣.
電壓
同香港一樣220V, 唔駛怕唔同電壓燒風筒
不過插頭係歐式兩腳圓頭
治安
我個人認為治安其實相當良好
不過你去任何地方都一樣, 夜晚盡量唔好自己一個太黑太靜嘅地方, 去到酒吧唔好亂飲陌生人嘅飲品, 財不可露眼....等等等等
起碼我去深圳 / 歐洲驚比人老笠嘅恐懼大過峇里好多
世界咁大, 度度都有壞人有好人
事事小心就咩事都無
不過無論點都好,出門旅行記得買旅遊保險.特別係最近發生過好幾次因為印尼火山爆發而導致峇里機場關閉,你有買旅遊保險的話就算有delay都無咁嬲嬲豬
好, 就寫到呢度先!!! :D
如需轉載請列明出處
如果想留意多d有關峇里既資訊, 請多多支持去我地嘅facebook page比個like! :)
https://www.facebook.com/withlovebali


text:
( 19-may-2012 sat )
woooo yoyoyo 超級開心呀 終於 off 我最鍾意就係同里奧大人一齊起身 一齊食早餐架喇 ~
9 點半起咗身 梳洗之後要同里奧大人去郵局寄嘢 之後食早餐 再去銀行整嘢 搞掂哂已經 12 點幾 lu 話咁快就無咗半日 ~
番到屋企沖涼就 hea 陣 里奧大人諗住同我行 Mega Box 之後再去尖沙咀 BLT 食漢堡包 不過我其實唔係話好鍾意食 BLT 所以我話唔去尖沙咀 之後我話有 d 魚係唔駛氧氣架 可以買黎養 所以就出閏角金魚街睇魚喇 ~
出到去到 2 點幾 去埋雲桂香食米線就再去金魚街 ~
金魚街有一個特點 就係好多間都好無禮貌 超討厭 好感恩我地買魚果間嘅阿姐好好人 教埋我地點養 我買咗紅米奇 貪佢地夠細條嘛 初初養唔會買咁大嘅魚 依家算係試養性質架咋 ~
買完金魚再去買椰撻同拿破崙 再拎埋龜苓膏就搭小巴番屋企 lu 時間過得好快 已經 5 點 問里奧大人食唔食壽司 估唔到佢話尋晚已經想食 咁好啦 順便叫埋家姐黎食 估唔到佢又買咗金枕頭比我呢 ~
唉 今朝洗手間抽氣扇燒咗 所以叫里奧大人快 d 搵師傅黎整抽氣扇 我唔陪佢啦 因為好鬼熱呀 又攰 ~
我就差唔多 6 點半就去板長 人齊再一齊點嘢食 終於儲齊積分可以做會員喇 家姐最開心 之後佢上黎睇下魚仔 坐多陣就揸車走 lu ~


text:
冬菇燜雞
豉汁蒸黃立鯧
炒白菜仔
齋滷味 ( 三德 )
春卷 / 芋角 / 鹹水角 ( 三德 )
芝麻卷 ( 三德 )
( 15-dec-2011 thu )
呢兩晚都冚羽絨 所以兩晚都熱醒咗 但尋晚係 feel 到條頸濕哂 要起身抹汗添呀 幾想沖涼呀 好在背脊無汗 同埋抹完僚頸都唔立痴痴 唔係真係幾難頂 但諗到未瞓醒就要沖涼 沖完果下好凍架 好易冷親咁呢 ~
本來想食熱香餅 不過好多人唔食 lu 去食沙爹牛肉通 食完好飽呀 ~
菇場無嘢做 好在精神 咁樣 d 時間無過得咁慢 好快到 lunch time 今次有 lunch box 但都係最憎洗碗囉 好似日又洗夜又洗咁 但又唔可以唔駛家嘛 ~
放工去媽咪屋企食飯 順便買個 cheap cheap 砂層煲仔 希望唔好咁易爆啦 本來想買零食 不過間零食店話買滿 $300 即時 7 折 所以等埋家姐先一齊買 一齊買嘢好開心呢 ~
去到媽咪屋企次次第一件事都係飲湯 其實我由細到大都習慣飲完湯先食飯 濕下個口好 d 不過里奧大人就相反 話飲完湯就食唔到嘢囉 ~
坐到 8 點半走喇 同家姐一齊買完零食 買咗兩大袋 即時 7 折 真係好抵 之後佢話我一袋二袋又輪輪盡盡 所以送到我入 lift 先走人呢 ~
里奧大人差唔多 10 點幾先番到屋企 諗住佢喺大陸食埋嘢 點知佢話買麥當勞番黎 問我食唔食薯條 我話買啦 陪下你 後尾又話唔食麥記 想食魚片頭麵 我話好丫 食麵好過食麥記嘅 ~


text:
( 5-jul-2009 sun )
今朝痴線啦 7 點半起身 因為我要去百佳買嘢 我想要 haagen dazs 嘅環保袋呀 但真係估唔到 呢間百佳 7 點半開始營業 我 7 點 9 去到 cashier 已經打哂蛇餅喇 個個一車車咁排 點解咁早都咁多人架
好在呢間百佳行到熟哂 我又諗定好買乜嘢 所以 10 分鐘就搞掂 但 每條龍尾都有四至五十人排緊 真係好恐怖呀 打風都無多人排呀
唉 咁多人要同一款袋喎 咁更係唔會有啦 不過另一款都唔錯嘅 好過無啦
番到屋企幾難先可以瞓番着呀 諗起都覺得自己顛呀 里奧大人去廁所番入黎嘅時候 我話我去完百佳買嘢啦 佢大笑話講大話 係咪發夢出去買嘢呀 噢
本來諗住番教會架 但我瞓到 10 點 9 先醒 趕唔切呀 所以落街食早餐再去買餸就番屋企 lu
呢一日無咁多嘢做 就咁熨衫就攪掂 我真係好想比自己星期日可以真真正正休息呀 但應該好難做到啊
兩點半先出去食 tea 唔想去茶餐廳 所以食燒賣 腸粉 粉果 牛肉呢 d 小食 不過都食到好飽啊
番到屋企煲定湯 之後就睇 "特務 s 嘜 " 嘅 dvd 得啖笑 依家生活緊張 睇下笑片笑下都好嘅
是日懶餐 - xo 醬炒脆肉瓜帶子 + 南瓜紅蘿蔔粟米粟子豬展湯
xo 醬炒脆肉瓜帶子 - 呢個餸超方便 最緊要係清咗之前嘅脆肉瓜 同埋我想快 d 清哂屋企嘅 xo 醬 呢隻 xo 醬喺台灣試食嘅時候係好辣 但唔知點解整親一 d 都唔辣 唔知係自己買咗無咁辣果隻 定係佢地比人試食時加咗指天椒呢
南瓜紅蘿蔔粟米粟子豬展湯 - 難得假期先可以煲老火湯 味道好濃好好飲呀
依晚開始轉食燕麥飯 希望真係可以降膽固醇啦
( 4-jul-2009 sat )
今朝晏小小先起身 真係好爽呀 再食埋個芝士腸炸菜肉絲出前一丁做早餐仲爽爽爽呀 不過食麵唔飲凍嘢真係好鬼熱 但係又唔想比自己一早起身飲凍嘢 對身體唔好嘛
本來今日好開心架 因為諗住去同媽咪 里奧大人去家姐屋企玩 點知家姐同事確診有豬流感 咁就唔喇 驚媽咪老人家身體弱嘛 所以取消算喇
唉 無哂 mood 添 因為我唔鍾意 plan 好咗之後有改變嘅人黎架
放工同里奧大人去食 tea 又唔想出街 所以又租 dvd 喇 今次租 " 霍元甲 " 同埋 " 特務 s 嘜 "
今日晚餐好方便 所以就咁去街市買個洋蔥就可以番屋企睇 dvd 喇
是日懶餐 - 茄汁洋蔥豬扒 + 蔥粒炒飯
茄汁洋蔥豬扒 - 食多 d 洋蔥好呀 殺菌消毒呀
蔥粒炒飯 - 無心機整 所以求其用老抽整靚個樣就算喇
( 3-jul-2009 fri )
今朝特登早小小起身 諗住去百佳買嘢有環保袋 點知 d 袋肉酸到爆 得豆豉鯪魚同金鳳米 最離奇係 8 點半已經派哂 可能呢間比較細 所以分配得唔多啦
行到熱辣辣 無哂胃口 所以都係食番三文治算喇
雖則 happy friday 但無嘢做都真係幾悶 無哂 mood
太熱喇 真係唔想行咁遠 同里奧大人去 m 記 今餐 d 薯條唔掂啦 又硬又乾 唉
今晚又係勁他條呀 因為之前整好咗咖哩 所以買條法包番屋企就可以開餐喇
是日咖哩餐 - 材料有薯仔 紅蘿蔔 紫洋蔥 魚棗 龍蝦丸
里奧大人話喉嚨唔舒服 唔想食乾爭爭嘅包 想食福麵 我當然唔比啦 難得唔駛煮飯 無啦啦要我煮麵 我唔會架 同埋已經整好咗熱辣辣嘅咖哩 咁等埋個麵咪凍哂囉 照食包算啦 點咖哩汁就唔會乾爭爭啦 係咪
雖然呢餐係煮好咗 但我好有心機咁慢慢整熱 d 咖哩架 因為我兩次煮咖哩都煮濃咗 所以今次企定定 慢慢攪架
我又將個法包喺易潔鑊慢慢烘熱 外脆內軟 好好味架
食完咁燥熱嘅嘢 食番碗沙律就得啦 唔好嘈喇


text:
2015年3月14日 星期六
住家飯 @ 媽咪屋企 ( 14-MAR-2015 )
1 隻滷水鵝 @ 唯豐潮州鹵味專門店 - 食咗 1/3 其他我拎走啦 媽咪根本食唔到咁多
鵝掌翼 + 鵝腸 + 豆腐 - 又係食咗 1/3 咋 又係要我拎走
蒸鮑魚 - 媽咪話罐鮑魚要 $400 對我黎講真係覺得貴架 同埋我又唔鍾意食鮑魚嘅 不過媽咪話難得里奧大人一齊食飯 所以開黎食喎 但其實都唔駛開啦 1 隻鵝根本一定食唔哂
炒蜆 - 我又係同媽咪講話根本唔駛煮啦 哈
炒合掌瓜
( 14-MAR-2015 SAT )
今朝 7 點 40 分起身 但星期六真係做咩都 meme 摩摩 所以 8 點 10 分先出門口 無諗過咁遲添 ~
好在今日好快有 van 仔 所以有好多時間食早餐喇 ~
實在太好喇 菇場唔忙 咁又可以 load 喇 load 到放工 呵 ~
今日要拎電飯煲比 fat fat 所以同里奧大人 join 埋喺鑽石山地鐵站等喇 ~
出到深水埗都差唔多 1 點 45 分 咁食埋嘢先去 fat fat 屋企 lu ~
札肉肉碎金邊粉
泰國海南雞飯
去到 fat fat 屋企即刻換電飯煲 之後再整好 d 膠墊 因為電飯煲要用海棉百潔布 但 fat fat 屋企無呢 d 所以同里奧大人再落去買 搞掂哂都 4 點半 咁原來頭先 fat fat 走去九龍城買滷水鵝同魚比媽咪 咁即係我地一定要番媽咪屋企 本來諗住探完 fat fat 就去探婆婆 不過里奧大人話探完 fat fat 先打比婆婆 好在真係無一早約定婆婆咋 唔係一定要 cancel 啦 ~
坐巴士去媽咪屋企 差唔多 6 點就到 6 點 45 分左右食飯 家姐喉嚨痛 所以唔黎 如果一齊食就更加好呢 因為太多餸 食唔哂 哈哈 ~
差唔多 8 點幾就走喇 我個袋好重呀 所以行咗 1 個圈晨運徑就番屋企 lu ~
番到屋企即開機洗衫 之後沖埋涼就睇戲 無諗過咁血腥 但又想睇囉 所以諗瞓前要睇 just for laugh 笑番下 唔想今晚發惡夢呀 ~
睇完都 12 點幾 要瞓喇 ~
2 則留言:


text:
( 16-jul-2012 mon )
woo 星期一喇 都 ok 精神啦 ~
早餐食三文治餐 開始又覺得悶 但又唔知食咩好 ~
菇場靜到咩咁 後面個同事又無番 所以今日盡情上網 load 相 ~
有 lunch box 呀 依家盡量帶 lunch box 要慳錢 同埋天氣又熱 又成日話落雨 我都唔想出街買嘢食 一出一入 溫差相距又大喎 好容易病 好驚啦 ~
放工即走 番到屋企預備晚餐 飲埋尋晚 d 湯再拖地 之後煮飯 差唔多 8 點先搞掂 熱鬼到呢 係咁流汗 所以沖完涼先再食飯呀 ~
是日懶餐 - 麥芽糖焗雞翼 + 鹹蛋莧菜
麥芽糖焗雞翼 - 其實不嬲用開燒烤蜜糖架 但實在貴到離哂大譜 我記得 3 年前喺凍肉舖係買 $8 / 樽 依家要 $16 / 樽 我知依家咩都貴哂 但唔係貴一個 double 嘛 所以我依家無必要真係唔買架喇 又唔係成日用 咁我用麥芽糖仲好 食唔哂用黎夾餅乾當零食 但燒烤蜜糖唔可以就咁食嘛 唔食真係用黎擺架咋 ~
鹹蛋莧菜 - 諗住整金銀蛋 不過屋企無皮蛋 我又唔想去街市 所以就咁用鹹蛋算喇 ~
里奧大人差唔多 9 點就番到屋企 食完再做公司嘢 我頭先出得太多汗 好攰呀 唔熨衫喇 留番聽晚熨 真係唔想咁辛苦呀 ~


text:
尋日番到屋企熨埋衫又已經 兩點幾 係時候出動食 tea 喇
由於奧運關係 對住電視機嘅卡位都 full 哂 無緊要啦 一路食一路睇一路等囉 好彩最後我都坐到對住電視位 仲睇到郭晶晶添 真係好難得 因為我好想睇呢
見到國家隊衛冕金牌 覺得佢地付出好大努力 終於有成績 好令人感動呀
食完又要行下 所以去街市買 3 條細節瓜 ($5) + 蔥 ($2) 然後再去買 Scanncer 因為有 discount
我今次有意外收鑊 就係里奧大人送部好似 CANON 80IS 比我呀 因為今次其一係抵 (有 95 折同埋加大到 4g 卡) 其二係里奧大人話觀察過我 話見我咩都影 好似好認真咁玩 所以買比我喎 不過就要星期四先有貨囉 唔緊要啦 等都無所謂嘅 今次真係好多謝里奧大人呀
是日晚餐 - 薑蔥鯇魚 + 節瓜江瑤柱排骨湯飯
薑蔥鯇魚 - 今次記得放大量薑 所以覺得唔腥
節瓜江瑤柱排骨湯飯 - 因為煮得 1 碗飯 但又想里奧大人食哂 d 節瓜 所以扮湯飯 咁佢先肯食哂 唔係又嘥咗 d 瓜架喇 都唔明煮埋比你食都嫌 3 嫌 4 呢 煮飯好辛苦架 你知嘛 會諗到頭都爆架
無得睇獎門人 所以唔駛咁急洗碗 又可以早 d 做 mask 呢
不過 10 點 3 做 basketball (中國對美國) 做到 11 點幾 又要 12 點先瞓覺呀
今朝好眼瞓 又毛毛雨 勁 down
咁早餐就食豐富 d 啦 食沙爹牛肉蛋公仔麵 + 咖啡 ($19) 食完頂到上心口
番到菇場又忙 星期一忙真係好辛苦呢
晏晝又落毛毛雨 所以同里奧大人食咖哩豬扒飯 + 春卷 + 蒜蓉包 + 涷華田 ($46) 又係飽到上心口呢


text:
2013年11月15日星期五
越式牛丸湯河,勁薑蕃薯糖水
家裡沒有牛肉,不過有自製牛丸.於是做了越式牛丸湯河.
湯底我可以自己做,不過要整得濃郁相當費時,所以我用paste就算了.
天氣凍,食碗熱辣辣嘅越式湯河真係唔錯.
啲Thai Basil好香呀,希望佢可以健康生長落去啦,咁就長食長有lu.
講開越式牛河嘅paste,亞超有好多牌子,so far我覺得呢隻最好食最抵買.
而且佢唔係稀係實啲架,所似一樽可以用好多次.
係公雞牌啊.因為佢,我哋隨時有越式湯河食,好方便啊.
見洋超有蕃薯賣,做了勁薑蕃薯糖水.
一人一大碗,王子仲係話唔夠食...真係俾佢食窮...
14 則留言:
多謝介紹,下次睇下有無這個牌子.回覆刪除回覆
真係好香又唔貴,用黎煮湯粉麵超快手.刪除
- 回覆
我度都幾易買到刪除
我認住隻公雞,我又要買!我俩也愛蕃薯糖水,因為話咁快就有得食喇.回覆刪除回覆
一於認住呢隻「雞」!我孤寒呀,呢度一碗超細越式湯河要10歐,我唔多捨得呀刪除
你D斧頭有無俾佢一次食哂呀? hehe回覆刪除回覆
哈哈佢冇咁嘅機會,上有政策,下有對策呀刪除
呢隻湯料好正啊,我都要去揾下有無先~~~回覆刪除回覆
就算唔同牌子都值得試下,可能仲有更正都未定刪除
thai basil 應該唔難種,見到友人放在小陽臺都生長茂盛,聽講話此物喜好陽光,但又唔可以過份暴曬.回覆刪除回覆
so far 佢生得好好呀,好似好鐘意水,可能要幫佢換盆等佢多啲位生.刪除
- 回覆
係呀,自己整湯底唔難不過費時呀刪除


text:
( 20-MAR-2015 FRI )
雖然仍然潮濕 但今朝終於見到陽光喇 勁開心 ~
依家朝早聽收音機 所以無咩時間睇報紙 又想 9 點前番到菇場 變咗好似小咗時間睇報紙咁 咁我就只睇重點新聞 有咩嘢好食同埋有咩特價嘢買就搞掂 哈哈 ~
菇場唔算忙 但老細同西瓜隔離房開會 透明玻璃呀 所以唔敢上網 好在 9 點幾開完會 又可以無限上網 lu ~
Lunch 出去食 之後去買寧買清熱酷 買開係 $19.9一盒 依家 $35/2盒 仲 enjoy card 95折 所以買番 2 盒 雖然屋企仲有 但覺得咁樣"鄧" 番勻 心理上舒服 d 之後去百佳買七味粉同淮鹽 又見到 pocky chocolate $15.9/包 上星期我買 $18.9 架 所以又再買多包 "鄧" 番勻 真係人都顛呀 ~
4 點無啦啦忙 做到 5 點就搞掂哂 了咗心事 ~
西瓜無啦啦請食蛋撻 所以食完抖陣就放工 lu ~
唔想去街市 咁就去 Taste 買菜同蔥 買下買下又買咗 2 罐粟米湯 2 pack 超力米同 1 包熟食帆立貝 最開心係樣樣都有特價呢 ~
番到屋企即浸菜喇 搞掂哂就開機洗衫 抖多陣就煮嘢 諗住自己食先嘛 點知里奧大人 8 點打黎話收工 咁我等埋佢啦 反正都唔餓 ~
是日晚餐 - 煎沙尖魚 + 蒸石斑仔 + 皇帝菜 + 當參蓮子鱷魚肉湯
煎沙尖魚 - 媽咪尋晚買比我架 其實我好驚食呢 d 細魚 因為好多骨呢 同埋我次次煎完魚 個廚房勁大煙 煙到出廳架 好恐怖 ~
蒸石斑仔 - 又係媽咪買架 媽咪要頭我要尾 因為我勁驚魚眼 哈哈 今次勁呀 蒸到啱啱熟 如果 over 咗 d 肉就好 "鞋" 但其實我鍾意食好 "鞋" 嘅魚 哈哈 ~
皇帝菜 - $6.9/pack 里奧大人唔鍾意食架 不過我話唔想成日食唐生菜 同佢講呢 d 菜唔係成日有架 一有就買黎食囉 但佢話真係好唔鍾意食 有陣臭青味喎 ~
當參蓮子鱷魚肉湯 - 媽咪煲架 如果唔買菜 呢餐餸係媽咪包辦 哈哈 ~
呢排間唔中就有 d 暈暈地 所以洗埋碗 抖陣就沖涼 都唔去徑步 ~
今晚睇 Just for Laugh 好清呀 唔駛濛查查咁睇真係好舒服 但就唔係集集都咁清囉 睇下笑下又 12 點 要瞓喇 ~